text:
睇完《禮儀師之奏嗚曲》,又食埋金滿庭,就開始行街喇,其實當初係無諗過shopping,但最後係由奧海買到旺角囉!
0向綠丘館見到好多野好吸引無買,最終勁忍手下買左兩樣,哈!
之後0向SASA見到有個PUPA set 好吸引,98蚊有base,eyeline,mascara,lip gloss 加個化妝袋仔,買黎玩0下都抵!又買左d 廣源良0既mask同eye mask(唔記得影,哈).
因為無咩行所以搭左落旺角,去左SEPHORA,買左blog 友勁推0既修容大餅(哈,我作0既呢個名!),仲有DuWop 0既payoff,可以將粉狀e/s 變做霜狀,防水,顯色d 又long lasting d,仲有就係可以將碎左0既e/s 黐返埋,見佢咁得意想買好耐,今次終於買左喇!
跟住又0向卓悅買左果支眼線掃,沙田果間話好多度斷左,但我竟然0向應該最多人買野0既旺角搵到,哈!仲有就係4 粒 Splash,幾粒都有幻彩架,好靚呀!!!
without flash
with flash
呢個其實係我之前0向卓悅買0既菜瓜水同綠豆粉,買完之後我見到旺角水貨舖竟然賣貴好多,返屋企睇yahoo 網拍又係,但我0向卓悅只係每樣買2x 蚊架咋!我絕對相信台灣可能仲平,不過廿幾蚊我覺得都ok 0既,但出面仲貴咁多我覺得過份囉!


c: text/html

text:
「寵物」
係香港好多人都會養寵物,而大部份嘅人都會選擇養貓仔或者狗仔.但係好多時其實決定養寵物嘅時候都或者係一時衝動.而當你選擇要去養一隻寵物之前,其實你要清楚知道你係要照顧佢一生一世,唔係一時興起覺得佢好得意,好可憐就買佢返屋企.就算係養寵物,我唔建議去買,因為係寵物店買嘅大多數都係啲無良嘅人不斷要繁殖啲貓狗等佢哋可以賣比人去賺錢.所以就算係養,我都會領養!
「家貓」
近日我家大佬病咗,佢已經好多日無自己食嘢,每日我同老婆都好擔心佢嘅健康.雖然已經帶咗佢哋兩次醫生,但係仲未知道大佬發生咗乜嘢事.之前就算有事,佢好快都會自己去飲水同食嘢.依家每日我哋只可以幫佢打皮下水同強行餵佢食少少嘢.我真係好擔心,唔知點算好.平時活潑開朗,跳跳紮紮嘅大佬唔見咗.我希望佢自己可以肯主動去食嘢,因為繼續落去真係唔係辦法.
「責任」
雖然我同大佬嘅相處係從幾年前開始,但係佢已經成為我嘅生活同屋企嘅一部份.我真係希望佢可以快啲好返,雖然每次去睇獸醫找數嘅時候都會見到一張唔係你咁想見到嘅帳單,但係每日見到你淨係匿埋喺房唔出嚟食嘢,個心真係好唔舒服.有時我真係唔明點解香港有咁多被人遺棄嘅貓狗!唔通啲人冷血嘅?養寵物嘅責任係要照顧佢,唔係郁啲就話唔要佢,放棄佢.大佬,我哋一家人都希望你快啲好返架!

robotstxt: allowed

filter: keep


text:
全民造星III喺今晚將會係十強嘅決賽,喺之前預賽,50強,20強都有好多參賽者演唱各種語言嘅歌曲,廣東話歌唔算太多.K LAU今年係第二次參賽,佢個人喺音樂有唔少提升嘅同時,亦改以廣東話RAP做主打.昨日接受報章訪問嘅時候,更加直言自己主張唱多啲廣東話歌,希望大家投佢一票.
佢喺受訪影片到話:「HELLO大家好係我全民造星III十強參賽者K LAU.今年嘅我開始慢慢搵到自己嘅方向同喜愛嘅事,我都依然會喜愛跳唱,依然好鍾意見到喺台上好有火好有正能量嘅我自己.如果你哋之前我都希望你喺決賽入面投我一票,因為我都算係喺十強參賽者入面,其中一個我會係主張唱多啲廣東話歌啦,同埋我係會想喺每一隻上台嘅作品入邊,就算佢係唔係原創都好,我都想加我自己內心嘅想法去話畀你哋知K LAU係一個乜嘢嘅歌手或者表演者.如果你都感受到我呢張熱誠嘅話,希望你哋可以26嘅總決賽入邊投我一票.」
另外,參賽者Mischa同陳葦璇早前都透露會唱廣東話歌.葦璇會決定挑戰Solo唱慢歌,展現同跳唱唔同嘅一面.Mischa就話:「今次決賽其中一首廣東話歌會唱自己嘅故事,因為很多時唱英文歌,好少唱廣東話,希望同觀眾連繫多一啲.」
有分析指,香港市場慢歌多快歌少,所以唱新歌難以喺舞台上展示舞技兼唱功;而且廣東歌難唱,有九個音調嘅廣東話喺演唱起上來比國語歌及英文歌難駕馭.縱觀上一集《全民造星II》決賽,僅有李祉均(Oscar)全程自選項目均以廣東話歌參賽.今次第三季多咗歌手事先揚言唱廣東話歌,令人期待.


text:
最近吖鸭发现一件事
行喺街度听到身边啲细路仔嘈交
来来去去居然都系用“草泥马”之类嘅
觉得佢哋嘅嘈交方式实在太过无聊
唔再可以好似我哋以前咁有咁多花臣嘢搞
✎花臣:英文Fashion演变而成,即系“新招数,新花款,新电子”嘅意思.
所以专登写咗呢篇文章
想话畀佢哋知,我哋以前嘈交
就算唔用粗口都可以Battle到出神入化
唔知你哋仲记唔记得
读书嘅时候日日同你嘈交嘅嗰个同学仔?
虽然嘈交过程之中
冇乜必然嘅逻辑关系
但系我哋都超级乐在其中
唔知下面嘅呢几个场景
你哋仲记得几多?
初级嘈交篇
三字经&四字经
唔知大家有冇印象
“反弹,闸住,冇回头”
系续“老师嚟啦”之后嘅又一大撒手锏
只要使出呢一招
无论之前嘅战绩有冇处于下风
都可以即刻令到对手收声
绝对系嘈交斗嘴嘅必备良药
02
中级嘈交篇
出口成歌
使用呢招系为咗
令到对方跟住自己走
从而唔记得啱先嘈紧交
而如果唱嘅歌对方未反应过嚟
又可以阻赫到对方从而获取优胜
所以阿咩,成功用年龄差碾压吖鸭
皆因首歌吖鸭从未听过
03
高级嘈交篇
灵活运用台词功底
此路数可以考验到底对方有冇成日睇电视之余
仲可以考验一下记忆同反应
如果对方系返屋企就做作业嘅学霸
佢一定唔知你喺度嗡紧乜
可以撕碎学霸虚伪嘅外表
仲可能可以睇到佢出现以下呢个表情:
唔知上面嘅嘈交方式
有冇令你谂起你嘅同学仔呢?
细个嘈交确实好冇逻辑
不过我哋为咗嘈交真系认真过考试
唔知各位自己友
细个嘈交通常会讲乜?
有冇讲过一句惊世金句
令到全班同学崇拜过?
欢迎留言同我哋分享你幼稚又可爱嘅嘈交经历


text:
[按此打開]
[隱藏]
其實我相信無神論者,只係唔想啲人為咗宗教信仰製造麻煩,所以索性唔諗咁多一於反對神,至少大家都明白人類必須要和睦共處.呢個世界係冇神,但唔代表信仰冇用,至少信仰係心靈嘅慰藉,令人變得更加善良平安.其實無神論者只係用一種比較直接嘅方式改變世界,大家理念都一樣嘅.有邊個會真係好鍾意上帝先得㗎?係都鍾意耶穌先啦,耶穌的確好過佢好多?不過好多人都聽唔明耶穌嘅教訓.其實一啲都唔難,非常符合現實!
聖經講嗰啲嘢,約拿嘅勇敢,為朋友捨己.變賣所有,即係人生累積嘅資本,唔只係錢,仲有知識,經驗,道德觀念,理念信念,人際關係,榴槤乜乜乜,作出一個目前擁有既賭注,是關乎未來前途,連貫過去現在將來,整個人生嘅決定.這才是耶穌所說的變埋所有.你連為屋企人犧牲嘅勇氣都冇,耶穌睇你唔起.
簡單嚟講,就係同朋友夾份開公司,一齊為未來拼搏,獅子山精神.神一直與香港人同在,打工仔冇自欺欺人,佢哋都明白只有社會福利政策先幫到人,自己係窮人點幫人呢,只能夠出一分力維持社會穩定,令到政府有錢幫窮人囉,啲有錢人繼續做善事,咁咪幾好.愛人如己有好多標準嘅,為他人犧牲都係.當然我唔敢講政府壞話,你明嘅.
只要保持謙虛無奈的心情面對自己的罪,就足夠了.你會得勝的!阿門🙏🏼


text:
老婆一向都鍾意飲湯多過飲嘢,所以,二選一之下佢就梗喺揀湯啦,加上野菌湯都好啱佢.個湯本身做得有水準,好有菌香,綿滑又唔會過杰. 鮮蜆白酒煙肉蒜香天使麵 $63
老婆想食得清爽啲,輕盈啲,所以就試咗呢一款鮮蜆天使麵,佢話果然無揀錯,單喺賣相都感覺清爽,尤其加咗一塊檸檬角上面.而講到明喺鮮蜆,真喺無欺場,啲蜆又大隻,又鮮味,而天使麵煮得剛好,最怕煮過籠變得餬晒;而襯以煙肉,蒜蓉,添上白酒,再灑點檸汁,令天使麵變得味道更具層次,非常好食. 龍蝦茄汁焗豬扒珍珠飯 $64
小弟喺「一哥焗豬」嘅粉絲,所以,間唔時都會試吓其他餐廳嘅焗豬扒飯,比較吓大家嘅差別.以整個煎鑊上枱,飯面鋪滿勁多芝士,烘焗得一片金黃,非常誘人.飯底又勁多龍蝦蕃茄汁,但蝦味就唔喺好覺,酸味比較重,不過,夾埋啲芝士,撈飯就自然喺一流,而豬扒唔喺一大塊厚切嗰啲,都喺裁成細細件,方便食,但就無咁有震撼感,然而,味道唔錯,好入味,卻喺比較乾身咗. 即磨咖啡
食完碟濃味嘅焗飯,就嘆番杯香濃嘅即磨咖啡,晌「意樂」都覺得佢哋啲即磨咖啡好唔錯,所以,嚟到Itamama,對佢哋咖啡都有一定嘅信心.飲落確喺醇香濃厚,質素好穩定,喺個人覺得落奶多咗. 今餐午餐都算唔錯,餐後仲晌附近嘅商場兜個圈.附屬晌Itamama隔離仲有間Mama Bakery,我哋都順便買咗件芝士蛋糕返屋企做下午茶,晌另一篇食評再分享!


text:
( DSE Writing ) 必學句式 + 5大 常犯 錯誤
中文作文向來被稱為「死亡之卷」,英文 Writing 亦都不惶多讓.成日唔知點解作文攞唔到高分,又或者比人扣分.墮入 Writing 錯誤 同使用嘅句式同生字唔夠多元,可能係嘅箇中原因.今次就分享下五大致命 Writing 錯誤 ,同埋 Writing 5**狀元會用嘅句式喇. 五大致命 Writing 錯誤 英文 writing 錯咗某啲位俾人扣分成日發生,但同學應該留意住以下呢五大致命錯誤. 解題不當 好多同學因為貪快,睇題目解題嘅時候都會只睇到題目嘅一部分,冇認真留意到題目真正嘅方向,最後導致離題,俾人扣曬啲分.建議同學審題時認真睇清楚重要字眼,唔好貪一時之快慳嗰幾秒鐘. 冇諗過就開始寫 好多同學都會諗到咩就寫咩,冇諗過下句應該要點寫.咁樣其實會導致內容結構亂曬.建議可以跟返呢個組織去寫:中心句子 -> 引伸解釋 -> 例子 -> 小結. 將兩句無關嘅句子連接埋一齊 Students can not only step out of their comfort zone but also easier for their teachers. (x) (前後兩句有


text:
分散投資與Correlation的問題(蔡嘉民)
已更新:2018年9月19日
之前已經講左5篇熊市指標,今期講下其他野.自從係Facebook Post完自己日日賺錢嘅紀錄之後,收倒嬲嬲,所以決定講多少少自己嘅炒風.其實策略特性同埋策略嘅時間框架(Time frame)都非常之廣闊,基本上係大包圍嘅策略(Multi-strategies),策略種類由方向性交易策略(Delta trading)去到套戥(Arbitrage)去到炒波動率(Volatility trading)都有,而時間框架最短係Tick,最長去到一個月先重新平衡(Rebalance)一次.點解要咁做呢?
通常啲人會提倡分散投資(Diversification),叫你買一大抽股票,咁就會好安全,因為打散哂,就算有隻爆跌,其他都唔會有事.但其實如果都係一二線股,往往相關系數(Correlation coefficient)都唔會低得去邊,遇倒大調整,全部只會一齊跌,因為熊市有個特性,就係好多資產相關性(Correlation)都會變大,趨向貼近1.
但如果你真係拎一啲相關系數貼近0嘅產品去打散的話,係個市大升嘅時候,你會後悔點解唔一早放多啲資金去升嘅資產呢.所以盲中中咁打散哂,雖然係降低左風險,降低左成個Portfolio嘅方差(Variance),但係回報都會被拖低.按經驗黎講,真正要分散投資嘅係策略.
因為通常普羅大眾投資者手上嘅策略勝率都未必極高,而且策略嘅有效性持續時間唔太長,做無幾耐就失效,面對Drawdown.咁未做回溯測試(Backtest) 嘅就唔納入討論範圍,未做回測就炒,就好似入賭場咁.做左回測,但策略邏輯唔強的話,單一策略嘅穩定性唔會高.所以正正需要一大堆有效嘅策略去支持住你嘅Portfolio,令到呢個策略今日蝕時,其他都賺,去頂住,去Keep住日日正數.
另外,唔同時間框架嘅策略我都擺埋一齊,因為每隻時間框架策略捕捉嘅野都唔同,極短嘅係捕捉錯價,長少少,幾分鐘到幾十分鐘嘅,係炒緊技術指標,日嘅係估方向,或者捕捉過夜嘅風險溢價(Risk premium),週嘅係玩緊資產嘅均值回歸,月嘅係玩緊週期性(Seasonality).咁就一定可以全天候賺盡市場.下期再續.


text:
近幾年娛樂圈愈嚟愈多星媽,準媽媽,仲有啲調理緊身體準備懷孕佗B嘅人妻們...無論係邊一個階段,「補身」都係好重要嘅.但唔代表個個都識補,究竟「點樣補身功效先最好」呢?
冇錯,就係補品嘅原材料啦!因為如果原材料質素唔夠好,補極功效都只會事倍功半.
最近,唔少星媽都會選擇飲滴雞精補身,到底滴雞精功效有幾好,有咩魅力令到咁多位星媽都咁鍾意飲呢?
滴雞精,換言之原材料就係雞,想滴雞精功效好,就要睇一隻雞高唔高質素同睇下點樣養!
就好似台灣元進莊呢間智能化雞舍咁,佢同一般嘅雞舍唔同,土雞嘅養殖方法十分先進,所有步驟都要一一記錄,嚴密嘅智能監控可以確保雞舍保持適當嘅溫度同濕度,務求令每隻雞都係健健康康.
可能有啲仲餵緊母乳嘅媽媽可能擔心飲咗滴雞精之後會收奶,但其實晨露滴雞精用嘅係90至100日大嘅「少爺雞」,不但冇激素,飲咗仲可以幫助媽媽上奶.
而佢哋嘅原材料土雞都唔係咁簡單,皮下一層啫喱狀嘅原來唔係脂肪,而係膠原蛋白.
如果用呢隻土雞嚟製成滴雞精,相信其功效營養價值會比一般雞隻製成嘅豐富好多!
最特別嘅地方係佢哋處理土雞嘅方法,首先會敲碎骨頭,再將原隻鮮雞入鍋,從而保留全雞精華,一滴都唔好浪費,所以晨露滴雞精功效有一定嘅保證.
由飼養,屠宰到加工都係一條龍,成個過程只需要三小時,確保新鮮製造,質量好滴雞精自然就食得安心又放心.
(全文完)


text:
又平,容量又大嘅外置充電器感覺又正又抵.但你知道,為咗慳果幾十蚊背後要承擔幾大嘅安全風險呢?
-
安全保護措施冇做好
安唔安全嘅關鍵係在於行動電源內嘅電路板同電池之間嘅焊接狀況同絕緣保謢措施嘅品質.如果焊接唔好或者絕緣設計錯誤,就容易因為震動或掉落導致內部短路而造成自燃(就好似新聞報導咁).
根據網路分享,網友拆解坊間平價嘅行動電源,就可知道其電池芯唔只疑似係回收再用嘅,而且電池同電路板嘅焊接都唔夠穩陣.只要手滑或劇烈搖晃,呢D行動電源就好佚行動「炸彈」咁.真係好危險啊!
-
電芯來源有疑慮
正所謂:羊毛出自羊身上.冇商人會想做賠本生意嘅(如果有,請尊稱佢為慈善家~)…使用回收或平價嘅電芯降低成本,先可以係低廉嘅售價中獲利.而使用廉價電池嘅疑慮係於:廠商設計同生產過程/技術.大家都知道,電池嘅成分—鋰—唔係個安定嘅元素(詳情請見中學Chemistry課本),如果冇一個良好嘅設計,到位嘅生產技術,就好容易令鋰離子產生異常嘅化學變化導致電池內部短路.
-
外部短路與過度充電
造成外部短路嘅主要原因通常係因為不當嘅人為使用或係保存方式,就好似係充電不當,令外置充電器充電端接觸金屬/磁鐵,摔到,或者係長期處於高溫高濕度嘅環境.一般外置充電器都有過充嘅自動斷電保護機制,所以,如果有過度充電嘅情形發生,通常係因為使用來源不明,品質堪慮嘅充電器或係充電線喔.(切記:一分錢一分貨)


text:
前一篇喺《Wedding gift學問多,簡單要訣告訴你如何規劃》同大家分享婚禮上面重要嘅三禮—迎賓禮,進場禮同送客禮嘅規劃秘訣.今日呢篇就喺要同大家講講其他婚禮送禮嘅準備方向:姊妹禮,探房禮,捧花禮,感恩禮,玩樂禮,枱上禮.
姊妹禮/伴娘禮
多謝自己嘅好姊妹放低手頭工作嚟幫手,除咗借住送禮嚟表達多謝,準備含有寓意嘅小禮物,祝福姊妹都可以快啲搵到個好歸宿,好似喺鞋,新娘送嘅伴娘鞋有走向幸福嘅意思.
另外,送啲女仔會用到嘅嘢亦都喺個唔錯選擇,例如唇膏唇蜜,香水,潤手霜.精緻又有意義嘅飾品,頸鍊,手鍊,戒指等等仲可以做為友情紀念.
探房禮
賓客入座之前,先兜去新娘房探下新娘.通常嚟探房嘅都喺好朋友,為咗畀佢哋喜氣,可以準備一啲小禮物,好喺鎖匙圈,書籤,手工番梘,羊毛氈杯墊等.
捧花禮
送畀嚟抽捧花嘅朋友一個小禮物,唔理有冇抽到,都可以有好兆頭嘅禮物,呢個喺準備捧花禮嘅主要方向.好似筷子架禮盒,有「快嫁」意思.
感恩禮/謝親禮
從字面意思就知道,呢個喺婚宴當中感謝父母嘅禮物.呢個環節嘅禮物通常同父母互動,回憶相關,例如全家福相框,相簿或者獎牌等等都喺經典嘅選擇.
玩樂禮
如果婚禮上面有小遊戲嘅安排,咁,玩遊戲嘅小獎品又點少得呢?一方面可以炒熱氣氛,另一方面可以show出你嘅用心同祝福.建議除咗安全款嘅食物禮物之外,仲可以大膽試下其他嘅實用物品例如手袋掛勾,USB手指,造型手巾等等.
枱上禮
顧名思義,就喺放喺賓客座位枱面上嘅小禮物.考慮到準備數量多同枱面餐具擺設,得意又實用嘅造型杯蓋,羊毛氈杯墊都喺啲常見嘅選擇.
睇完上面咁多禮禮禮禮…嘅介紹,希望唔好暈低先好.婚禮小物籌備嘅過程其實都喺一種喜悅,諗住收到婚禮禮物嘅人,揀番啲啱嘅禮物.


text:
加拿大College (大專學院) 懶人包 | Trans U難唔難?學費幾多?適合咩人讀?
好感激呢位follower主動dm我話可以分享一啲關於加拿大college🇨🇦嘅入學心得,有意去加拿大升學嘅就要留意啦🔥! 關於College嘅基本資料 入college嘅人大部分都想transfer U,而唔同大學係會要求你修唔同嘅associate/diploma degree,所以你必須根據學校建議你揀嘅degree然後跟番佢提供嘅建議揀科表進行選科!例如好似我係想轉入UBC Sauder,學校就會建議我揀diploma of arts and science (commerce),然後跟番揀科表揀科就可以架啦~ 你可以選擇transfer to year 2 or year 3,視乎college year 1/ year 2嘅成績作決定,不過普遍嚟講大家都會想transfer去year 2,所以競爭會好大,收生嘅要求都會比較高.聽聞UBC Sauder transfer to year 2 拎GPA 3.9-4.0先叫穩入.Transfer Year 3通常都比trans year 2容易少少. 根據UBC Sauder transfer guide,假如同學想 transfer year 2嘅話,2個sem夾埋要讀最少24 credits (即係8個courses),都幾chur架~ 所以如果覺得自己搞唔掂嘅話都建議transfer to year 3.喺到提番,2年內一定要讀到60 credits!其實30 credits係for major,另外30可以揀一啲自己鍾意嘅嘢,例如心理學,日文,computer science,marketing等等,所以自由度都幾大. 報名資訊 College嘅話佢每一個省份都有一個報名系統.通常喺學校官網都可以搵到報名方法,所以唔使太擔心跟返指示就得,通常填番啲資料然後交報名費就可以.同埋其實大多數college有錢就收,所以好適合一啲想重新開始嘅同學仔. 開學通常係1月同9月居多,有啲都會喺5月開學,大約預半年至一年時間去準備報名啲嘢就可以. 需唔需要搵agent? 我由揀學校整簽證,全部自己一個搞掂冇人幫過我哈哈.我覺得真係要睇自己嘅capability.但係其實搵中介又唔係壞事嘅,始終學校真係乜都唔講.我去到八月先知道我要考嗰啲英文數學考試先reg到某啲科,有啲有prerequisites.如果一早搵中介嘅話,你就會應該會更加清楚啲程序/細節. 入學成績要求 College大部分都冇咩要求.我嗰間Langara College要求DSE主科全2同IELTS 6.5. 學費 每一間學費都唔同,不過大概都係一年100-120k.同埋要視乎你一年讀幾多科,如果一年24 credits就大約10萬. 適合咩人讀? 假如覺得自己直入唔到大學,冇咁多錢負擔大學學費,英文唔係好好,而且想重新開始,college係一個好好嘅選擇. Trans U成績要求 Arts要求最低,GPA 3.5以下都轉到.但商科就偏高,SFU都好似要3.3-3.5,而UBC就更加唔使講啦~ 所以讀得college而又想入番啲比較出名同埋好嘅大學,一係就完全all in讀書拎高GPA,一係豐富自己嘅personal profile,咁先有機會成功! 不過其實唔使咁驚嘅,都好睇你想讀啲咩大學.如果唔係aim high,想讀下例如SFU嗰啲,即係冇UBC咁勁嘅大學,要求就冇咁高. 順帶一提,如果要trans嘅話,每一間學校都唔同嘅timeline到唔同.UBC好似1月就截止,所以第一個sem嘅成績都幾重要. 有心Trans一間好嘅U,應該讀野雞學校定入college? 如果唔想入college嘅話,都可以揀入一啲野雞大學,佢哋都可以trans u.而野雞大學畀分反而好似會鬆少少,啲老師好似冇咁手緊.不過,就真係要睇吓你想要乜嘢師資質素或者學校資源~ 某啲college喺唔同城市都會有啲名氣㗎嘛,咁我諗其實啲大學都想揀啲有質素嘅學生嘅.我覺得佢哋會寧願揀一啲真係讀到書嘅學生~ 心態調整嘅重要性 其實college同香港asso基本上係差唔多,只係外國嗰邊嘅人唔會介意讀college,因為好普遍,唔會好似香港咁將大學同asso分開到咁有階級觀念.College其實十分chur,你入得就預咗唔可以hea,因為大家都想轉番入去好嘅大學,競爭一定係有嘅,唯一可以做嘅就係畀心機啲讀書,有問題嘅話多啲問吓身邊嘅朋友同學仔,又或者問prof,又或者參加吓一啲學校舉辦嘅peer learning programme,等人去幫你.入到去真係好多嘢都唔清唔楚,唔好太expect學校乜野都會話你聽,佢哋真係乜都唔會話你聽.唯一可以做嘅係係自己睇清楚校網,做多啲資料蒐集. College必用網站 一定係每一個省份自己有嘅transfer guide (e.g. BC省就係bctransferguide),一定要睇吓你係college揀嘅courses同你想transfer嘅大學有冇得將credit對等,有時候可能要喺college到讀6個credits先等於大學嘅3個credits架~所以一定要睇得清清楚楚,唔可以出錯! 另一個網站一定係ratemyprofessor.喺college返咗一個月學,真心明白到professor質素嘅重要性,我有2個course都reg到好唔掂嘅professor,有機會連累到個GPA架.reg科之前一定要做好資料蒐集,睇吓佢教得好唔好或者畀分嚴唔嚴.


text:
14 AUGUST 2015(FRI)依家每個星期五晚小小豬都要返小領袖班,所以我地兩口子又可以去撐枱腳.鐘意打邊爐嘅我終於都可以一試好多朋友都話平,靚,正嘅RingerHut啦~
其實之前行過幾次都好想入去食,不過次次都係大排長龍,要等起碼廿幾張枱先.好在今日唔算多人,所以終於可以一試個芝士火鍋啦~
我地兩口子齊齊都想打邊爐,所以就ORDER左個二人餐~
先嚟兩客沙律先,如果份量可以多少少就更加好啦~
我地小食叫左炸魷魚絲,可能係即叫即炸關係,熱辣辣咁食都唔錯,配埋個芥末醬就仲更加好味呀~
我地嘅飲品,我嗰杯巨鋒提子入面有啲星星椰果呀~
等左一陣,我地嘅主角嚟到啦....先嚟老公嘅味噌Champon暖盛鍋~
哈哈哈...第一次一人一邊係用GAS爐,咁就可以自己調教火喉,較大火啲快熟啲呀~
老公話佢依個味噌Champon都算可以接受,個湯底都有好濃嘅味噌味.而最吸引佢嘅就係個拉麵,好彈牙哦~
我嘅芝士火鍋~
可能我都算係芝士控,所以個芝士湯底比我想像稀,如果可以多多啲芝士,食落應該會仲滋味.不過咁食都好,因為食落冇咁滯嘛~
其實以依個價錢有依個質數都算唔錯,食物方面都算幾足料,而且服務態度都算唔錯,所以我地下次都應該會帶埋小小豬再嚟食呀!


text:
(運動員網誌)上篇家姐講到我哋做評述嘅有趣經歷,由第一次家姐為2014冬季奧運評述,初嘗一下直播嘅壓力;第二次家姐為冬季亞運評述,當時我就喺比賽場館出賽,佢就聲稱話自己一路隔住螢光幕望住我比一路評述好緊張,詞窮到一個極點,我比完賽得知後心諗有無咁誇張;第三次係我為2018冬季奧運評述,𠴱陣我準備咗一大堆資料,始終奧運都係大賽,點知第一晚評述完咗返屋企,應該係太大壓力緊張過頭,嘔咗一段時間,萬幸嘅係我無在鏡頭面前出事,否則應該好大鑊!之後𠴱幾日習慣咗就無事,仲表現得唔錯;今次第四次嘅經歷就係首次我同家姐同場旁述,覺得我哋對花滑嘅著切入點有所不同,佢著重過場轉接,我則著重跳躍.從以往一齊評述嘅體育人身上真係獲益良多,令我有更多元化嘅角度看花滑.
30/5/2020星期六Sat 凌晨0100
31/5/2020星期日Sun凌晨0100
2/6/2020星期二Tue晚上2300
3/6/2020星期三wed晚上2300
進入正題,今日我想講嘅重點並非本地缺乏資源或者介紹花滑動作,而係探討香港花滑嘅發展趨勢.
訓練冰時對運動員嘅重要性
溜冰係一種非常依賴環境因素嘅運動,唔似長短跑有田徑場,籃球有籃球場咁方便,何況香港本身唔係落雪結冰嘅地方,所以冰場必然係私營機構在室內建成.正正因為私營冰場需要行商業路線營運,有時候會同港隊訓練時間上有衝突,對冰場黎講就係普及化同專業化嘅取捨.何況冰場尺寸有好大程度上影響訓練質素,隨着選手技術水平嘅進步,對環境既需求就愈來愈大.國外嘅冰場方針係培育運動員,每場冰時兩個鐘就洗一次冰,每段訓練時間可能冰上只有八至十二個運動員.反觀香港,通常只有最早嘅朝早八點至九半或最晚嘅夜晚十點至十一點半,以上嘅時間係指包冰時間先可以練習一整套連住音樂嘅比賽節目,相比專業訓練的確有一段距離,所以本地運動員出現到國外留宿訓練的情況,力求進步後回流代表香港出賽.
專業化嘅步伐
數年前花滑被列入香港體院精英A資助項目,亦歸功於香港運動員同協會爭取國際成績多年嘅努力.自從得到體院嘅支持後,本地花滑得到重大改革.首先可以講下最直接嘅訓練,雖然體院無一個公營冰場,但可以有效分擔協會在搞比賽同訓練嘅負擔,何況體院有醫療,健身房,體能導師等等有利因素,本地運動員嘅訓練比起以前更加系統化同埋專業化.其次係比賽名額,就以我自己舉例,2011哈薩克冬季亞運嘅花滑項目裡面只有我一人出戰,2017日本冬季亞運就派出四人出戰,體育專員楊德強先生亦有親身到日本觀賽,並向運動員同協會了解花滑在港發展嘅趨勢同難處.
仲有就係花滑選手嘅心態,目標嘅改變,雖然而家在香港溜冰主要仍然走課餘,商業路線,但比以前的確多咗人選擇走專業路線,簡單嚟講即係專業花滑條路明朗化.隨著推動花滑嘅發展下,行內行外嘅朋友比以前愈來愈多機會接觸花滑嘅大小事,無論遠至國際嘅比賽冬季奧運直播或者連續兩屆奧運冠軍花滑明星羽生結弦,近至亞錦賽於香港舉辦同埋全民運動宣傳,種種宣傳都可提高花滑在香港嘅媒體曝光率.
新冰場堀起對滑冰市場嘅衝擊
萬丈高樓從地起,擴大花滑市場嘅接觸面就等於打造專業化嘅地基,最直接方法就係興建新冰場,有好消息指出今年將會建成全新嘅冰場,相信香港冰界會有一番新景象.香港現時有六個冰場,雖然同行裡面嘅目標群組都係大同小異,但競爭性優勢卻各有不同.有啲採用服務差異化戰略,除咗提供冰上娛樂外,亦可以蓋上紅地毯搞個大型活動,由於冰場嘅地理環境優勢高,地大又空曠,容易引起更多商場顧客注意;有啲採用成本領先戰略,冰場通過降低成本令其成為同行中最低,從而在同一個目標群組嘅其他冰場身上獲取競爭性優勢;亦有啲採用聚焦戰略,透過瞄定嘅目標年齡,產品線或者地區,以便集中使用整個公司嘅資源更有效地服務選中嘅目標群.
究竟一個新冰場該如何定位?從資源基礎觀點去睇,較大嘅競爭優勢係地區,而對其他冰場嘅威脅就係可唔可以留住在原冰場嘅目標群.冰場環境,硬件配置相對難改變,所以人力資源成為第二大核心競爭能力.比如建立多元化嘅教練團隊,凝聚企業向心力都可以從市場中發掘競爭優勢.不過無論新冰場點樣定位都好,整體對市場嚟講係正面同埋有利,隨住普及化趨勢,目標群對花滑嘅需求會愈黎愈大,市場亦會相應得以擴張.雖然短期內香港眾冰場難免出現競爭,但我相信係良性嘅,因為放長線嚟睇會有更多初學生接觸呢項運動,高水平選手仲有更多訓練場地選擇.
最後總結,我由五歲開始接觸花滑,到而家都有將近二十年嘅光陰放在塊冰上面,從兒時志在參與課餘活動,到青年時專業訓練代表香港出戰,再到而家做評述員,可以更宏觀看待花滑,真係見證住冰界一個接一個嘅里程碑.我希望各方面在現代甚至係未來可以好好把握機會扶搖直上,展望更明朗嘅花滑之路!
此篇文章由「體路 Sportsroad」最初發表於「香港花式滑冰代表李厚賢網誌:「同咪演出」下篇之評述有感」


text:
英國升學心得- BSc Politics and International Relations | 讀啲咩?有咩出路?
之前應承咗大家話會邀請更多人上嚟分享英國升學嘅嘢,今日就好開心有 @kongirlinuk 同大家分享吓佢喺一間非London嘅U (佢話費時自爆keke😂) 到讀緊嘅BSc Politics and International Relations❤🇬🇧 以下係佢嘅分享👇🏻👇🏻 大家好!我係@kongirlinuk 嘅小編.我而家讀緊BSc Politics and International Relations.好榮幸受到鼎鼎大名嘅@geogaholic邀請分享吓我嗰科嘅資料.我今次主要會講吓究竟politics 讀咩,有咩分支,適合咩人讀同埋讀呢科未來既出路係點!有咩都可以DM問我😹 關於School of Politics 呢個programme係under school of politics.School of politics 有唔同branch, 主要圍繞politics, philosophy, Foreign language, Econ 同international relations (IR).BSc同BA最大既分別係:前者需要學習data analysis同coding而後者唔需要!Data Analysis, coding呢啲技巧可以話係社會未來嘅大趨勢,無論係咩行業都有需要用到!雖然BSc係chur好多,但係都係值得嘅! 2Politics/IR究竟係讀咩? 讀嘅野覆蓋唔同範疇,由theories到application嘅modules都cover到!比較theoretical既modules有power and democracy, modern political thought, strategic studies.而practical啲嘅就有public policy, health policy, political psychology, global economy等等... 呢一科看似好虛無縹緲,其實讀嘅嘢同我地嘅生活悉悉相關!你唔搵政治但政治都會搵你呀嘛! 咩人適合讀呢科? 如果你對呢個世界有滿滿嘅好奇心又係愛思考嘅人,呢科就啱曬你啦!Politics同我地嘅生活悉悉相關,讀呢科可以令你更了解呢個世界其實係點操作嘅!慢慢你會明白每一件事都無絕對嘅對或錯,只有切入角度嘅不同,愛思考嘅人應該好享受呢個思考嘅過程!由於真係有好多readings/essays,所以讀呢科嘅人唔可以驚文字/寫作.如果係BSc,仲會有埋data analysis related modules教學生statistics, coding, data analysis.呢啲modules 通通都好需要學生有邏輯同埋數學嘅sense!最好有埋小小IT底,咁就會讀得輕鬆好多😂 雖然讀呢科好似要文理兼備咁,但係其實我覺得夠勤力同埋對呢科有興趣都已經夠做! UCAS personal statement tips✨ 我覺得最主要都係show到你嘅國際視野俾admission officer睇!喺personal statement到可以寫吓你做過咩令你對國際關係/政治有興趣,例如關於legal/politics嘅ECA.如果識外語一定有好處,因為呢個條件可以幫到你同唔同國籍嘅人打交道.如果想讀呢科嘅可以dm我問我攞personal statement sample做reference/俾我改你篇personal statement 😉 未來出路 呢科做咩都得,基本上唔係要考牌嘅工都做得,都可以話做咩都唔得,因為讀完無得考牌.不過NGO/政府/聯合國呢啲工都好多時都只會請返讀呢科嘅人,所以如果想做政府工嘅大家可以讀呢科了解吓究竟政府點運作同點製定政策(正常情況下).最尾其實都係睇你呢幾年嘅造化/爭取到咩機會同埋exposure!之前有睇過吓畢業生就業既stat,發覺好多人都係係商界打滾😂 所以讀咩其實同將來無咩關係嘅! Geogaholic按:再次多謝 @kongirlinuk 上嚟分享🙌🏻 大家記住要like呢個post支持同答謝吓佢✨


text:
香港考試及評核局尋日舉行發布會公布「2020香港中學文憑考試(文憑試)等級預測研究結果」.研究計劃獲377間學校支持,統計36,900名考生校內同公開試嘅分數.研究顯示,英文科嘅公開試成績最易估,準確度達70.6%;而選修科就更加難估,尤其中國文學科準確度只有39.4,係各科中最低.
考評局指,四科主科,即中文,英文,數學,通識來講,佢哋都用校內成績估計嘅分數95%以上都喺相差一級,「可見核心科目嘅校內評估分數,基本上能反映學校考生在文憑試嘅大致表現.」
研究計劃旨在檢視以校內評核分數來預測學校考生於文憑試成績等級嘅準確程度;同時亦探討日後若一旦須取消公開考試,改為參考學校成績為考生預測公開試等級嘅可行性.
至於選修科目方面,因修讀人數較少,學校過去報考次數較少,歷年學校嘅文憑試成績波動較大等因素影響,整體預測成績嘅準確程度較核心科目略低.
考評局秘書長蘇國生博士表示:「呢次研究反映,目前按校內評估數據預測考生嘅文憑試成績,仍有唔少限制.因此,預測等級只會喺迫不得已取消公開考試時先會採用,屆時,我哋建議大學喺收生時應更彈性及參考考生其他相關表現嘅資料.」
考評局計劃喺未來每年進行預測等級研究,以蒐集更多校內評估數據,改善預測模型嘅設計,並提供更多具體回饋予學校,以增加校內評估嘅信度與效度.考評局將於稍後向參與學校發放學校報告,詳細列出各科目嘅預測結果,供學校及教師參考,以設計更能夠反映學生能力水平嘅校內評估.


text:
今年月底即將解散嘅國民組合SMAP,相信大家都對佢哋嘅成員非常熟悉.不過唔係fans嘅話,或者如果你唔係生於佢哋嘅年代,可能唔會知道所有關於佢哋嘅威水史.日本調查網站Goo就搞咗個投票等日本人一齊選出佢哋覺得SMAP最勁,超越日本偶像嘅威水史,一齊睇下結果啦!
第1位:全部成員都曾擔當電視劇及電影嘅主演
第2位:中居正廣開僻咗由偶像擔任節目主持嘅新天地
第3位:仍然同已退出嘅成員森且行保持良好關係,邀請佢嚟睇演唱會又去支持佢嘅比賽
第4位:首次挑戰相聲嘅偶像團體
第5位:屬於偶像參演綜藝節目嘅表表者
第6位:即使是偶像,就算要模仿或著啲傻更更嘅打扮都唔會拒絕
第7位:多年來一直活躍於娛樂圈,提拔整個尊尼事務所
第8位:曾6次成為「NHK紅白歌合戰」嘅壓軸演唱者
第9位:即使時隔5年,仍然喺節目《SMAPxSMAP》上公開為311地震受害者募款
第10位:親自前往受地震影響地方舉行賑災演唱會,以及進行如煮飯派飯等義務活動
雖然今時今日由偶像主演拍劇已經係好普遍嘅事,但講緊嘅係SMAP全部成員都曾經主演過唔少破紀錄嘅大熱作品,證明佢哋嘅演技真係被受肯定嘅.
有睇開日本綜藝節目都知道中居有份主持唔同嘅節目啦.其實佢自10幾歲開始已經好憧憬做主持人,所以一直以來都好努力去學習做主持人嘅技巧,絕對唔係因為佢係偶像先得到優待.佢更加打破咗大家對偶像只不過係「又唱又跳」嘅印象添!
曾經於中居主持嘅《ナカイの窓》節目中,同節目嘅班底女搞笑藝人近藤春菜為中居正廣痛哭,話只係單單想像中居背負嘅重任已經可以喊出黎.唔少網民都話睇到喊,仲話見到中居都眼濕濕.
唔知大家仲記唔記得1996年因為想成為賽車手而退團嘅森且行?雖然大家都以為佢哋已經唔會有咩交集嘅機會,但其實佢都經常去睇SMAP嘅演唱會,而SMAP嘅成員時不時都會喺電台節目到提起佢架!即使走上唔同嘅路仍然惺惺相惜,令唔少粉絲都感受到佢哋嘅牽絆呢!
雖然佢哋嘅解散係一件好可惜嘅事,但我相信佢哋喺日本人,甚至喺全世界嘅SMAP粉絲心目中都會有著不動嘅地位.相信佢哋亦都會繼續喺娛樂圈發熱發亮.本当にお疲れさまでした.
Tags: smap, 中居正廣, 偶像, 尊尼事務所, 排行榜, 日本偶像, 日本娛樂新聞, 日本明星, 木村拓哉, 稻垣吾郎, 草彅剛, 香取慎吾


text:
Diaso 嘅產品出名高質係人都知啦,今次Diaso 又同迪士尼聯名推出雜貨系列,每一款都超可愛!又實用又靚,迪士尼迷嘅銀包準備失守喇~
懶人必備!超鬆軟迪士尼抱枕,以後喺梳化hea 嘅時候有豬仔Pooh 仔陪你,hea 都hea 得開心啲啦~
各位sis 最愛嘅Tsum Tsum 出咗印章啊~唔止印出嚟係tsum Tsum 個樣,而且外型都係超可以嘅Tsum Tsum 模型,唔講都唔知佢係印象,真係買嚟擺都抵啊~~
旅行必備神器!去長途旅行必備嘅頸枕,仲要有米奇米妮,豬仔Pooh 仔四款,同閨蜜/男朋友一人一個啱啱好,即場另類放閃~
當然唔少得文具控最愛嘅日程簿~新嘅一年新開始,梗係要買返本日程記錄一下佢啦,希望唔好三分鐘熱度淨係寫得頭幾頁啦XD
小編私心覺得最高CP 值嘅商品!無論係長傘定短傘,有埋米奇個大頭手柄都係賣35蚊港紙咋!!!仲有有勁多可愛嘅米奇印花喺傘面,真係好有誠意啊~
Pooh仔版本竟然都係賣20幾蚊咋!!!!點忍手唔買啊TT
仲有好多商品不能盡錄,各位sis 準備好去韓國大手入貨未呢?XD
Sources:Daiso Naver Blog
Text:Ling Chun


text:
#上網找卡數教學 #PPS找卡數教學 #轉數快找卡數 #FPS找卡數 #自動轉賬交卡數
新客經本網申請指定東亞信用卡,毋須簽賬額外賺$1,200,夾埋迎新賺高達$3,300!
新客經本網申請Citi Cash Back,額外回$500,夾埋迎新無成本賺$1,280!
新客經本網申請安信EarnMORE,毋須簽賬額外賺$550,迎新無成本食$1,220!
新客經本網申請星展Live Fresh,毋須簽賬額外賺$500,夾埋迎新賺高達$1,500!
新客經本網申請信銀Motion,毋須簽賬額外賺$500,夾埋迎新賺高達$2,000!
(最後更新:2020年7月)
開完第一張信用卡,好多人會問嘅第一個問題,就係點找卡數.筆者都有朋友因為唔係好識找卡數,而用死本身用開銀行戶口間銀行嘅信用卡,甚至每個月去寫支票找卡數.依篇文就同大家講下究竟有啲咩方便啲嘅找卡數方法,等大家以後唔使再寫支票或者去櫃員機入錢咁嘥時間.
PPS 繳費靈
雖然PPS呢樣嘢聽落有啲old school,但小編認為用PPS找卡數仍然係最方便最簡單嘅選擇,包括我自己大部份嘅卡數都係用PPS個App去俾錢.
想用PPS找卡數,首先就要攞張銀行提款卡去OK便利店搵部PPS機開咗戶口先(太細間嘅OK可能會無).開完PPS戶口之後,你個銀行戶口就會連落咗落PPS到,以後你用PPS交錢佢就會直接喺你銀行戶口扣數.開PPS戶口嘅詳細教學,可以睇返下面條片或者PPS網站.
雖然佢個App嘅UI好似時光倒流10年咁,但暫時最簡單又可以交到晒所有信用卡卡數嘅方法就剩係得佢!小編個人習慣,平時一收到SMS/email話有月結單之後,就會盡快入銀行個App去睇,check完無問題就即刻用PPS俾錢,咁就唔驚交漏卡數啦!記住係要交返張statement右上角個「總結欠」,要full pay找卡數呀!留意返用PPS俾錢嘅話,都要預留返一兩個工作天嘅時間先會到賬,所以千祈唔好咁炆交錢呀!
FPS 轉數快
跟住講呢一樣先進啲,就係用金管局新出個FPS轉數快,直接好似銀行戶口過數咁轉賬落信用卡戶口到找卡數.但呢個功能,暫時唔係間間銀行都做到,比較萬能同多人講嘅係恒生.如果你有恒生銀行戶口嘅話,可以入返網上理財揀轉賬(唔係繳費呀),入面有一欄係「信用卡」,打返信用卡資料就可以用轉數快找卡數.根據網上資料,呢個方法可以找到市面上大部份卡嘅卡數,甚至可以即時到賬!
至於詳細有邊間銀行可以用到呢個功能,就要靠大家幫手試下再comment返話俾我聽啦!由於FPS找卡數仲未係好成熟,小編個人就暫時都係用返PPS啦.
自動轉賬
如果你厭每個月找卡數太麻煩,或者驚大頭蝦唔記得找卡數,咁就可以諗下用自動轉賬去交卡數.如果想用自動轉賬交卡數,咁就要傳統啲咁去信用卡間銀行攞份form,填完簽埋名再寄返銀行或者交去分行.雖然個過程係幾麻煩,但就可以一勞永逸.
呢張form通常叫做「Direct Debit Authorisation 直接付款授權書」,有啲銀行寄張信用卡俾你嘅時候會順便攝埋張form入去,如果無嘅話就要上銀行官網搵,都搵唔到就要打電話問或者去分行攞.呢張form會預先填好咗信用卡銀行個收款戶口資料,你要做嘅嘢就係填返自己銀行戶口同信用卡資料落去,揀返還100%卡數,跟住就可以寄去或者交返去信用卡間銀行.
仲有要留心返,呢張form寄咗去銀行之後,係要process一大輪先會生效.喺佢正式生效之前,你係要繼續用返其他方法去交卡數.當佢正式生效到之後,張信用卡月結單最底會印住句嘢,話銀行會自動喺你銀行戶口扣數,咁你先真正唔使再自己去交.
小編個人習慣,就只有最常用嗰幾張卡先會用自動轉賬,其他都係用返PPS交.同埋大家千祈唔好恃住有自動轉賬就唔睇信用卡月結單,如果唔係嘅話俾銀行收咗年費甚至被人盗用都唔知就慘!
小結
睇完上述交卡數嘅教學,咁就唔使再因為唔識交卡數而唔敢開信用卡啦!即刻去睇下呢篇最佳現金回贈信用卡組合同必食信用卡迎新大全啦!


text:
如果有由一開始睇我哋港究嘅文章嘅話,首先好多謝你一直以來嘅支持,咁樣應該會知道港究其中一樣推廣嘅就係用盡回贈網站嚟幫自己慳多啲.係唔洗做多好多嘢,就可以比無用回贈網站嘅人用少好多錢去買同一件物件.經過咁多個回贈網站嘅介紹之後,仲有邊個係抵用?今次就係介紹有 Best Cashback Guarantee 嘅 Befrugal.
另外一樣就係關於加密貨幣,如果想知道多啲入門嘅話,歡迎可以睇吓:
(Bitcoin都可以收息?)最大交易所幣安 Binance 註冊教學及旗下收息平台幣安寶介紹
見到佢地個 Logo 都知,可以好似自己細細個嘅豬仔錢罌一樣,用唔同嘅方法,逐少逐少咁儲落嚟,去到大個開返錢罌嗰陣,就會好多謝自己有一個儲蓄嘅習慣.而今次呢個網站就有全方位網上購物嘅慳錢大法,包括有優惠券,回贈,減價提示同埋其他突發嘅優惠.
今次港究專員特別推介用 BeFrugal 嚟買 Ivacy VPN.因為佢比我哋之前介紹嗰陣仲回贈得更加多,由30%去到依家嘅43%!
想知多啲咩係Ivacy ,可以參考吓:(VPN介紹)Ivacy VPN,非中資但內地工幹必備嘅VPN
注意:如果你同港究專員一樣係用緊 Brave Browser 或者用緊其他 Ad Block 插件嘅話就會見到呢個提示.正如喺其他嘅回贈網站介紹都講過,係需要熄咗呢個可以截取第三方 Cookies 嘅功能先至可以有有效嘅回贈方案.
佢同其他回贈網站一樣,會有每日精選,係會有特別高嘅回贈比率架!曾經試過有125%添!即係話個網站仲會貼錢畀你買佢嘅商品!當然呢個優惠係有限定數量同時間,如果你想更快知呢類優惠或者想同港究專員一齊討論吓關於加密貨幣或者網購嘅其他攻略,歡迎一齊加入港究 Telegram 討論區一齊分享同討論!
每日精選貨品
港究專員通常隔日都會嚟望吓有無啲啱用又抵買嘅物品,例如之前就見到有行山用嘅水袋做緊兩折.有唔同需要嘅話都可以定時上去睇吓!不過電器類就儘量唔好喺網上買,因為會有電壓或者唔同插頭嘅問題.
BeFrugal 要點 Cash Out?
至於點 Cash Out ,當然會有 Paypal 直接收美金,另外仲會有 Amazon Gift Card.可以留意返,佢畀出嚟嘅係電子版而唔係實體卡版,所以唔喺美國嘅大家都可以輕鬆拎返你應得嘅回贈.地區性嚟講,絕大部份嘅方法正如你睇圖可以見到,如果你唔係喺美國嘅話,淨係得 Paypal,Amazon Gift Card 同 VISA Prepaid Card 可以拎到你嘅回贈.
港究專員就比較推介 PayPal 同 Amazon Gift Card,因為會比 Prepaid Card 易控制好多.
用邊個回贈網站最主要係睇邊個網站回贈得最多,或者邊個網站可以令你嘅得益最大,有時你經常用同一個網站係可以令你更容易去到一個最低 Cash Out 嘅金額.希望上面嘅介紹同比較可以幫到你慳更多啦!有咩問題都可以從唔同嘅平台搵港究專員架!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!依家我哋仲登陸埋MeWe平台,唔好漏咗Follow Kong’s Cult嘅MeWe,Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
今日星期六天氣真係好到不得了,秋高氣爽除咗適合行山,一家大細去個大草地玩都很不錯,而且今日嚟維園有呢個閱讀嘉年華,有得攤喺個大草地度睇書玩吓攤位遊戲真係爽
啱啱先去完皇室堡同Peppa Pig影完相
過條馬路就嚟到維園參加閱讀嘉年華
見到個咁大嘅噴水池嚟番張合照先
行到球場對住草地嘅入口已放咗幾張Poster喺度
由隔離進入大草地就OK
可能時間仲早所以未算好多人
我哋入到嚟都唔知應該由邊度開始行起先好
所以我哋望一望就由最近嘅左手邊開始行起
呢度有個攤檔擺放咗好多本圖書喺度
不過全部都只係賣嘅,當然都唔介意大家喺度打書釘啦
芊芊一行埋去就見到自己鍾意嘅Pegga Pig圖書
講真都唔平㗎成$105一本好薄薄嘅書
掀埋都唔夠10頁
離開書檔,那邊廂就好多攤位遊戲
大部份都係由唔同嘅中小學負責
我哋第一個到停留嘅係一個假荷花池
只要釣起荷花池中嘅字牌然後過去另一位哥哥答佢簡單嘅問題
就可以蓋一個印,儲齊10個印就可以去禮品換領區度換禮物
之後喺唔同嘅攤位贏咗唔少小禮物
佢哋每人贏咗一支珍寶珠同橡皮糖(當然有老爸幫手啦)
之後我哋就去舞台前坐低一邊食糖一邊欣賞表演
舞台對出即成個大草坪嘅中間位置
係一個自助閱讀區
草坪上放咗幾個英文字母造型的書櫃
櫃上放咗好多本唔同嘅中英文書
大家只要過去揀自己鍾意嘅書就可以在附近慢慢睇
但係唔可以走太遠或者拎埋本書走咗
佢哋只有幾個職員喺度用靠對眼𥄫住邊D人拎咗同埋要記得還書
不過今日天氣太曬...雖然秋天有涼風又干燥
但係始終好曬,想睇書都睇唔到!
不過我哋都一人揀咗一本圖書坐咗埋去旁邊個閱讀區度睇咗陣
如果唔係點叫嚟咗閱讀嘉年華呀!
跟住我哋再過去其他攤檔度玩
呢個攤位有個好得意嘅姐姐著住好似大富翁個紳士!
佢俾咗本自製嘅簿仔,仲喺簿仔度開咗兩個洞,封面有兩鬢鬍鬚
其實畫完之後我仲以為佢唔知點樣好似玩「東南西北」咁可以睇番頭先簿裡面畫嘅嘢
但係最後畫完都唔知做咩!就咁㨂本簿仔喺度跟住摺埋少少就話個facial係笑緊...
然後好快再同Hysan講「拜拜,下次見」我即刻呆咗喺度
不過算啦重點都不在結果,見到Hysan都享受個過程就冇所謂啦
呢個遊戲幾得意,先喺摩天輪度揀一架車仔
車仔上面貼有國旗,然後將車仔放喺左邊的枱上面,枱面係一張地圖
跟據你揀的國家用木棍(木棍端上有磁石)於枱底攝住枱上嘅車仔
將車仔帶到去所屬國家咁就贏㗎啦
跟住哥哥去咗玩摺紙,仲摺咗朵蓮花tim!
妹妹對摺花冇咩興趣,所以我就帶佢去玩其他攤位遊戲
嚟到呢個由中學生同老師一齊合作預備嘅攤位
佢並唔係一個檔仔咁排隊喺裡面玩
而係好open的要一關一關咁玩總共要闖4關儲齊所預備的假扭蛋
最後仲可以拎到7個印,所以之後好多人都排隊留喺度玩
因為可以好快就儲齊10個印就去玩禮品
之後哥哥見到又想玩一次!我覺得呢個設計真係好好!
小朋友每一關唔難過,好容易就去到下一個關,讓他們很有成功感!
而且設計出來的紙皮扭蛋木
喺呢個攤位真係拎咗好多嘢
最後個姐姐仲俾咗兩張水印貼紙哥哥tim
超細心仲搵水幫佢貼埋!無奈哥哥對手太幼...「閱讀嘉年華」圍唔到一個圈!
妹妹另一邊繼續好努力咁玩其他攤位遊戲
跟住玩到差唔多我哋就中途去遊樂場嗰邊俾佢哋放吓電
因為媽咪今日帶埋其他小朋友嚟玩但係仲未到
其實由細到大嚟咗維園咁多次,居然未嚟過呢個遊樂場玩
原來D設施都唔錯㗎喎!
哥哥最鍾意就係周圍爬嚟爬去
人如其名,芊芊就最鍾意打韆秋
幾乎去到每一個遊樂場點都要玩一次
今次哥哥仲幫手推佢tim...
頭先玩緊嘅算係啱小小小朋友玩去到遊樂場
之後就帶哥哥去番個啱大少少嘅小朋友場玩
但係中途遇見有個石頭池,裡面超多石頭仔...
估唔到除咗沙池都可以做一個石頭池俾小朋友玩
最驚小朋友一個唔覺意拎上嚟掉人
嚟到呢邊另一個遊樂場,發現都幾有設計喎!
一見到就係呢個好似青馬大橋嘅設施
跟住見到有水機哥哥就要貪得意走去飲
似係想玩多過係去飲,當然妹妹就跟埋去話「我又要」
玩咗咁耐係時侯醫醫個肚
我哋外買咗幾樣嘢食就咗上去近山上嘅涼亭慢慢食
食完之後我哋又番去草坪搵媽咪繼續玩
因為實在太多攤位,真係要玩哂都有難度
不過我幾欣賞嘅係好多攤位都係俾學生去負責
大人或老師只係從旁幫手!
呢度有個講故事地方,由小學生負責拎住塊紙板講耶穌故事
雖然佢講緊嘅時侯都係一路幫住塊板,同聽故事者冇咩溝通
不過佢哋咁勇敢面對陌生人去講已經好叻
場內其他攤位都幾特別幾好玩!
我哋最後都係玩多半個鐘度就離開啦
離開前梗係拎住頭先蓋咗印仔張紙去換禮品啦
換禮品超攪笑,當你俾咗手上蓋滿印嘅紙仔佢
佢哋好幾個人就先叫你拎出環保袋或書包
然後手一乍一乍掉好多嘢入你書包,有糖有文具有零食....真係乜都有
我哋大家都滿載而歸超開心!之後仲過埋對面個中央圖書館睇咗陣書!
本來想入去玩具圖書館玩,但係原來要早一個星期用電話或親身嚟預約
唯有下次再嚟過!
Photo by CANON 5D Mark III, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 7分
呀劍評語: 起初以為係一個以閱讀為主嘅活動,但係原來都只係一個勁多攤位遊戲,載歌載舞表演的大集會!無錯中間確實係有一個供人借書就地以讀的區域,不過書唔多,供人看書的地方唔多,如果做到俾人借書去不同樹蔭下閱讀咁就好!
第27屆閱讀嘉年華 簡介
由教協舉辦一年一度的大型閱讀推廣活動,「第27屆閱讀嘉年華」,將於2015年11月28日(星期六)於香港維多利亞公園中央草坪舉行.活動免費開放給公眾參與,特別適合香港中小學生,以及作為親子動.
活動時間11月28日星期六上午10時30分至下午4時30分
對象公開予所有人士參與,適合親子及中小學生,欲參加遊戲攤位的人士需要先行經學校索取遊戲券
免費入場


text:
115
1
0
港鐵黃埔站 C2 出口, 步行約3分鐘 繼續閱讀
電話號碼
66620821
開飯介紹
位於紅磡的西式餐廳,供應甜品,西式主食及全日早餐,其中推薦足料的黑松露軟殼蟹意大利飯. 繼續閱讀
營業時間
今日營業
11:30 - 21:30
星期一至日
11:30 - 21:30
付款方式
座位數目
70
其他資料
網上訂座
餐廳運作模式 - B類
Wi-Fi
酒精飲品
自帶酒水
切餅費
賞訂座積分
外賣服務
加一服務費
獨家網上訂座
當面支付
有關獎賞計劃
食家推介
eat4forever 等級4 2021-09-21
509 瀏覽
慢慢開始適應新工作嘅模式,都可以準時放工,難得星期五當然要同男朋友出去食下好西😆黃埔其實好多嘢食,你咁多次睇戲都係第一次喺呢度個商場食嘢,估唔到中餐西餐各式各樣嘅都有,今日試咗呢間西餐廳價錢都幾抵食,如果兩人食同一個套餐會更加化算出名慳家嘅我當然會咁做!所以同男朋友叫同一個餐先上呢個芳香撲鼻嘅松露野菌泡沫忌廉湯,賣相一流!一放上枱已經聞到濃烈嘅松露香,好鍾意呢份濃濃嘅Gas味😚香芒大蝦沙律🥗 芒果做沙律一啲都唔陌生,配上芒果醬嘅沙律比起平時用黑醋更加有新鮮感終於嚟到主菜美國牛柳(八安士)配虎蝦,估唔到呢間西餐嘅嘢食買相真係唔錯!呢款嘢食都有精心處理過👍🏻有別於一般出邊食到嘅美國牛柳,佢好有厚度,雖然係咁不過好容易切,食落軟熟不失口感最欣賞佢哋五成熟嘅色澤鮮嫩, keep到佢嘅鮮嫩到但唔會有血水☺☺☺真係唔差嫁!最後就要講吓我嘅炭燒美國豬鞍扒配粟米蓉西班牙火腿蘆筍卷,豬鞍自問處理得幾好!食落去唔會好似平時自己整豬扒咁咁硬淨,口感真係幾林,同時帶有微量juicy感幾欣賞佢個粟米蓉,同豬鞍扒一齊食帶點新鮮感,開埋一齊食帶點甜甜味,食食下其實都幾飽肚最後點埋飲品,買單都係六百幾蚊,感覺佢嘅質素同嘢食真係唔錯!估唔到喺呢個商場都可以搵到好嘢食,回頭率高😋 繼續閱讀
avocuddle 等級4 2021-07-21
2058 瀏覽
黃埔美食坊終於再開多間西餐廳起teawood隔離外面望入去已經感覺好高級 裝修比較華麗✨因為2:30pm去食 所以唔洗等好耐位 加上入面都大 好多張枱 以2:30黎講 佢嘅客人都多 已經坐滿有lunch menu 價錢~$100另外有special menu同小食睇lunch menu其實都非常多選擇意粉 意大利飯 漢堡 全日早餐 扒 都有我叫咗個…BORING 三重奏 ($98)聽個名都覺得特別賣相都超級靚😍打個靚卡先話明三重奏梗係有三樣嘢 等我逐一介紹1⃣法式慢煮雞卷配黑松露沙律🥗佢個樣似花鵰醉雞捲咁 下面有沙律菜 醬汁係較酸嘅黑醋汁 非常開胃雞卷有三舊 連皮 肉質鮮嫩 唔乾唔鞋 亦有雞味🐔雖然會有少少骨 但係係好食嘅2⃣溫泉蛋♨看似簡單 但其實非常考功夫佢隻溫泉蛋上菜時已經近乎要瀉出嚟咁好得意地佢運用薯蓉嚟痴住個蛋殼 等佢唔會跌 用返蛋殼放更加可愛精緻🥚味道上更可以話完美💯面頭灑咗啲鹽 所以第一啖食落鹹蛋白微微水汪汪口感 但係唔會感覺好生蛋黃更加好食 黏黏地槳狀嘅口感 又非常香蛋黃味 齋食都好食熟既程度係啱啱好👍🏻3⃣肉醬意粉🍝依個起三樣嘢入面算係最主食嘅一個意粉份量多 整散咗就係平日一碟既份量正常啲肉醬唔係分開上🙈不過我想試吓意粉原來嘅味 加上又唔鍾意太多醬所以特別要求分開意粉落咗香草同香蒜粉 所以原先已經超香超有味🧄雖然用油炒 但係唔太油 又唔係乾爭爭麵質都非常有咬口有質感😋硬身少少嘅肉醬同樣唔太油 起碼唔會見到成層油肉碎比例好 算多肉碎 蕃茄味濃🍅唔酸又唔太鹹 應該有用真蕃茄整我最後都有撈埋黎食 味道好唔錯!另外每個餐都包餐湯同飲品餐湯係磨菇湯🍄望落去好似好稀咁飲落又唔係 反而有啲creamy口感磨菇味亦非常出 鹹度適中 好飲連檸水三片檸檬都放得靚過人🍋未落糖所以要自己落 否則好苦-我會話佢係一間超有水準超高質既西餐💕真係全部野都好好食擺設都好精緻唔講以為係酒店高級西餐(過$200嗰啲)但價錢上好平民 因為過咗2:00pm去食 可以有8折優惠所以我依個餐賣單加埋一都只係$86😍有冇咁抵啊!服務都係超級好 非常有禮貌 然後例如我肉醬意粉要分開醬上 佢都盡量滿足我要求去做 之後我食蝦要用手碌殻 唔出聲個員工已經主動攞濕紙巾俾我😌一入去既時候 見我地多野 又主動攞空櫈俾我地放袋 超細心!環境都好好 成個feel好舒服 感覺起到同朋友gathering 搞生日都唔錯整體非常好嘅西餐 超級推介 一定唔會後悔👍🏻 繼續閱讀
kingsfoodland 等級4 2021-10-15
0 瀏覽
今日約咗朋友去咗紅磡以間balling度食飯,咁其實入面嘅裝修都幾有class. 見到佢都有擺啲心思係啲裝修度,雖然個場唔大,但係我注重嘅食物嘅質素,咁大家睇下我以下食咗啲乜.是日餐湯: 呢個餐湯係忌廉湯,咁其實忌廉湯係我至愛, 咁我自己覺得餐湯就不過不失啦. 不過反而我覺得個餐包就幾有特色, 因為係蒜蓉包而且係熱嘅,我覺得幾好味.溫泉蛋帶子黑松露沙律: 呢個沙律夾雜著極香嘅黑松露味所以食起身呢令人感到幾有class. 最重要嘅就係佢個溫泉蛋做得非常之嫩滑及有濃烈嘅蛋味,食落令人愉悅呀.羅勒椰香青檸香辣鮮蜆意大利粉: 呢個意大利粉係我朋友order嘅咁我試咗幾啖,其實呢個意粉佢啲蜆 都幾新鮮,食到都有啲蜆肉,至於佢個意大利粉我覺得就比較清香嘅羅勒味 ,但係就都幾有泰式嗰種辣味.美國肉眼扒 (10 oz)配薯菜:呢個肉眼非常之多肉汁同埋非常之鬆軟,口感同埋肉質一流, 雖然我係叫咗10安士但係感覺上塊10安士真係畀足10安士,因為係出面其他餐廳食10安士都好似冇咁大塊,再加埋佢啲薯菜 ,食落去都幾飽.最後我同朋友飲埋杯凍檸茶就閃人, 咁其實呢間餐廳我覺得應該新開咗冇耐,咁佢食物嘅質素我覺得都唔錯,所以如果有朋友係生日或者啲喜慶節日,大家都可以試下喺呢間餐廳度慶祝. 繼續閱讀
Hkfoodmarker 等級3 2021-10-12
0 瀏覽
朋友介紹呢間餐廳,專誠嚟紅磡分店.頭盤叫左兩隻生蠔,兩款小食Dooriel N.1 $52黎自紐西蘭夠creamy,海水味唔會好重洗得好乾淨👍🏻白酒忌廉煮青口 $64走味唔會好濃郁,忌廉好creamy,好香洋蔥生咗少少德國腸拼盤 $78最上面嗰條最好食😋辣辣地,好惹味另外叫左個晚餐美國牛肉眼扒 配薯菜 $298沙律有帶子,黑松露溫泉蛋😍牛扒order左五成熟,岩岩好👍🏻👍🏻👍🏻肉味好濃😋😋😋 繼續閱讀
Xbabychanx 等級4 2021-10-12
2 瀏覽
被困香港差不多兩年,怕悶個性不斷尋找新穎菜式,走到黃埔天地來設計走日式侘寂風,用上石材,水泥等物料,時尚又優雅晚餐包括餐湯,前菜,主菜及飲品是日餐湯為粟米忌廉湯,口感香滑加$18餐湯可轉為黑松露泡沫野菌忌廉湯,濃郁的松露香味讓人齒頰留香餐包也講究,蒜蓉包面層舖上芝士再焗製,帶來更多味覺與視覺上的衝擊前菜溫泉蛋帶子黑松露沙律中間放了一隻以雞蛋殻裝著的溫泉蛋,賣相精緻加$28可改為巴黎牛油焗田螺,田螺放在蘑菇上,口感彈牙主菜低溫油封鴨髀砵酒陳醋肉質酥軟味道濃香炭燒龍蝦龍蝦汁意大利粉非常入味加$68配是日甜品!有綠茶雪糕泡芙,士多啤梨千層蛋糕及雲呢拿雪糕除餐附送是日餐飲,咖啡或茶!有多款西茶可供選擇!Earl Grey清新的味道與蛋糕極為配合加$58可將餐飲改成任何酒精飲品!Blanc 1664低苦味,清爽,且帶有香料氣息 繼續閱讀


text:
文,圖:袁曉敏
(intro)
Comfort food,上網睇佢嘅英文解釋係話:the type of food that people eat when they are sad or worried, often sweet food or food that people ate as children.
但對於我嚟講comfort food可能係sad或者攰嘅時候食,但其實我最需要佢嘅時候,通常都係放假或者出去做野之前個早餐,我就會揀返我嘅favourite去幫襯.因為freelance嘅關係,好多時要出去食嘢,當我做到好攰,茶餐廳,湯粉面呢啲鋪頭一定係我嘅選擇,而且價廉物美,一定走唔甩.漸漸地發覺茶餐廳係需要受到關注嘅行業,佢哋每日工作,好少休息,當你需要佢嘅時候,一踏入鋪頭,你想要咩佢就會煮俾你食,長期ready.
我自己其實係有一個comfort food list,總之,大概我去開邊個地方,都會有一兩間我嘅心水,做完嘢嘅時候我就會去嗰度食嘢.或者佢哋比不上foodie新式鋪頭,或大南街新式Cafe,亦未夠香港老店老,但當我需要佢嘅時候,我隨時都可以搵佢,食完我就會好滿足.
呢一兩年多咗時間喺屋企,煮多咗嘢食俾屋企人食,就會更明白到,食物,真係一個人生不可以缺少嘅嘢.我一直誤解,以為肚餓先需要食嘢,但其實唔係.主動分享食物,同有人分享食物俾我,都有不可取替嘅快樂感.所以今次喺「香港時地人」呢份individual功課裏面,就試吓同我心水comfort food餐廳傾偈之餘都想探討吓佢哋嘅comfort food!要佢哋推介佢哋嘅comfort food俾我,以接龍嘅方式繼續延續落去,開吓我個眼界!
我自己住石排灣邨,石排灣邨喺香港仔上邊.搬到呢度嘅原因係因為黃竹坑邨清拆重建,整個屋村嘅居民大部份都會搬到石排灣.依家諗返轉頭,發現好多之前黃竹坑邨嘅細微地方已經唔會再出現,只得零零碎碎嘅相片喺社交媒體流傳,所以特別想為依家我住嘅地方做啲記錄.起初搬去石排灣嘅時候,好多嘢都感到好新奇但又好陌生,印象深刻嘅就係去到熟食市場發現有好多嘢食而且價錢相宜,而且所有舖頭嘅員工都有傾有講,令我對呢個地方開始建立新感情.
當時「福興」就係其中一間我成日幫襯嘅餐廳,到依家出去做野之前食個早餐好多時都幫襯佢,員工同我都會互相打招呼,所以呢份功課嘅起步點就諗起佢!
1.(福興)
馮老闆及老闆娘
褔興就係我大概十幾年前搬到石排灣嗰陣,差不多第一二間成日落街食嘢嘅舖頭.最令我印象深刻嘅係佢哋嘅炒粉麵會加好多配菜,第一次食佢哋嘅時候份炒烏冬捧上枱,去到我面前嘅時候,我十分之喜歡,有好多色彩繽紛嘅青椒紅椒,令我食慾大增,感覺健康.
另外佢哋嘅湯米粉都好出色,佢嗰隻米粉,可以話我喺其他地方冇食過佢呢隻質地,食落口好溫和,好舒服.所以今次第一間我要去嘅一定係佢——褔興.
(馮老闆原來以前係一位漁民)
今次嘅訪問裏面,先至知道原來馮先生年輕時一直都係做漁民打魚,中間因為個女嘅關係,就轉行去賣魚,大概10幾年之前就轉到我屋企樓下嘅熟食市場做茶餐廳.對於我來講,馮先生由漁民轉做茶餐廳的確係一個好大嘅轉變,但馮老闆同我講有啲嘢「埋位就識做架啦」.雖然佢咁樣講得好簡單,但係我知道佢喺呢個崗位背後一定下過不少苦工.
「都無辦法嘅,要適應,要生存,要技能,其實(煮野)都無咩難度嘅,只要用心,要多參考,研究味道,希望唔好太多味精,太多油」.唔講唔知,其實馮先生係做茶餐廳之前連一隻碗都未洗過!佢嘅細佬妹聽到佢話要入茶餐廳,仲要做大鑊炒呢個位,一啲都唔信.但係因為屋企因為希望可以睇到兩個女兒嘅成長,佢由一個經常都要出海打魚嘅漁民(可能要一個星期至一個月先至可以返屋企),1995年就「上街」,即上岸唔再做打魚.
「因為以前嘅危險性大,有颱風,要出海,會有意外,要過境到越南……」
(沒有招牌菜)
我問佢,做咗大概10幾年茶餐廳有冇一樣招牌菜可以介紹吓,佢就好謙虛咁搖搖頭……「其實樣樣都唔得,勝左關係感謝好啲,客人體諒.」雖然係咁樣講,但係我知道佢每一項炒粉麵都會逐碟逐碟炒,老闆娘有時都會勸佢,但係佢都唔肯改.
「…豉油王炒麵,全港九都無架喇,係逐碟逐碟炒,唔係炒定,唔係兩個一齊炒.咁先夠熱,要啲功夫.因為大鑊炒個味道,份量會唔同.」
(石排灣街市火燭)
馮老闆同馮老闆娘兩位覺得最艱難嘅事,原來係要早起身!要朝早4:15就起身準備.其他野,佢哋都唔覺得特別困難……「困難,都係講心態,喺無冷氣嘅地方炒野好熱,但你唔好覺得佢熱,係免費桑拿!個爐起碼5,60度,要諗係『免費架日日都有!』可以排汗……有時要向好方面諗,成日諗佢係辛苦就會愈做愈辛苦,所以有陣時都要呃下自己就開心啲.」
當我問到之前街市因為火燭要暫停營業嘅時間,會唔會好難捱,馮老闆都唔覺得好難捱,就當係休息下,要接受個意外,又未至於冇飯食!咁咪食少啲,洗少啲慳住慳住.
「人嘅本能就係有空氣,有食物,有水,咁就OK架啦,我哋唔需要好高嘅享受,好多嘅錢,都可以好開心架嘛!做人最緊要健康,快樂,開心.物質上嘅東西冇乜用,追唔到……我覺得我自在過李嘉誠,唔使擔心俾人綁架,唔使擔心公司嘅嘢.」
(檸檬青瓜水)
最後,要多謝老闆娘因為我呢個訪問特登炮製咗hidden menu嘅凍檸檬青瓜水,非常清熱解暑.❤
2.(耀記咖啡)
齡姐(李女士)
第二間我要去訪問嘅,就係福榮馮老闆娘介紹我嘅,位於香港仔熟食市場「耀記咖啡」嘅豬扒麵.
喺香港仔住咗咁耐,其實我好少去香港仔熟食市場,所以我之前都未食過耀記.帶住超級好奇嘅心態去到,果然馮老闆娘冇介紹錯!耀記豬扒麵真係好好食!我一路食一路諗,點解我咁耐都未食過嘅呢?
原來耀記喺香港仔已經有70年嘅歷史,原來係老闆娘齡姐,同佢兩位姊妹嘅爸爸所開,當時佢爸爸開業嘅時候,香港仔熟食街市仲未建成,只係位於香港仔大排檔嘅一個舖頭.當然依家香港仔大排檔已經冇咗,大概38年之前,有搬到香港仔熟食市場呢個街市裏邊.
齡姐13歲嘅時候就幫爸爸手,一直到而家已經做咗50年.由當時最初餐牌食物只得奶茶,咖啡,蛋治,奶油多,一啲簡單嘅食材開始.慢慢因為時代嘅轉變,客人食嘢嘅款式多元化咗,又開始增加蛋牛治,腿蛋治,焗統一福面,到現時呢間舖頭有出前一叮,炒粉麵,意粉,炒公仔麵.新式嘅食物都係佢哋三姊妹後期自己研究出嚟,希望唔好同時代脫節.
佢仲同我分享以前大排檔嘅客人係唔需要餐牌就可以叫嘢食,因為大概都係嗰啲.
(唔同年齡層嘅客人)
耀記喺香港仔咁多年,當然有唔同年齡層嘅客人喇!佢同我分享,最老最老嘅客人有103歲,到而家佢都係一個星期就會大概上嚟一次,同老闆娘甚至客人傾偈.因為已經103歲,所以每次佢嘅仔女都會陪佢上嚟.
最細嘅客人就只有一歲零兩個月!係幾代人嘅客人啊!
(招牌菜)
顧客們都會鍾意食呢度嘅公仔麵,會逐個逐個煮,唔會因為依家嘅顧客,要求快啲就會煮定,「就算放假,有啲客人食嘢都追快啲,唔耐煩,但我哋都唔會好似出邊行家咁滿足佢哋嘅需求.」
而我食過佢哋嘅豬扒麵,真係覺得佢哋煮嘅麵幾好食.雖然佢個豬扒同出邊好唔同,佢雖然唔係大大塊,但係你見到佢揼過,煎過,細細塊,好易入口,睇得出心思,食落好有家庭味道.而且醃得入味.而家諗返起都想再返去食.
(服務好)
喺呢度食嘢嘅經驗話俾我知,齡姐係一個好親切嘅老闆娘.當檸檬茶嚟到嘅時候,佢會問我要唔要糖;當豬扒麵嚟到嘅時候,佢又會問我要唔要辣椒油;最後食晒之後,佢仲會遞上牙籤.
齡姐希望嚟到嘅客人,都可以有賓至如歸嘅感覺.
(香港街市裝修)
因為香港仔街市冇冷氣裝置,所以喺今年2021年11月1號就會暫時關閉裝修,14個月後就會重新啟用.被問到耀記之後嘅去向,齡姐話都要睇之後嘅租金如何,先至決定到會唔會繼續經營.雖然今次係我第一次食耀記,但聽到呢度我都有啲唔捨得.
齡姐雖然唔捨得,但係佢知道身邊好多連鎖快餐店,佢哋都係因為呢啲舖頭而令到生意下跌.「人流分配同以前唔同,所以變咗競爭(力)比人弱,生意會少咗,覺得係時候退出.時代太快,汰弱留強,就會覺得係時候放手,亦係時候退休.」
(中央事務所)
齡姐同我講呢度嘅客人已經唔係客人,喜慶節目會互相請飲,無所不談,一齊分享及分擔,大家就好似兄弟姊妹咁.
最令我印象深刻嘅係,齡姐同我講,有陣時喺傾談之間會知道街坊需要幫忙,佢就會諗起另一位街坊有機會幫到手,佢就會好似「中央事務所」咁幫兩邊街坊撮合,令事情可以快啲化解.齡姐仲同我講佢好鍾意蒐集一啲資訊,例如邊個醫生好,佢會儲低,到真係有需要嘅街坊問起嘅時候,佢就會介紹俾佢.雖然街坊有時唔係直接得到佢嘅幫忙,但係齡姐會樂在其中,咁樣做令佢好開心,係一種樂趣.
(禪繞圖)
齡姐除咗鍾意幫助街坊之外,佢都有同我分享佢喜歡研究佛學,禪修,哲學,學畫畫,佢仲同我分享佢嘅畫作,佢鍾意畫嘅係我未聽過嘅「禪繞圖」,係種幫自己嘅心靈治療嘅圖.佢亦都同我分享,如果將來有機會,希望可以考個證書班,喺其他地方同人分享,幫到人又有意義.
(結尾)
雖然今次呢份功課裏只係訪問到兩間茶餐廳,但係我希望,過左呢個展覽之後,我可以繼續呢個接龍遊戲,繼續問不同老闆佢哋嘅comfort food,我相信,佢會帶我到不同香港嘅地區,食不同嘅食物,一定會遇到不同鋪到嘅故事.
為咗記錄老闆們嘅介紹,佢哋嘅故事,我開左個ig,想每一個過程都記錄低,希望與更多人分享.@yuenhiuman
(鳴謝)(排名不分先後)
留白工作室 @leaveitblankworkshop
my family
Kwokyiu Liu
大舊 @Daidai.9


text:
疫情下,好多公司都要思考下點樣去做好啲!咁啱見到朋友 K 分享一張 Cathay Pacific 嘅舊宣傳海報,一於打篇文分享下早輪同朋友吹水時想到嘅想法.始終石先生部落放左係到咁耐,好日都唔更新下,對於 SEO 來講都唔係一件好事.
首先,朋友 K 分享嘅係 Cathay Pacific 一張陳年宣傳單張,入面係講緊係啟德機場起飛,遊香港一圈嘅旅程.呢種機程以前做得,今時今日香港都應該做得,對於 Cathay Pacific 來講就更加應該做,一來為左個名,做下宣傳,二來飛呢啲機實際上唔會洗得你好多錢,因為好多錢其實國泰唔飛都一樣要洗.
無機飛唔代表唔駛出糧
國泰呢啲咁巨型嘅公司,睇數字平時睇少三個零,當然唔會諗呢啲野,但其實 Cathay Pacific 依家叫機師,空中服務員放無薪假,唔代表唔駛出糧.全面凍結可以慳嘅野除左一啲燈油火蠟,你估真係慳好多咩!更何況好多油本身都買定,或者簽駛字要買,唔用放係到儲存都要駛錢,放係到擺,蝕少少用左佢反而仲好.
香港起飛,香港降落行程
正因為呢啲原因,所以國泰同世界好多航空公司都一樣,雖然飛一隻機蝕一隻機,但可以嘅話,無論如何都飛少少航線,一來消耗少少油,二來飛一程嘅 Variable Cost 未必係你想像中咁大.
以國泰機嘅種類,係符合社交距離嘅情況下,可以安排一啲細機來做香港起飛,香港降落嘅行程.圍香港飛一圈又得,外海飛一圈又得,做一啲類似教育嘅野,再配合埋人人都係窗口位,擺到明俾大家影相,應該都坐得滿.香港人咁鐘意飛,計啱價要啲顧客用 $ 買飛又得,用一個 Premium 少少嘅 Miles 分數,俾啲客戶用 Asia Miles 換飛,燒減啲 miles 也得.
飲食服務做埋外賣啦
相比起上一段講嘅香港起飛,香港降落嘅行程,以下呢個想法更加不太合能出現係 Cathay Pacific 身上.原因好簡單,上面都講左,因為 Cathay Pacific 呢啲公司平時睇少三個零,食物呢啲最多三個零嘅生意,邊會入佢地法眼.
Cathay Pacific 嘅飛機餐,經濟艙當然唔係咩美食,但如果食頭等艙,商務艙嘅餐呢?其實唔差.係疫情期間,飛機餐係做少左好多,但而係家家戶戶都可能叫外賣嘅情況下,Cathay Pacific 頭等艙,商務艙饍食可以叫外賣返屋企食,過唔過癮?吸唔吸引?
要做到其實唔難,食物材料,包裝平時都有,外賣收錢,運送等交俾專業嘅公司去做就得.有心做嘅,搵 Deliveroo,Foodpanda,Uber Eats 傾,總有一間肯幫你解決實際運送,收錢問題.(廚房肯出餐就得)試問咁有宣傳力嘅野,邊有外賣公司會唔擺黎做?你覺得係天荒夜談?五星級酒店都可以做外賣,航空公司做外賣真係咁有難度咩?
無論係大公司,細公司,無論咩時候,都有好多野可以做.以上呢兩樣野可唔可以做呢?肯定可以做,但管理層可能覺得唔重要,專心諗清楚疫情後嘅事更重要,所以呢啲小事唔做.不過,管理層唔諗,放俾下面啲中層去做其實都可以吧!公司咁多人,咁多業務,除左飛其實仲有好多野可以做.


text:
綫蟲動物
線蟲動物(學名:Nematoda[1])係動物界入面相當大嘅門,係假體腔動物,有超過28,000個記錄咗嘅物種,重有好多種重未改名.絕大多數體細同埋係圓柱形,又叫做圓蟲(roundworms).佢哋喺淡水,海水,陸地上周圍都見到,唔理係個體數定物種數都比其他動物多,並喺極端嘅環境好似南極同海溝都見到.重有,有好多種嘅線蟲係寄生性嘅(超過16,000種),包括好多植物同人類在內嘅動物嘅病原體.剩係節肢動物比線蟲多樣化.
線蟲原先喺1919年俾 Nathan Cobb 改名做 Nemata.之後降級做囊蠕蟲中嘅一綱,最後重新分類做線蟲動物門.
形態學[編輯]
線蟲係三胚層嘅後生動物,有一套完整嘅消化器官.線蟲冇循環系統亦冇呼吸系統;呼吸同物質嘅運輸完全靠擴散作用.體薄,縱切面係圓形,但實際上係兩側對稱.線蟲嘅體腔係一個狹窄嘅假體腔.口部成日有唔同嘅蓋口或者突出物,有捕食同感覺嘅功能.喺肛門之後嘅身體部位叫做尾部.表皮會分泌啲堆積成層嘅角質層,令個身唔會變乾,重保護身體;唔會俾惡劣環境(好似消化液之類)破壞.有啲種類重會形成郁動用嘅突出物,例如幫助活動嘅纖毛.雖然依個角質層令佢可以郁同改變形狀,佢重係好無彈性,令到蟲體無得變大.所以,隨著蟲體長大,佢就會蛻皮,而且有新嘅角質層.角質層唔畀體積改變嘅原因係要維持體內嘅高液壓.因為呢個原因,線蟲無環狀肌,凈係有縱向肌,因為無噉嘅必要.線蟲體入面嘅液壓就係佢哋係圓形嘅原因.


text:
「秋天」
秋風起,蟹腳癢,菊花開,聞蟹來.非常簡單直接講出秋天係食蟹嘅季節.咁點解秋天係嘅蟹係最好吃?有啲人話秋天係蟹產卵嘅季節,亦有人話入秋嘅時候,海水逐漸變凍,蟹要儲存能量準備過冬,所以身上嘅蟹黃蟹膏特別肥美.雖然一年四季都可以食蟹,但只有嚟個時候蟹肉夠厚同鮮甜,蟹黃蟹膏濃郁.而如果能夠吃一次知陽澄湖嘅大閘蟹,再配酒賞菊,係被視為文人雅士秋日嘅最佳活動.
「洗版」
相信最近好多人都會比大閘蟹洗版,因為又到咗食大閘蟹嘅季節.食大閘蟹當然唔少得一支花雕酒,一支陳醋,一杯薑茶.以前有一段好長嘅時間我係唔食得蟹,因為食完之後就會喉嚨痕,但係前幾年又無啦啦無事,所以可以食返蟹.而食蟹好多人都會有自己嘅喜好,有啲鍾意食公,有啲鍾意食乸.不過我最佩服嘅就係嗰啲人食完大閘蟹之後可以完完整整咁將隻蟹切返出嚟.真係好犀利!
「講究」
食大閘蟹講究嘅就係原汁原味,清蒸係最出味嘅做法,可以等大閘蟹嘅鮮味發揮得淋漓盡致.當然清蒸後食大閘蟹嘅方法都好有講究,首先要準備醋姜汁,因為蘸嚟食可以去除大閘蟹嘅寒氣,以避免身體不適.食蟹肉同蟹黃嘅順序都有講究,就係先食蟹肉,因為蟹肉鮮味,蟹黃濃香,食過蟹黃後再吃蟹肉嘅話,蟹肉嘅鮮美就能最好咁體現出來嚟.如果食得太多大閘蟹嘅話,腸胃有可能感到不適,所以可以飲一碗姜茶水嚟調節.
Also published on Medium.


text:
化解孩子開學不安情緒 爸媽要識Do
長長暑假已經差唔多完~當大家仲諗住捉緊暑假假期玩盡佢時,有一班N班同K1 BB仔就要準備或者已經開學喇!喺入學前,依班小朋友幾乎都冇離開過爸媽,突然要佢哋同屋企人分開,唔多唔少都會有不安,結果又要喺幼稚園門口上演一場痛心分手戲,做爸媽當然會擔心仔女嘅情緒,咁究竟爸媽可以做啲咩呢?今次就請嚟童心苗兒童成長發展中心臨床心理學家陳雅文姑娘同大家「對症下藥」!
小朋友對返學有不安情緒,爸媽要搵出主因解決!陳姑娘解釋,大部分N班同K1小朋友返學會喊,扭計,主要因為分離焦慮.小朋友年紀較細,第一次長時間同主要照顧者分開,仲要到一個陌生環境同一班唔熟悉嘅人一齊,好自然會驚,產生不安情緒.要化解仔女開學不安情緒,陳姑娘建議爸媽可以嘗試以下幾個做法
1)解釋返學係咩一回事
陳姑娘指,仔女對返學抗拒有可能係因為同屋企人分開,或者對返學嘅概念有誤解.有時爸媽可以預先教導小朋友「返學」係咩一回事,唔好用返學去嚇小朋友,例如話:「你返學唔好曳呀,唔係老師會鬧你!」咁樣會令小朋友對返學有負面嘅想法,而且對一啲細膽啲嘅小朋友嚟講,返學要同爸媽分開外,可能會畀人鬧,甚至唔乖嘅話就有唔好嘅事發生!繼而對學校有較負面想法,亦會產生多一種焦慮.如果小朋友覺得返學係好玩,代表大個仔,大個女,係叻叻表現,會對返學有較正面嘅感覺,出現焦慮情況較低.
2)唔洗逼住用言語表達 親子共讀幫到手
對於年紀較細嘅小朋友,可能暫時未識用言語完整表達,當爸媽問多幾問,小朋友會心煩同唔知點講!如果爸媽想關心小朋友學校狀況或想知小朋友對返學嘅感覺時,可以先觀察.陳姑娘鼓勵爸媽,可以喺閱讀有關主題故事書時,引導小朋友分享相類似問題,例如問「你覺得故事入面邊個似你呀?」,「返學好唔開心,所以佢會喊?」,「你好驚個陣會邊到唔舒服呀?」引導小朋友表達情緒,繼而了解事情.
3)將注意力分散
有時候,小朋友對返學本來冇太大恐懼,但當返到學校時見到有小朋友大喊,反而會被嚇親!爸媽可以嘗試主動問小朋友「係咪見到其他小朋友喊,你都唔開心呀?」,「你依家係唔係好驚返學呀?」以表示了解其情緒,同時唔需要刻意避談小朋友唔開心嘅事,亦可以將小朋友注意力分散,問佢一啲開心事,例如:「喺學校有咩開心事發生?」,「今日學咗同玩咩呀?」,「老師點樣呀?」令小朋友知道返學都有其他開心事.
4)預備功夫唔少得
除咗喺小朋友出現焦慮時有應對方法外,陳姑娘都提出一啲可以防患未然嘅方法,例如預先帶小朋友參觀學校,了解學校環境,同時亦鼓勵爸媽可以喺屋企同小朋友玩角色扮演,可以請小朋友扮演老師,爸媽就做學生,令小朋友熟悉學校嘅生活環境.
5)切忌不斷提起 應將分離事輕鬆化
由10月懷胎到見證小朋友可以自己返學,當然係非常興奮嘅事!但爸媽都要注意自己情緒,因為小朋友情緒容易被爸媽帶動.陳姑娘建議指,爸媽應將同小朋友分開嘅過程盡量輕鬆化,切忌誇大「返學」依回事,舉例指,如果爸媽時刻提醒仔女「放學唔好驚呀!」,「一陣返學呢千其千其唔好喊!」或喺分離時,表現得太誇張,話:「媽媽會好掛住你㗎!」都會令小朋友覺得返學係好大件事,甚至誤以為放學係好恐怖.爸媽應盡量淡化返學依回事,可以輕描淡寫啲,清楚交代返只要小朋友放學後,爸媽就會喺邊度等你就可以,例如話:「之前你都返過喇!到放學媽媽就會係到接你㗎喇!」令到整件事普通化,小朋友都會易接受.
6)需要時搵專家協助
由於每位小朋友發展都唔同,係時間適應上都有差異.根據臨床心理學的精神疾病診斷與統計手冊(DSM-5)指出,如果小朋友分離焦慮行為多於四星期,爸媽就要多加留意情況有冇轉壞,或影響小朋友身體,例如出現頭痛,肚痛或痾嘔等,但亦唔洗急於停學或轉校,可先搵專家了解小朋友焦慮原因係咩,對症下藥~
Text:mamiDaily


text:
因為香港寸金尺土,家居空間有限,為咗優化居住環境,大家已經接受咗另行租用額外空間去儲存物品嘅生活模式,因而迷你倉亦開到成行成市.但係諗真啲,迷你倉未必適合每個人嘅需要,好似筆者咁,經過深思熟慮,市場比較,最後都係決定租用 儲存箱 (或稱「迷你箱」)嘅服務而唔租迷你倉.點解呢?主要係有以下幾個原因:
1)雜物數量唔算好多
唔係每個人都會有好多好多雜物需要儲存.好似筆者咁,最近的起心肝執屋,清走部分不再保留嘅物品之餘,亦有若干舊物覺得有需要留低,數量大約係3,4個紙皮箱左右,真係唔算多.呢幾箱嘢,堆喺屋企固然好阻定又礙眼,但特登去租個迷你倉存放,又好似真係冇乜必要.反而儲存箱以箱為單位,按儲存量收費,反而就好適合我嘅情況.
2)無謂多付租金
其實而家租個迷你倉一啲都唔平,你想搵到有月租$500以下都相當難;就算有,因為$500以下肯定係最細嘅倉,呢類「細單位」長期供不應求,並唔係咁容易俾你租到.如果要租中倉,大倉,租金去到近4位數字甚至過千元,好似我咁得嗰3,4箱嘢嘅情況,真係完全冇必要,只會浪費租金.如果我租儲存箱,以Boxful為例標準儲存箱每月費用係$49,我存放4箱嘢都只係$200有找,實在划算好多,最重要係夠實際,唔使白白付出多餘租金亦唔使白佔人哋空間.
3)搵迷你倉好煩惱
如果你好似筆者咁,有搵過迷你倉嘅經驗,就知道過程都幾煩.首先你梗係想搵最就近屋企嘅迷你倉啦,但係邊有咁理想?就算有,迷你倉都會話你知已經滿晒,或者只剩下幾個大倉.結果為咗要搵個細倉,就要跨區去搵去睇.有啲睇完你都唔開胃,例如位於殘舊工廈,多閒雜人出入,令人好唔安心.有啲裝修靚靚,設備先進,不過價錢就……反而,租用儲存箱就完全冇呢啲煩惱,基本上我可以足不出戶,就搞掂晒!
4)自行入倉費時費力
講到足不出戶,儲存箱服務就有呢樣好,有專人上門俾箱你,然後又有專人上門收箱,幫你搬運入倉;日後想攞番啲箱,又係有專人送番上門.而且呢一切,可以透過電話或手機App做晒登記,預約,付款,輕輕鬆鬆冇難度,最適合我哋呢啲咁忙嘅人.如果租迷你倉,要自己安排,搬運啲物品入倉,搞一搞就冇咗半日,仲要搞到自己身水身汗,真係好費時失事.
5)百分百安心
近年關於迷你倉嘅負面新聞都幾多,除咗迷你倉本身嘅安全問題惹人關注之外,亦有不良分子利用迷你倉存放不法物品,搞到啲迷你倉烏煙瘴氣咁.作為守法市民,只係想自己嘅物品存放喺令人安心嘅地方啫,真係唔想自己嘅物品會有無妄之災.相比之下,儲存箱服務會令人覺得安心好多.好似Boxful咁,啲儲存箱係存放喺備有嚴格保安嘅自設倉庫,且有溫度,濕度調控,防火防盜甚至防蟲都做到足,而倉庫只有職員先可以出入;再者,Boxful仲提供埋免費保險,真係加倍安心.
講到尾,對於一般消費者嚟講,最緊要都係因應自己嘅儲存需要,選擇有信譽嘅公司,選用最適合自己嘅服務.如果你唔肯定自己需要點樣嘅儲存服務,或者Boxful可以幫到你!Boxful嘅儲存費用可以係逐個箱計,用幾多俾幾多!同時亦有按面積計算嘅迷你倉服務,悉隨尊便!而且以上兩者都係有專人上門幫你搬貨入倉,省卻不少麻煩.而家Boxful仲有埋俾顧客自己進行儲存嘅自助提存倉,令你有更彈性選擇!
——
延伸閱讀:(我的 迷你倉 血淚史)4大迷你倉煩惱
延伸閱讀:(點只得一個箱?) Boxful 三大類型服務睇真啲!
緊貼Boxful Blog同Facebook Page,獲取更多家居生活貼士!


text:
喺我哋日常生活之中,矽膠製品越嚟越普遍,因為矽膠嘅優點好多:唔單止可以防水防膨脹,天氣無論點都唔會影響到功能,而且喺電嘅絕緣體,另外最重要嘅喺可以黐住金屬,所以好多屋企都會出現嘅一種原料.
但喺你知唔知?矽膠可以分食用矽膠同普通矽膠,為咗你嘅健康著想,對於每日都會用到嘅矽膠製品多多少少都應該要番D基本概念,今日就教大家點樣分食用矽膠同普通矽膠嘅差別.
一般嘅普通矽膠大多數用喺工業上面,而食用矽膠喺會同我哋有進一步接觸,好似廣泛用喺BB奶嘴,餐具,飲管杯同埋經常用嚟訂造禮物嘅silicone cup lid,而食用矽膠最大嘅特色喺佢透明度比較好,而且穩定性同流動性都唔錯,喺密閉環境加熱都唔會還原,最高可以承受到二百五十幾度嘅高溫,由於無色無味嘅關係,用落好安全,但市面上有D業者利用仿橡膠材料扮食用矽膠,呢D silicone cup lid放喺熱水杯上面,過一陣D水就會有種怪味,杯蓋本身會散發出好濃嘅膠味.除咗氣味之外,最快分辨嘅方法就喺拉下佢.
普通矽膠受到拉扯顏色會比較偏白,而食用矽膠無論幾大力拉,正如上面提及穩定性高嘅特色,所以顏色唔會有太大改變,長期用未達標嘅矽膠,對身體造成嘅負擔喺比想像都要嚴重,所以買任何矽膠產品前建議大家做下以上嘅簡單動作,喺訂造禮物或者製作公司贈品時,都要找值得信賴嘅廠商才可以避免買到假嘅食用矽膠!


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
DSE 中國歷史要拿 5** 唔係只係靠努力,你仲需要技巧.今日 NoteSity 小編邀請咗 Frankie Jai 為大家仔細拆解 DSE Chinese History 中國歷史 5** 技巧,涵蓋以下4個方向:
P.S. 喺你碌落去之前,記住 Follow 我哋嘅 Instagram @notesity.hk,我哋會分享各種實用嘅 DSE 讀書心得!
P.P.S. 記住 Click 呢度 留低你 Email ,訂閱 NoteSity DSE 讀書心得及技巧分享電郵,小編會定期將DSE讀書 TIPS,考試攻略分享俾你,助你考好 DSE.
1. 時間控制
中史某程度上都係一科幾重視「量」嘅科目,所以字速好重要,10分鐘大概要寫到一頁(當然唔係密密麻麻嗰種),40-45分鐘一定要做完一題選答題,45-50分鐘做必答題.
同學千祈唔好顧此失彼,一定要掌握好時間,千祈唔好做漏任何一個分題.要知道你就算有一題寫得好多,你頂盡都係拎多一至兩分.當你嗰題拎滿分,但係如果另一題你做唔切(唔係爭一句嗰啲做唔切,係講緊寫唔切論點),你所失的可能已經係你所有嘅.反而,平平均均,唔需要話太厲害都可以穩取五級以上.
2. 選題策略
喺選答題同埋卷二方面,揀題目當然要睇你對條題目嘅熟悉度.如果同學係溫一個板塊冇咩題目可以揀,咁你當然就只能夠硬食嗰一題.
但係,如果同學溫書比較全面,識嘅題目比較多嘅時候,好容易就會有選擇困難.同學要留意番自己對邊d分額嘅題目同題型比較熟悉.
例如當日我揀晚清2+2,6,15分題,一方面係因為晚清溫得比較多,另一方面係因為個分額散兼有簡答,容易拎分.
至於我當日揀安史之亂就係因為覺得25分嘅題目可以一氣呵成咁做完,同埋條題目問嘅嘢唔算深.明白同學可能會好驚25分嘅題目,尤其講緊係一氣呵成嘅同時,分分鐘一失足成千古恨,但其實只要你識得分析資料,拆到points,入面嘅論點都有少少論據,其實25分嘅題目唔係你想像中咁難.
3. 答題架構
關於答題架構,必答題同埋低過10分嘅題目,其實都唔需要寫引言同結論只需要單刀直入,逐點鋪陳就可以.就算題目多過十分,其實你嘅引言,結論都只需要簡單寫一句,唔使搞到咁複雜.
每一段嘅開頭記住寫返標示語同主題句係基本.有同學會問TS究竟要點寫,其實唔需要咁複雜,你只需要借助資料同題目就可以.例如2019 Q5c(有資料)可以咁 :
又或者2019 Q2b (無資料)
段落入面,記住緊扣題目畀番相關嘅史實, 但唔好一味背,要記住推論同扣題發揮.例如 : 「然而,唐玄宗如資料一言「自以為從此天下太平,大功告成,驕奢淫逸之欲遂起」.他先後寵幸趙麗妃,武惠妃,楊貴妃,縱情聲色,甚至不願早朝,可見其怠惰不理政事習慣形成.*唐玄宗由明轉昏,國家由安轉危,埋下安史之亂的伏線.* (扣題句)」(2019 Q3)
記住用完資料之後,要講返落去佢點樣導致安史之亂爆發.
4. 解讀資料與題目
記住中史科嚟講,佢有畀資料你嘅題目,你就只能夠依資料嘅方向提供史實,唔可以偏離資料.否則,就算你背到天花亂墜,龍飛鳳舞都好,都係冇分.例如2019考評報告有指出好多考生唔能夠回應「虛有其表的軍事力量」(Q6),只能夠講軍事力量點樣弱,當你就算溫書溫得唔熟,但最起碼你都要寫國軍喺內戰初期有「壓倒性力量」 或者估都估到國民黨軍隊初頭人數多過共產黨,唔識都扮識,總之資料叫你做乜就做乜,正如你老細叫你向東,你唔想畀人炒嘅話就唔應該行西.
睇完資料,都要記住睇個題目,兩大要求,缺一不可.近排見到有同學做國共二次合作,明明條題目問你「國共合作原因」,佢以為資料有略提「經過十年廝殺」, 就用成段背國民黨圍剿,中共二萬五千里長征.但其實個資料仲有「,而有西安事變,雙方和解……(之後仲有幾句for其他points)」,配合返條題目嚟睇,就知道其實個原因同重心係西安事變. 中共二萬五千里長征係可以提,但應該係作為你喺論點一講西安事變嘅時候,討論前後關係變化(由敵對而合作)嘅一個小論據,最多都係講一兩句,目的係解釋西安事變點解咁重要.
如果你想繼續收到同 DSE 有關嘅讀書心得及考試資訊,記得要 follow NoteSity Instagram 呀,仲可以 Click 呢度 留低你 Email ,訂閱 NoteSity DSE 讀書心得及技巧分享電郵,小編會定期將DSE讀書 TIPS,考試攻略分享俾你,助你考好 DSE.
咩係 NoteSity?
NoteSity 是全港最大DSE資源訂購平台,為你搜羅不同導師及出版社的高質 DSE 筆記,補充練習與參考書,一個平台匯聚你需要的 DSE 資源,幫助你考好 HKDSE.
訂購高質 DSE 筆記,補充練習與參考書:中文科 | 英文科 | 數學科 | 通識科 | 理科 | 商科 | 文科
下次再同大家分享更多有用嘅資訊~記得密切留意啊🥳


text:
德國去瑞士的神秘路線
如果你睇下個google map,就睇到新天鵝堡其實都幾南面下,由慕尼黑搭火車去都要成個鐘先去到.反而,瑞士其實睇落就響附近,所以我地就開始上網check下可唔可以唔上返慕尼黑就去瑞士.咁樣行,一來感覺上好似順路d,二來咁樣行可以去多個德國南部小鎮,感受一下德國既另一面! 不過, 我地plan行程時, 發覺呢條路極少自由行咁行, 搵到既都唔係跟團坐旅遊巴, 就係自己渣車黎….但係德國火車個網又真係搵到咁行ga wor…..最後send左幾個email去問下book左既德國民宿, 佢地話呢條路好正路ga wor….ok, 我信你地! 咁我地就係咁好唔sure既情況下黎呢度了~
富辛火車站買飛去米爾斯堡
單車專用車廂
好,開始講點去.慕尼黑去富辛就唔多講啦,都係普通搭火車去姐~主要既地方係由富辛開始.首先,要響富辛火車站去counter買邦票去米爾斯堡.呢張票係一次過買晒咁多程轉車既車票,包括火車同巴士,都係當一條路買就得,好方便(我地買既時候都有猶豫,心諗真係咁簡單?事實上又真係咁簡單) 買完票,佢地會比張receipt你話比你知幾點邊個站要轉車.你睇熟左之後,便開始搭火車去了.第一個要去既大checkpoint叫林道,要轉火車先去到.呢程火車比較辛苦,因為成架車冇晒位,我地要響單車專用既車卡企(之後頂唔住要坐地下).呢程雖然辛苦,卻可以感受一下特別的經歷.而且冇左個位可以令你唔會成日坐實響度訓覺,咁你就可以花更多時間欣賞車外既風景.轉轉折折搭左兩個鍾左右,終於去到林道.我記得去到林道既時候,太陽剛剛落山.火車從海邊(真係好近個海,感覺好像架火車係響個海上面行緊咁)慢慢駛進火車站時,美麗既景色真係令人十分感動! 我直覺話比我知,林道呢個地方一定係個好靚既地方,有機會一定會再黎呢度既!
不過今次黎呢度只係黎轉火車去Friedrichshafen.去Friedrichshafen其實好快,大約半個鐘左右,去到之後就要轉巴士……今次每個轉車站所容許既轉車時間都好短, within 5分鍾, 我地就係要嚮呢5分鍾之內搵到地方轉車…轉火車仲好d, 巴士果個站真係難搵…我地知道時間超趕,所以出左站之後都立即問人.去到個巴士站見到d乘客已經開始上緊巴士,果下個心真係離一離,因為呢班車係最後一班,如果上唔到就要留響Friedrichshafen一晚,仲要浪費左米爾斯堡一晚民宿!不過好在, 次次轉車都有驚無險,今次又比我地過左關~上左巴士之後,唔好以為就完,又有故仔要講了:p 一個鍾左右既車程,又係冇位坐…拉住3個喼真係有d煩,仲要天已經黑,我地完全冇野可以認到點落車…最後當然問下個巴士司機米爾斯堡果間民宿點去啦, 佢就話比我地聽嚮咩咩教堂度落啦, 果時, 同車既一個阿嬸又同我地講嚮總站落……咁點算?! 當然信個司機啦… 去到個站, 開左門, 我地落車…個司機又落車wor….原來佢去睇下個街上既遊客地圖牌, 教我地點行過去間民宿! wa….成架巴士停左嚮度等我地, 真係有d唔好意思…不過, 當架巴士要走既時候…….竟然成架巴士既乘客都向我地微笑同揮手@@ d人真係有冇咁好呀?! 最後,我地不多9點幾天都黑晒先去到米爾斯堡…好彩, 經過左多重轉車, 最後都安全到達, 不過去到既時候已經9點幾成10點….差d野都冇得食~講返米爾斯堡呢個地方,我地今次book左一個叫jost太太既民宿,一去到,其他住客見我地咁多行李,二話不說就幫我地搬晒d行李上閣樓,果刻真係有d唔好意思…Jost太太間屋真係好舒服, 個景超靚, 環境好寧靜, 空氣好好,而佢都十分好人,雖然同佢語言上溝通唔係咁好,不過食早餐時佢成日問我地夠唔夠,又特登整個炒蛋比我地,令我地十分感動!
Jost太太間民宿望出去就係波登湖,遠處仲可以睇到瑞士,真係好正!
米爾斯堡既屋已經有d瑞士既影子了!
住左民宿既閣樓,都唔係好差~
米爾斯堡最出名既景點
米爾斯堡既鐘樓
米爾斯堡既古堡
講下米爾斯堡,呢個小鎮係座嚮歐洲第三大湖波登湖(Bodensee)隔黎, 行到邊都望到個湖, 心情都好d.不過唔講唔知, 原來呢度以前係個軍事要塞, 所以呢度都有d古代既城堡, 同埋呢度d手信好多都係關於d騎士, 武士…不過對於我地今次旅程黎講,米爾斯堡同之後既康斯坦茨(Konstanz)就係呢條路最重要既兩個checkpoint小鎮,因為就係睇中佢地同瑞士接壤.
上網搵左好多資料,由米爾斯堡去康斯坦茨係要搭船既,plan行程時我地就係最concern係咪真係搭到船去瑞士架…上網見人地係搭汽車渡輪過去wor…最後我地問下Jost太太, 佢話唔駛搭汽車渡輪架喎, 搭客輪仲快, 班次又多(冇記錯係一個鐘一班), 好多人搭去瑞士架喎! 佢咁講得當然信佢啦! 就係咁, 我地就搭呢架客輪去瑞士了! 其實正確d講, 我地係去一個接壤瑞士既德國城鎮康斯坦茨先, 再搭火車入境瑞士.
米爾斯堡望落波登湖
米爾斯堡碼頭既景色
呢架就係我地搭既渡輪了
渡輪入面有餐桌位置
船上望返去米爾斯堡真係幾靚
經過既一個中途站,係一個島
一落船就見到個好靚既廣場,開始有少少瑞士既味道了!
好靚既花同噴泉
呢到就係康斯坦茨~
康斯坦茨就係德國同瑞士接壤既地方,唔駛過關就可以互通
康斯坦茨既瑞士國鐵車站
我地就係搭呢架火車去瑞士了!
搭左成個鍾船,終於黎到康斯坦茨了! 呢度就係德國既邊境城鎮, 過條馬路連關都唔駛過就可以去到瑞士了! 其實我地只係留在康斯坦茨一個鍾左右轉火車, 有少少時間我地就四周影下街境.嚮呢度去瑞士其實真係好方便, 果度有個SBB counter, 可以買車飛同火車證. 經過精密既計算之後, 我地今次就買左半價火車證,因為我地唔算搭好多瑞士國鐵,而且上少女峰係咪都要買飛,details等我下次再開個topic寫啦~
德國既旅程終於完結了, 真係好正! 不過可惜我地逗留既時間太短了, 幾個checkpoint既行程都好趕下…不過我相信, 我地一定會再黎既! ByeBye先! 雖然咁講, 我地呢一刻一d依依不捨既心情都冇! 因為我地實在太期待之後既旅程~ 瑞士, 我地黎喇!


text:
JDZSIR嘅所謂“粵語”來自於對廣東電視臺和同埋香港文娛作品的嘅拙劣模仿,而唔係喺生活中學習得來.JDZSIR幼時毋識講粵語.所以,JDZSIR嘅粵語既唔標準,又無生活氣息.呢個就系JDZSIR語言危機的來源.
同JDZSIR嘅親戚交流時嗰時,JDZSIR嘅語言顯得格格不入:他們會嘗試唔用陽春話而改用廣州話與JDZSIR交流,但係他們對後者並唔熟悉;而JDZSIR只有對陽春話的解碼能力而無編碼能力,因而只能以“廣州音”對答.特別係喺同JDZSIR嘅同輩人交流嗰陣,咁樣嘅過程反而不如用國語交流流暢.
但係喺JDZSIR的父母眼中,JDZSIR應着力避免自己的粵語陽春音化.佢哋會用相當標準的廣州音同JDZSIR交流.高考後,JDZSIR同父母嘅溝通基本全部基於廣州音.佢哋樂於此道.陽春話雖然確實同廣州音好似,但喺很多字詞的發音上仲係有所差異嘅,更唔提啲特色用語.讓JDZSIR學識陽春話係相當困難嘅,因爲缺乏相關語料;但令JDZSIR徹底拋棄當前粵語基礎亦係不可取的.
喺輩份低於JDZSIR嘅親戚中,仲堅持陽春話乃至粵語的竟然寥寥無幾.長輩爭先恐後用國語同他們交流,希望培養佢哋嘅對外競爭力.JDZSIR對這種現象感到痛心疾首.JDZSIR試圖糾偏,然而JDZSIR嘅建議並不被佢哋採納.JDZSIR倍感無奈.


text:
「市場」
創業有時係好睇天時,地利,人和.要成功嘅當然就係搵到啱嘅市場,而好多時要成功做第一亦都可以,不過就要不斷開荒,不斷背水行舟.所以有時真係一不做二不休,一係就做市場最大嗰個,一係就係做市場嘅第一個.因為好多時真係行先一步,理想達到!霸咗地頭,插座旗,之後先至見步行步!當然好大機會係嚟段時間不斷出現競爭者,但係只要比人快,比人有名,比人有信用,不斷走在最前做第一亦可!
「認證」
其實一直我都好想公司可以成為 Google Analytics -(谷歌分析)嘅 Certified Partner -(認證合作夥伴),而香港一直都未出現.雖然過咗五年,而嚟五年我一直擔心做唔到第一,因為五年係一個好長嘅時間,而競爭者係好大可能出現.結果終於係今日公司得到認證,正式成為香港本土第一間谷歌分析合作夥伴!得到嚟個消息之後真係好開心!不過前面條路仲有排行!要更加努力!
「困難」
其實點解要搞咁耐?因為香港真係一個未開發嘅市場,而要做認證夥伴係需要有一定既客戶同專業知識,唔係隨隨便便就可以得到認證.而過去五年,我哋好努力咁不斷去開發數據分析市場,但係香港始終非常落後,而好多現時市場所需要嘅分析都係巿場推廣比較多.而要達到谷歌嘅要求係要處理複雜嘅數據分析項目.所以要等五年先至可以做到呢個香港第一.真係有血有淚!


text:
作者:認真小毒毒 | POSTED ON 8 DECEMBER 2020
大家好,今次會開箱嘅成人用品係由RIDEJAPAN合作推出嘅「螺旋處女三重奏」.
今年RIDE JAPAN嘅飛機杯算係平平無奇,受疫情影響其實都算係咁上下啦,嚟到今年最後一個月,本來以為RIDE JAPAN今年嘅產品線亦都會就咁平淡結束,點知最後竟然殺出一個驚喜,仲要係我個人最喜愛嘅RIDE JAPAN設計之一嘅「三重奏」!再加上係混合埋螺旋處女嘅設計!仲要係600g嘅重量!!驚喜實在來得太突然,一次過滿足咗唔知幾多個願望啊!
簡單嚟講,今次嘅設計就係將兩個經典構造合而為一,唔知係因為設計變得複雜搞到唔夠位擺,抑或係RIDE JAPAN接收到用家嘅意見普遍喜愛厚肉呢,今次竟然係增量至600g重,見到咁豪華嘅規格,簡直係未玩先興奮,事不宜遲即刻開箱試玩.
開箱
重量600g,長度方面官方記載為16cm,不過實際量度就短咗大概1~1.5cm左右.
尺寸上應該係繼VDD之後第二大嘅飛機杯,雖然長度比起一般嘅RIDE JAPAN飛機杯短少少,反而顯得肉厚感更加強烈,手感亦都非常墜手,簡直就係名器級別嘅造型.
用上最基本嘅Bungee Touch材質,摸落依然柔軟嘅同時,今次咁重磅都唔會話「墮」好緊要呢,氣味同出油度亦都係輕微程度啦.
入口部分就無乜點特別設計,只係以簡單線條刻劃出陰部嘅印象,不過我相信咁樣絕對唔係代表無誠意,因為我知道好戲在裡頭!
打開就見到入面有多一個入口,三角形嘅肉紋上再有三條螺旋處女嘅纖細直紋.
反出嚟嘅話其實肉紋之間嘅間隔都分得幾開下,肉壁嘅部分亦都設有纖細直紋,不過相比本身嘅螺旋處女同三重奏系列就有少少唔同,成條管道由頭到尾都係只有同一種紋路,完全無任何子宮口等真空設計,唔知用感上會唔會顯得平乏呢?
*內反動作只屬評測之用,請勿模仿.
*如因任何使用不當導致產品損壞,本公司恕不負責.
試用
終於嚟啦!RIDE JAPAN終於使出佢嘅真本領啦!完全無其他任何感想,毫無疑問就係非常舒服嘅插入感,三面肉紋將陰莖緊緊夾住,再加埋表面滿佈螺旋處女嘅紋路簡直係刺激到痴晒線,輕輕郁一郁都搞唔掂,而且三角形嘅設計更加係完美咁貼合陰莖嘅形狀,雖然紋路變化唔大,但係刺激感就相當全面,每一下都磨到入心入肺,真係少啲耐力都變快槍手.
無可挑剔嘅緊實肉厚感,無論係龜頭抑或係成條陰莖都可以感受到被緊緊壓迫嘅感覺,令到肉紋嘅摩擦刺激感非常顯著,完全無虛位咁刺激你全部,如果你都仲係覺得個刺激感太單調,唔多夠喉嘅話,試下加埋旋轉式咁插啦,刺激感瞬間提昇幾倍!小心一個唔覺意比佢搾乾搾盡啊!
真係好耐無開箱過咁滿意嘅飛機杯,壓迫感同貼合度相當之優秀,肉紋嘅刺激強度都係非常之咁到位,雖然唔似硬版嗰種硬實嘅刺激,亦都無話特別做任何真空設計,但係就有齊晒呢兩種要素嘅感覺,喺你繳械之後繼續緊緊夾住你,務求將你抽乾!小弟用完之後都比佢搞到有少少腳仔軟,總而言之今次呢隻「螺旋處女三重奏」嘅實力真係絕對不容忽視,新手千祈唔好見佢係普通版材質就衝動入手,一陣爽到暈咗喺廁所比屋企人發現唔關我事㗎~
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:螺旋處女三重奏
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
唔知你哋對香港嘅漫畫有幾多認識呢?有時聽A媽同A爸講,佢哋細個嘅娛樂就係睇《13點》,《古惑仔》呢啲港產漫畫,而身為80後嘅我哋,講起港產漫畫就一定諗起《老夫子》同《麥兜》啦!雖然香港嘅漫畫無日本漫畫咁多元化,但反而好貼近我哋嘅生活,有時會睇到會心微笑.近年,雖然大家嘅娛樂選擇多咗,但香港仍然有唔少漫畫創作,好似《癲噹》同《聾貓》等等,今日我哋就去到位於九龍公園嘅香港漫畫星光大道,向一眾香港漫畫家致敬!
香港漫畫星光大道
香港漫畫星光大道係世界上首條以漫畫為主題嘅星光大道.大道上設有10個香港漫畫家銅製手印同24個香港漫畫角色嘅彩繪雕塑.
香港漫畫家銅製手印
喺整條星光大道設有10個香港漫畫家銅製手印,其中最為大家熟悉嘅就有《龍虎門》嘅黃玉郎同《老夫子》嘅王澤等等.
彩繪雕塑
而整條星光大道亦設有24個彩繪雕塑,而之前投票票數最高嘅6位漫畫角色,包括:牛仔,王小虎,老夫子,步驚雲,13點和華英雄,佢哋嘅雕塑高2.7米,而其餘嘅彩繪雕塑則高1.8米.
嚟到當然要同每一個漫畫角色影番張相啦,而如果對佢哋唔係太熟識,都可以睇吓每個雕塑旁嘅簡介.要數呢到最威嘅漫畫角色,當然就係麥兜啦,佢除咗喺香港漫畫星光大道設有彩繪雕塑,喺香港星光大道亦設有銅像.


text:
6 NOVEMBER 2013(WED)
話說上次都已經買左啲栗子返嚟打算整光波炒栗子,不過最後我就整栗子炆排骨.之後都想買整粒嘅栗子嚟整,但行過好多間都冇,全部都係半殼栗子,所以一路都冇整到.
終於尋日小豬媽係街市幫我買到,所以今日就同小小豬嚟個親子為食時光,一整整光波炒栗子啦~
栗子粒粒又大又靚,都唔知點解依家咁難買全殼栗子,或者就係因為怕麻煩,知道全殼栗子係比較少人買,所以方便我地就整啲半殼出嚟啦~
就係我同栗子影相時,小小豬又有樣學樣,拎佢個自家相機學我影栗子呀~
第一個步驟就係要先將栗子浸水半小時,一個咁簡單嘅工作,當然請小小豬幫手啦~
之後用刀切一刀,用嚟放一放氣,以防止入爐時栗子會大爆開~
放光波爐有孔煎盤上,180度光15分鐘~
用1湯匙蜜糖加少少水備用~
之後就塗上少許糖水,又係小小豬出手之時,睇佢塗得幾認真~
最後要再焗多10分鐘,好味嘅炒栗子就完成啦~
新鮮出爐當要係好熱啦,不過依個為食小小豬真係心急都唔等得,最後同叉仔拮住都要食呀~
睇小小豬食到流晒口水就知真係幾好食啦~
但期實又真係好好食,個味道同街邊炒栗子店嘅基本上都係一樣,仲好嘅就係剛剛焗完新鮮熱辣,個栗子味仲香,所以都幾推介俾有光波爐嘅朋友,一定要試吓呀!


text:
同老公結咗婚都已經十九年,個仔都十六歲喇,終於都可以完到我地嘅蜜月夢!
今年呀仔學校攪咗個台灣遊學團,我老公話,我地可以襯呀仔遊學期間去吓旅行,咁就唔怕比人告獨留兒童在家!當年結完婚,錢都用得七七八八,邊度再有錢去旅行吖,再儲吓先啦,點知儲儲吓有咗!有咗蘇蝦,唔好話去旅行,就連星期日去商場行個街都煩,由蘇蝦變小朋友,由小朋友變年青人,將啲心機放晒喺個仔度!呀仔去台灣遊學,老公話不如我地去日本渡蜜月!
日本,當年我未嫁嘅時候同老豆媽咪去過,不過都係好耐之前喇,起碼廿幾年前嘅事!我地諗下去日本邊度好,而家度度都好多遊客,聽啲朋友講,東京撞口撞面都係講普通話,大阪左穿右插都係講廣東話,終於老公話去京都.京都唔係冇遊客,只不過比起東京大阪少咁啲,我地仲要去京都周邊嘅地方,唔係咩大景點,只係自己買張鐵路飛,仲要係無限次搭果種,我地站站落,行個圈,有感覺就行入啲,冇乜特別就上返車去第二個站,咁樣玩都幾特別,我地冇買旅遊書,冇睇有咩食肆好介紹,去到唔同國家,事但入一間舖頭,啲嘢食都係新嘗試!鄉郊地方,當地市民比較清純,日本人嘅禮貌真係無得頂,特別上咗年紀嗰批,鞠躬鞠到我地都好唔好意思,買少少嘢都包到好靚,雖然好似好多包裝,不過包裝用品全部又可以環保回收,佢地嘅公民教育真係好值得我地學習.
雖然話就話冇買旅遊書,不過遊客資訊就點都唔少得,日本既車站,往往都會有資料可以拎到,記得去到一個叫鞍馬嘅地方,落車喺車站睇吓有冇啲有用資料,點知就比我地睇到可以去食流水素麵,當日冇乜遊客,只有一兩枱當地人,我地坐喺山邊,慢慢品嚐,品嚐素麵,品嚐環境,品嚐寧靜,有山有水有飲有食,仲要最愛嘅人喺身邊,夫復何求!
京都好多神社,添添香油,拍拍手,鞠個躬,雖然我地去咗好多間神社,不過許下嘅都係同一個願望,就係希望各個家人都身體健康!人大了,未算老,不過都唔後生,緊張嘅唔係要咩大富大貴,只求身體健康,有健康嘅身體先可以做到自己想做嘅事,拖住愛人通山走,冇健康嘅體魄點走?!
日本蜜月之旅玩咗五日四夜,同老公玩得好開心,好享受,呢篇遊記唔合格,因為都冇乜點寫我地遊過啲乜,反而抒發心情嘅感覺仲多!只因為呢個係蜜月遊,同老公一齊,好老土咁講,其實去邊都一樣咁開心!
同呀仔喺台灣回程係同一日,我地仲可以喺香港機場相約接機!我們仨一齊返屋企,交換手信開心無比!
(文章為港語學第三屆廣東話徵文比賽參賽作品)


text:
2018-11-27
兩次補選的啟示
九龍西第二次補選周日塵埃落定,由「三次唔認係建制」嘅陳凱欣擊敗泛民李卓人當選,重演鄭泳舜打低泛民嘅一幕.
選完之後,問責泛民之聲四起.有泛民支持者(包括李卓人自己)繼續批評馮檢基鎅票,又有人話泛民多年來不思進取,食老本,吸唔到新生代票源,搞到今時今日咁樣真係自己拎嚟.但點講都好,從兩次九西嘅補選,有兩大啟示,的而且確係泛民需要認真面對.
第一次補選,姚落敗,有人話佢選舉工程「離地」,無用到傳統選舉嘅策略,即係大開街站,洗樓等等.OK,咁剛剛呢次又點?乜都做足了,連泛民大佬都齊齊出來拉票了,結果李卓人同馮檢基得票總和同姚松炎不相伯仲,呢個就顯示出,泛民係老態龍鐘,基本盤係咁多就係咁多,含淚投票嘅遠遠多過無私支持,無少到票已經要開香檳,遑論話可以開拓後生仔嘅票源.
呢個啟示帶出嚟嘅後果對泛民極為不利.兩次選舉之後,Tina聽聞已經有建制派提出研究將選舉改返為單議席單票制嘅可行性,因為非建制嘅票源已經劃咗兩份,每一份都唔會投去另一邊,變相對建制有利.建制喺呢兩次選舉之中亦都見到泛民散過散沙,所謂合作只具形,根本就唔似建制咁齊心咁實在,若果日後立法會直選轉做單議席單票制的話,淨係泛民協調出選已經令佢地頭痛,所以建制派私底下傾呢個建議,都唔係無的放矢.
另一個啟示係泛民流失中產票源嘅速度係非常可怕.睇返今次票站結果,公屋區敗陣,泛民歸咎於「蛇齋餅稯」都無可厚非,咁中產區你都無理由畀人大幅拋離呱?區內家庭月入中位數達到10萬嘅九龍塘區,票站嘅結果係陳凱欣得票近53%,而阿人只係得42%,呢個結果顯示出,建制派只要培植更多號稱中立,有活力嘅專業人士出選,就已經足夠搶到泛民嘅中產游離票,泛民未來選舉之路真係一片暗淡.
話咁快唔使一年就已經係區議會選舉,Tina唔使水晶球都估到,建制派將會大勝而回,呢個就係啟示.
現凡訂閱etnet YouTube Channel,即賞麥當勞現金券!
► 立即行動


text:
「燕皮」
究竟乜嘢係「燕皮」?其實精選豬嘅前後腿啲瘦肉,再配以澱粉,鹽等嘅調味料,然後通過手工打制,做到薄如白紙,色澤潔白嘅餃子皮.如果將「燕皮」切成絲,咁就變成燕絲,係可以即刻拎嚟煮食.至於餡料就可以用鮮魚肉,五花肉,一齊剁成泥,然後加入調味料拌攪勻.之後再將「燕皮」切成兩寸方片,一手拎住燕皮,一手用筷子將適量嘅餡料放入燕皮入面,最後捏緊就可以形成燕尾嘅形狀.整好後可以蒸大約五分鐘,又或者直接煮嚟食都得.
「福州」
唔知有幾多人知道乜嘢係「燕餃」,就算知道又或者真係食過都應該以為係台灣嘢.但係其實「燕餃」係福州嘅一道著名地方風味小食.佢同平時嘅餃子唔同,因為餃子皮其實係用肉做.因為屋企係福州福建人,所以由細到大,嫲嫲都會包「燕餃」.但係而家可以食到嘅機會就真係淨返佢之前包落而仲雪咗係冰格嘅少量「燕餃」.就算係之後食到,相信都無嫲嫲整得咁好食,因為嗰個係嫲嫲嘅味道.
「味道」
講起嫲嫲嘅味道其實仲有好多,例如以前佢會自己手打魚蛋,新年必食嘅長壽麵,自己釀酒嘅酒糟炸魚柳,酒釀豬肉等.每一味餸都係由細食到大,而亦都唔記得對上個次係幾時食過.而家真係只可以懷念嗰種味道,亦都無機會再食到嫲嫲親手整嘅嘢食.而有時依然覺得你仍然係度,或者真係一直未接受你離開嘅事實.每次開冰格見到啲燕皮餃就會諗起你,亦都真係唔敢再煮嚟食,因為怕以後再無機會食到你整嘅味道.


text:
首先要講明,曾咀其實係無停車場的.不過呢度嘅保安員係容許並且會指引你泊喺路邊,所以你可以話呢度係免費泊車,亦都無入閘機,如下圖.
呢度大大話話都可以泊到過百部車,所以閒日黎都唔需要太擔心,不過由2021年9月8日開始,揸車前往曾咀必須先去食環署網頁預約 (Vehicle Accessing Booking function (fehd.gov.hk)).可供預約嘅日期為你出發前 1 日至 14 日內,而每一日都有指定時段,由朝八至晚六,每一個小時為之一段.另外,如果你喺春秋二祭嘅時候黎,通往曾咀既道路係會封閉嘅,咁你就要考慮以下幾種交通方案.
1. 龍鼓灘(按我導航)
龍鼓灘係最接近曾咀而又泊到車嘅地方,大家可以泊喺龍鼓灘鄉公所呢個停車場,價錢就大家去到先知喇,閒時就$10-$20左右,泊好車,入去鄉公所間士多比現金就得,因為我閒時去,佢連車牌都懶得抄,收完錢就繼續打麻雀.
又或者前一個街口,有個龍鼓灣BBQ場都係有得泊車嘅.價錢又係去到先知啦.
泊完車之後,搭綠的去曾咀約$50,又或者你可以搭春秋二祭先有嘅九巴56S線或港鐵巴士K52A來回曾咀,收費係56S線的$11.9及K52A線的$9.6.車程約10分鐘.
2. V City / 屯門站停車場(按我導航)
既然你揸車都入唔到曾咀,泊龍鼓灘都係要轉巴士同埋又要揸成10公里浪費油錢.咁不如泊V City或者屯門站停車場啦,反正56S總站就喺V City樓下.不過如果你打算搭的士的話,由V City往曾咀車資約$200.車程約35分鐘.
停車場價錢詳情請參閱泊好先.兩個停車場收費係一樣,兼同樣可以享用V City免費泊車優惠,詳情請按以下hashtag到商場專頁瀏覽.
(網絡相片及泊車專員Jong-un Kim提供)


text:
先驗同後驗
先驗(拉丁文:a priori ;又譯先天)喺拉丁文入面指「嚟自先前嘅嘢」,或者引申去「有經驗之前」.喺近代西方傳統入面,認為先驗指無需經驗或者先於經驗獲得嘅知識.佢通常同埋後驗知識去比較,後驗指嘅就係「有經驗之後」,亦即「需要經驗」.呢種區分嚟自於中世紀邏輯所區分嘅兩種論證,從原因到結果嘅論證叫做「先驗」,而從結果到原因嘅論證就叫做「後驗」(拉丁文:a posteriori).
認識論嘅基本問題係究竟有冇存在先驗知識.通常嚟講,理性主義者係相信存在先驗知識,而經驗主義者就認為所有知識根本上源於某種經驗(通常係外部經驗),即係話先驗知識喺某種意義上根本唔重要.重有啲經驗主義者會認為先驗知識只係一啲語詞意義嘅分析,同認識世界完全冇關.
理性主義思想家對先驗呢個術語畀咗一個合適嘅立足點,例如笛卡兒同埋萊布尼茲,佢哋認為知識可以通過推理獲得,而唔係經驗,數學同埋邏輯真理嘅必然性就係佐證.笛卡爾認為關於自我嘅知識,或者話我思故我在,呢樣就係先驗,因為佢認為一個人無需訴諸過去嘅經驗就可以確認自我嘅存在.萊布尼茨區分咗先驗真理,即理性真理,同埋後驗真理,即係由經驗確立嘅真理.
康德提到,無論係空間,定係空間入面任何一個幾何學嘅先天規定,都唔係一種先驗嘅表象,而只有關於呢啲表像根本唔具有經驗嘅來源,以及佢哋重係能夠先天噉同經驗對象發生關係嘅呢種可能性知識,先可以稱之為先驗.
洛克認為反思只係經驗中嘅一部分,提出應該完全放棄先驗呢個觀念.休謨認為所有先驗知識不過係觀念之間嘅關係,呢樣喺佢嘅著作《人類理智研究》中多次提出.由於經驗主義認為一切知識基於經驗,對數學真理同邏輯真理提供一個經驗主義嘅說明就成為佢重要嘅任務.
例子[編輯]
先驗知識同後驗知識嘅分別,可以由下面嘅例去體驗:
- 先驗
- 諗下呢個命題:「如果佐治五世在位至少四日,噉佢嘅在位時間就超過咗三日」.呢個係先驗知識,因為佢所表達嘅內容只需要憑理性就可以得出.
- 後驗
- 諗下呢個命題:「佐治五世由1910年去到1936年在位」.呢個係後驗知識,因為佢所表達嘅內容唔能夠憑理性得出.
康德對呢樣嘅貢獻[編輯]
十八世紀德國哲學家康德提出咗一種混合理性主義同經驗主義嘅理論.康德講,「就算我哋全部知識由經驗開始,但知識係唔會遵循經驗去產生出途徑[1].」按照康德嘅理論,後驗知識係屬於經驗,由經驗嘅內容去決定.康德認為:「好有可能,我們嘅經驗知識只係我哋通過印象同認知器官本身提供嘅內容(感官印象只提供咗一種『偶然性』)所得到嘅一個集合.」於是,佢所得出嘅結論同經驗主義者唔同,康德認為先驗知識係獨立於經驗而存在.更進一步講,佢同理性主義者唔同,康德認為先驗知識只係以純粹形式存在,唔會混雜有任何經驗嘅內容.「先驗」知識係對經驗可能性條件嘅推理.呢種「先驗」,或者叫做超驗嘅條件,呢樣係人類認知器官中先天具有,唔可能由任何經驗得到.康德提出呢套理論並且對純粹形式推導出來嘅「先驗」而引起嘅超驗邏輯可能性進行咗討論.純粹「先驗」知識包括類似時間同因果嘅概念.康德認為,純粹先驗知識可以由佢嘅超驗美學同超驗邏輯所確立.康德提出,如果冇呢啲「先驗」知識作為人類個體認知嘅建構,人類個體就唔會具備經驗嘅能力.例如,當一個人嘅認知器官中時間同因果律都失效時,佢就無法將呢個世界認知為一個由自然規律所形成嘅世界.呢種睇法就係康德嘅主要著作《純粹理性批判》嘅中心論點——超驗推理.
超驗推理唔會迴避時間同因果律嘅客觀性,但考慮到主觀性嘅存在,康德嘗試去討論主觀點樣產生以及佢喺客觀實體同經驗之間嘅關係,以實現「先驗」邏輯.
克里普克對呢樣嘅貢獻[編輯]
克里普克喺《命名與必然性》中批評康德,先驗性係同認識論相關嘅性質,而必然性係同形而上學相關,兩者唔應該混為一談.首先,佢論證某啲後驗命題視之為必然.
例如,啟明星係長庚星.(雖然各自叫法唔同,但佢哋都係金星嘅名稱).佢哋必然係同一樣嘢,但呢一種同一性係由後驗得知.
同樣地,存在偶然係一個先驗命題.例如,巴黎嘅米原器曾經以一米作為標準.於是就有下述嘅命題,「米原器長一米」,呢個命題只係偶然,因為我咃仍然可以用其他長度定義一米.不過,佢係屬於先驗,因為一米係由米原器嘅長度嚟定義,所以米原器肯定係長一米(喺佢重以一米為標準嗰陣時).但呢個都係一種循環定義.
羅素對呢樣嘅貢獻[編輯]
羅素喺《哲學問題》入面認為先驗知識係共相之間嘅關係.例如,「」,呢樣代表咗「」,「」,「」,「」呢樣羅素稱之為共相之間嘅關係.
參考[編輯]
- ↑ Kant (1781), introduction, §I.


text:
出完 Trip,去完旅行唔知買咩返去,又唔想兩手空空番香港?
正所謂「千里送鵝毛,物輕情意重」,平有平買,貴有貴買,但去旅行點都要買番啲手信返屋企先得!
我地已經為你物色左來自世界各地必買嘅手信,無論你今次旅行係去邊,都唔洗怕唔知買咩好!
日本,韓國,台灣,東南亞,歐洲等旅遊熱點的手信盡在 Expedia 手信攻略,Last Minute 買手信又點會有難度?
又準備「返鄉下」?去左咁多次日本,已經無晒idea買咩返香港好?大蒜肉味噌,東京晴空戀巧你又買過未?立即睇睇我地為你精心挑選嘅日本必買手信啦!
想去日本買手信?即刻睇睇:
日本旅遊自由行攻略
日本自由行套票
東京對於唔少人黎講都係購物天堂,買衫買化妝品無難度,但講到買手信買咩先好?即將前往東京旅遊的你不妨參考一下以下的手信清單吧!
想去東京買手信?即刻睇睇:
東京旅遊自由行攻略
東京自由行套票
北海道一年四季靚景數之不盡就人人都知,但係講到喺北海道買乜手信好,除左白之戀人之外,你又諗到啲咩?仲未諗到嘅話就快啲睇睇以下北海道手信嘅推介!
想去北海道買手信?即刻睇睇:
北海道旅遊自由行攻略
北海道自由行套票
行完大阪心齋橋花多眼亂,睇黎睇去都唔知買咩好?其實大阪有唔少富有特色嘅手信等你發掘,仲諗?快啲睇完之後喺大阪盡情選購手信啦!
想去大阪買手信?即刻睇睇:
大阪旅遊自由行攻略
大阪自由行套票
沖繩嘅陽光與海灘故之然吸引,但係原來除左天然風景之外,仲有唔少沖繩限定嘅手信值得購買,下次去沖繩嘅話,一定唔好錯過呢啲手信呀!
想去沖繩買手信?即刻睇睇:
沖繩旅遊自由行攻略
沖繩自由行套票
九州咁多個地方,去邊度買手信先好呢?我地為你搜羅咗鹿兒島,長崎,佐賀,熊本等地方嘅特色手信,無論你諗住去九州邊度玩都實買到啱心水嘅手信啦!
想去九州買手信?即刻睇睇:
九州旅遊自由行攻略
九州自由行套票
九州北部嘅福岡係唔少港人最愛嘅一個旅遊城市,而手信亦都特別多,唔知買咩手信就一定要睇下以下嘅福岡手信攻略喇!
想去福岡買手信?即刻睇睇:
福岡旅遊自由行攻略
福岡自由行套票
名古屋相對起東京,大阪旅遊嘅人較少,但係原來名古屋嘅手信亦都係非常特別,諗唔到買咩好,就要睇睇我地為你預備嘅名古屋手信攻略喇!
想去名古屋買手信?即刻睇睇:
名古屋旅遊自由行攻略
名古屋自由行套票
台灣有咁多手信店,幾乎每行幾步就已經見到一間賣手信嘅地方,花多眼亂唔知去邊度買手信好?咁就要睇睇我地為你推介嘅各款台北手信喇!
想去台灣買手信?即刻睇睇:
台灣旅遊自由行攻略
台灣自由行套票
台北是香港人最愛的台灣旅遊城市,去完一轉台北這個美食天堂,又點唔可以買番一袋二袋嘅手信返香港?石安牧場溫泉蛋,海邊走走蛋卷,你又食過未?
想去台北買手信?即刻睇睇:
台北旅遊自由行攻略
台北自由行套票
去完台中旅遊,帶唔走嘅係當地純樸嘅風情,依然對呢個城市依依不捨的話,當然就係買當地嘅手信作留念.仲唔馬上睇睇台中有啲咩值得買嘅手信?
想去台中買手信?即刻睇睇:
台中旅遊自由行攻略
台中自由行套票
高雄位於台灣嘅南部,除了一般嘅零食可作手信之外,因為近海嘅緣故,喺高雄更有唔少海產類嘅手信可以買回家作手信.
想去高雄買手信?即刻睇睇:
高雄旅遊自由行攻略
高雄自由行套票
去獅城買乜手信好?新加坡各種美食充滿著南洋風味,淨係諗一下新加坡嘅美食就經已令人垂涎三尺!仲唔即刻睇下新加坡手信,去完旅行之後將佢地通通帶回家?
想去新加坡買手信?即刻睇睇:
新加坡旅遊自由行攻略
新加坡自由行套票
泰國貨品價廉物美,所以有唔少人都會去泰國掃貨,由藥妝,零食到衣褲鞋襪應有盡有,想唔買番十樣八樣野做手信都唔得啦!
想去泰國買手信?即刻睇睇:
泰國旅遊自由行攻略
泰國自由行套票
越南有唔少特色小食,喺街上面唔難搵到美食帶回家做手信.新鮮嘅Pho就無可能將佢地帶番屋企,但係小食就唔難將佢地帶番屋企做手信!
想去越南買手信?即刻睇睇:
越南旅遊自由行攻略
越南自由行套票
喺韓國買野比自己唔難,但係買手信比人呢,又唔係咁容易.想知道去韓國買咩手信好?就要即刻睇睇以下嘅韓國手信推介,喺韓國買手信無難度!
想去韓國買手信?即刻睇睇:
韓國旅遊自由行攻略
韓國自由行套票
「買手信,買手信…」聽到呢首歌會諗到邊個城市?一定係澳門啦!除左杏仁餅之外,澳門手信仲有啲咩?即刻睇睇為你嘅澳門之旅做好準備啦.
想去澳門買手信?即刻睇睇:
澳門旅遊自由行攻略
澳門自由行套票
除咗茶葉同朱古力之外仲有啲咩英國手信?去英國除咗去一眾極具文化歷史價值嘅景點之外,其實亦都有唔少值得帶返屋企做手信嘅紀念品.
想去英國買手信?即刻睇睇:
英國旅遊自由行攻略
英國自由行套票
相信有唔少人都知道徳國嘅建築物係幾咁出名,但係講到買咩手信好,可能大家即刻諗到嘅都只係得朱古力.下次去德國旅行嘅時候,不妨參考下以下嘅手信攻略!
想去德國買手信?即刻睇睇:
德國旅遊自由行攻略
德國自由行套票
去西班牙旅遊越來越受歡迎,但喺西班牙除左Parma Ham之外,仲有邊啲手信係值得帶回家呢?想知嘅話就要睇睇以下嘅西班牙手信清單喇!
想去西班牙買手信?即刻睇睇:
西班牙旅遊自由行攻略
西班牙自由行套票
唔好以為俄羅斯無手信買,原來喺俄羅斯嘅市集中,都會搵到好多非常有紀念價值嘅手信值得你去選購.想知有啲乜就要Click入去睇睇喇!
想去俄羅斯買手信?即刻睇睇:
俄羅斯自由行套票
去澳洲旅遊,又點可以咁悶買樹熊公仔返去做手信?其實澳洲有好多非常值得購買嘅手信,想知嘅話就要睇睇我地為準備嘅澳洲手信攻略喇!
想去澳洲買手信?即刻睇睇:
澳洲旅遊自由行攻略
澳洲自由行套票


text:
新界東
或悠閒啜飲冰咖啡,或讓流水從指縫間徐徐流過,細心感受時間的流動.
說起愉景灣,大家可能第一時間會想到水清沙幼的沙灘,又或者是海邊夢幻的白色小教堂,相信不太多人會想起愉景灣其實也有條風景怡人的山徑.今次就讓小編帶大家到訪老虎頭,坐在虎頭上看風景.
老虎頭
田下山位於釣魚翁郊遊徑中,提起釣魚翁,大家不難聯想到它和青山,蚺蛇尖合稱為「香港三尖」,屬難度較高的路線.不過,我們並不用攀上陡峭的釣魚翁也可以飽覽清水灣半島的美景.沿着釣魚翁郊遊徑慢步,很快便能夠到達田下山,沿途上落不大,甚為輕鬆,大家不妨來一趟貼近市區的短線遊,感受一下郊外風光.
田下山
上回提到圓洲角公園的歷史,本次就介紹座落圓洲角山腳下的一座二級歷史建築——王屋村古屋.王屋村古屋又名王屋,王屋的歷史據源自清代乾隆間(1736-1795)一對廣東興寧縣的王氏夫婦,也就是王屋村.十九世紀,圓洲角作為廣東南下九龍的交通樞紐,令王屋村的產業發展蓬勃,如金器製造業,旅館業及養豬業等.直至十九世紀末才因沙田新市鎮發展填海而逐漸式微.現時的王屋是由王氏第19代族人王清和約於1911年所興建,具嶺南古屋特色.除了王屋,圓洲角及沙田圍在過去曾有不少古老建築,但在城市化下已拆卸,只剩餘現在的王屋.
王屋
狗肚山,又稱九肚山,古稱龍窩,位於新界沙田區火炭之西北,高399米.要登上九肚山,可以由沙田乘小巴66K到起點馬料村,下車後沿著馬路向上走,很快便會在盡頭看見往馬料村的指示牌,牌後便會有一條若隱若現的小梯級,踏上梯級便正識開始九肚山之行.
九肚山
香港華山(原稱大嶺)位於上水,坐落於新界北與深圳之間,整條路段約6公里,全程都是鋪砌好的石屎路,途中經過長甫頭,杉山,華山,犀牛望月,馬頭嶺,松山等,由上水一直伸至坪洋,因此亦有港版萬里長城之稱,路程景色大至開揚,不失為一個半日遊的好路線.
上水華山
圓洲角,在十九世紀的沙田海上是來往九龍與廣東等地的一個重要交通樞紐,經過徒置區時期丶沙田新市鎮發展後,孤洲地形消失,延伸一角也不復存在.圓州角的歷史任務逐漸隱退,變成現時我們所見的圓洲角公園.
圓洲角公園
九龍水塘位於金山郊野公園,雖然水塘名稱有九龍兩個字,但係九龍水塘並唔係位於九龍,而係屬於沙田區.九龍水塘群由九龍水塘,九龍副水塘,九龍接收水塘同石梨貝水塘組成,由於水塘並唔係好大,所以好容易行完呢幾個水塘!如果大家嘅體能好好,不妨從城門水塘起步,沿麥理浩徑6段行到去大埔道,更加可以觀賞到二戰時期醉酒灣防線嘅遺跡添!
九龍水塘
大埔位於新界北部,屬於早期發展嘅新市鎮.可能係大家眼中,大埔只係一個平凡嘅地方.睇到呢度,大家可能會話,係咪又係介紹鐵路博物館呢啲好多人知嘅景點?小編可以好肯定咁答你!唔係!!今次就等小編帶大家欣賞下大埔嘅花卉,呢度都孕育咗好多植物㗎!
大埔
假日西貢人頭湧湧,今次就等小編帶大家到西貢麻南芴半島,唔使同人迫之餘又可以欣賞到牛尾海嘅風景.
麻南芴
宜家瑞士就未必有機會去到,不如去住香港嘅瑞士先啦!今次小編就帶大家去位於西貢東郊野公園嘅赤徑啦!赤徑屬於西貢北約嘅42條村之一,亦有赤涇之名.以前嘅赤徑都大有唔少人居住,所以都係個幾繁盛嘅地方.由於交通唔算好方便,好多居民都搬咗出市區住,宜家嘅赤徑只係淨低少數居民.不過正正因為赤徑咁遠離繁囂,加上有片好大嘅草地,吸引咗好多人嚟露營㗎!
赤徑
如果放假,不妨用一個下午嘅時間登上香港高峰大嶺峒,欣賞下無敵大海景啦.由清水灣出發,沿清水灣道行,途經清水灣郊野公園及龍蝦灣郊遊徑,大概行一個半鐘,就可以登上位於西貢嘅小山峰,舊稱「餓死雞山」嘅大嶺峒.登上高處,唔單止可以睇到綿綿無盡嘅海岸線,仲有萬里無雲嘅藍天,真係一次過飽覽曬海天連成一線嘅牛尾海海景.去大嶺峒行山,交通都好方便, 喺將軍澳站搭小巴,大概十分鐘已經可以到達清水灣啦.
大嶺峒
將軍澳係住宅區?都係得啲以私人樓宇為主嘅市鎮?將軍澳無山行?咁就錯啦!寶琳嘅小夏威夷徑就係一條同市區極相近嘅行山小徑,沿途仲可以睇到瀑布添!全程只需一個多小時,以平路為主,石級唔多,小朋友都可以輕鬆行晒全條山路,非常適合親子假日遊.
小夏威夷徑
假日唔少人都會去西貢行下,西貢最出名莫過於海鮮同清新既海水味.不過如果唔想喺市中心同人迫,可以喺西貢再轉小巴入去較為偏辟嘅地方.喺西貢碼頭搭7號小巴到白沙澳落車,就可以即刻去到好似世外桃源既小村落白沙澳啦!
白沙澳
泥涌位於西貢北,但唔好諗到好似好遠咁,其實坐馬鞍山綫喺烏溪沙站落車行15分鐘就到架喇!泥涌係香港少數接近市區又可以進入嘅泥灘之一,鐘意睇下神奇地貌嘅你就唔好錯過啦!
泥涌
香港很多地方都被高樓大廈包圍,彷彿連喘息的空間都沒有.若果想逃離一下煩囂的都市,大家可能會選擇到訪郊野公園.可是,香港的郊野公園有個特點,就是大部分毗鄰市區,可能對大家來說還是有種壓迫感.其實新界東北一帶還有個背山面海,遠離人煙,風情樸素的淨土.慢步在阡陌之間,能讓人放鬆心情,暫時忘記煩惱.
鹿頸
香港受到光污染影響,要睇到星空唔係咁容易,今次介紹既大浪西灣就係一個觀星既好地方.
大浪西灣
秋高氣爽去親親大自然就最適合不過,平時好少行山或者怕辛苦既朋友可以考慮下去鹽田梓小島兜個圈.鹽田梓島仔細細,斜路唔多,上到高處涼亭仲可以飽覽附近島嶼既景色.比起長洲南丫島呢啲熱門離島,假日呢度都唔會好多人,舒服得多.由西貢搭街渡入去,都只不過十五分鐘,轉眼間就可以遠離煩囂.
鹽田梓
一見到昂平呢個名,唔知你會諗起啲咩呢?360,市集,天壇大佛?定係好似小編咁,諗起有得玩滑翔傘嘅大大片草原呢?吓,草原?無錯喇!因為今日要為大家介紹嘅,並唔係一般遊客都熟悉嘅大嶼山昂坪,而係馬鞍山嘅昂平高原.兩個昂平(坪)個名咁鬼相似,但就一個東一個西,到底點解呢?其實兩個地方都有十分相似之處,就係顧名思義,就係又昂又平.同大嶼山昂坪一樣,馬鞍山昂平屬於香港極之少有嘅高原地貌:喺高昂嘅山上面有一大塊平地,四處無遮無擋,大風到連樹都冇辦法生長,所以造就左一大片翠綠嘅草地.週末約哂成班朋友行上山野餐,影下文青靚相,吹下風吸下新鮮空氣,呢度的確係一個唔錯嘅選擇(自己垃圾自己帶走,好好好重要的).
馬鞍山昂平
位於大埔西南面,大帽山山麓既梧桐寨,擁有香港落差最大,規模最大既瀑布群,分別係井底瀑,中瀑,主瀑同散髮瀑,各有特色.其中以主瀑落差最大,達到三十米.路線以梧桐寨村巴士站做起點,到最高點既散髮瀑之後沿路折返,全長六至七公里,最高點約四百五十米.
梧桐寨
如果想喺香港睇下動植物,可以去位於海洋公園或者金鐘嘅動植物公園;但如果想再特別啲,遠離塵囂欣賞下動物同花草樹木嘅話,位於新界嘅嘉道理農場都係一個唔錯嘅選擇.嘉道理農場位於來往大埔同元朗之間嘅林錦公路,佔地有成二百個足球場咁大,如果要細心行的話真係一日都行唔完.農場依山而建,大部份嘅遊客設施同景點都設喺山下部份,而山上部份就係幾條生態徑同埋研究保育用嘅實驗農場.想探下動物的話,農場有兩棲類動物,豬,野豬,鳥類,仲有識講野嘅鸚鵡俾大家欣賞;了解下佢地嘅習性,同佢地自拍下,啱哂一家大細或者年輕一族去探個究竟.文青一族想影輯靚相,做下山系男孩/女孩?農場裏面種滿左超過1000種唔同嘅植物,有溫室裏面嘅仙人掌,果樹,同埋好似成個森林咁,位於山谷嘅原生林.加埋園內嘅溪流瀑布,石頭小徑,可以好似置身外地一樣,呼吸一下新鮮空氣,散散心過一個悠閒嘅週末.
嘉道理農場
如果有朋友話想同你去文青Cafe,你會諗起去邊度?尖沙咀樓上舖?觀塘工廈?定係去遠少少,走入新界搵食?如果呢啲地方都開始去到有啲悶,週末又想去啲郊外少少嘅地方放鬆一下嘅話,不妨搭車入位於大埔同元朗之間嘅林錦公路,試下呢間充滿田園風味嘅森林咖啡.
森林咖啡
白石角海濱長廊位於香港新界大埔白石角科學園路,創新路及科研路,由香港政府耗資兩千萬港元於2004年12月啟工興建,於2007年9月竣工,於2008年2月啟用,由康樂及文化事務署管理.白石角海濱長廊全長兩公里,設有行人路及單車徑,遊人可以沿途欣賞吐露港的風景,亦可以遠眺馬鞍山至八仙嶺的景色;其中單車徑連接沙田至大埔的單車徑.
白石角海濱長廊
今次我地為大家介紹係一條較輕鬆,適合短途遊玩嘅線— 塱原濕地.塱原濕地位於新界東北,毗鄰上水以西一帶,區內以農地為主,所以吸引約210種候鳥到訪,係重要嘅具生態價值地點.2000年港鐵興建落馬洲支綫,計劃以高架鐵路形式經過塱原一帶,幸好最後被環保團體強烈反對之下,採用地底隧道方案,塱原亦得以保護,未喺發展巨輪之下被破壞.十五年過去,稻香依舊,風貌仍在,但逐漸被遺忘.城市繁華背後仍然有塱原呢個充滿鄉郊情懷嘅地方,絕對值得城市人去一個短途旅遊,認識同欣賞碩果僅存嘅綠草碧水同埋小動物.塱原裏面大多數都係農地,其中稻米田為濕田,好彩的話可以見到好多鳥類停留.喺田邊小徑漫步,欣賞下認真嘅農夫工作,影下相,聽下鳥聲,反思一下人類同自然間嘅關係,不失為一個怡人嘅散心之地.


text:
容祖兒:女皇唔易做 剖白娛圈心酸史
之前都話過未算係容祖兒JOEY忠實粉絲,但第一隻碟真係買佢嗰陣全身暑假!今日又係雜誌度見到容祖兒廣告,突然醒起以前讀書修咗一科TV PRODUCTION,有個師兄話幫手跟過容祖兒一個電話廣告,話JOEY啲皮膚係佢合作過女星最好嗰個,基本上唔使點執,打燈位都唔使咁講究.師兄仲話容祖兒喺娛圈黎講都算係一帆風順,佢見過唔少女星由年輕挨到熟女,都未必有出頭天,真係好似古時宮廷啲宮女等皇帝召見,而觀眾就係皇帝啦~~~其實作為歌壇女皇嘅JOEY,真係大把JOB,分分鐘連瞓覺都無時間,唔怪得JOEY宣傳新歌嗰陣都抽自己水,話”女皇唔易做”啦~
女皇級護膚靠代言護膚品牌????
不過,原來JOEY咁忙皮膚都可以KEEP得咁好,係有經過漫長努力架~佢由7歲開始護膚啦,難怪皮膚咁好啦~仲有就係佢做咁多代言護膚品牌,實有做唔曬TREATMENT啦,可能日日都做都唔出奇~ 唔知幾時開始,佢做埋OASIS代言人,好似最近JOEY就幫OASIS出咗個廣告,喺FACEBOOK見到祖兒幫OASIS拍嘅廣告相,好似係保濕咩22穴療程,FROM韓國宮廷嘅22穴位瘦面保濕FACIAL黎架,呢個我都知,之前都有介紹過呢個TREATMENT,但原來JOEY都係做呢個TREATMENT架,女皇的福利就係可以日日都ENJOY到咁正嘅保濕嫩膚TREATMENT… ….
美白保濕係女人至愛
不過話時話,一般女人25歲開始注意護理皮膚,但其實護理皮膚係無時間LIMIT架~,越早開始,效果越大.容祖兒7歲就開始用媽媽啲護膚品,10歲就會自制面膜美白肌膚.JOEY話,信唔信由你,天生幾好肌膚,都一定要勤力護膚保養.咁又係,美白保濕再加緊緻提昇,係每個女人美肌夢想黎,你估個個港女都咁PROUD OF自已用美肌APP咩~~~
“我基本上屬于中性皮膚,但有啲部位偏干,好似眼袋和顴骨處,經常熬夜同整天化著妝,變到好乾,我平時都要喺呢兩個部位重點保濕.”OASIS呢個韓國宮廷嘅22穴位瘦面保濕FACIAL TREATMENT就真係針對好似JOEY呢類護膚煩惱女士,深度保濕緊緻提昇,等你啲毛孔幼細咗,化妝又貼服啲,落妝又光澤咗~難怪JOEY幫OASIS代言啦~
容祖兒: 保濕分內外
JOEY喺OASIS做保濕TREATMENT固然幫到佢KEEP返皮膚水潤啦,但中國傳統黎講,內在保濕都好緊要架,原來,容祖兒可以KEEP到水潤肌膚小TIPS係,得閒飲多啲亞媽煲老火啊~很多好似JOEY咁上下年紀女仔,可能仲會為骨膠原開始加速流失而煩,其實OASIS仲有唔少TREATMENT可以BOOST UP骨膠原自生架,而JOEY做呢個韓國宮廷嘅22穴位瘦面保濕FACIAL TREATMENT就有令骨膠原增生功效,難怪喺OASIS FACEBOOK廣告度見到JOEY啲皮膚好似咁有彈性咁啦~
所以話,世上無醜女人,只有懶女人,女人,唯減肥護膚不可負也!所以話,世上無醜女人,只有懶女人,女人,唯減肥護膚不可負也!OASIS個22穴FACIAL做緊PROMOTION,的起心肝去試下啦:
http://goo.gl/ftufBb


text:
中環作為主要商業區,每個路過嘅上班族,畀人嘅感覺都係精神繃緊,步履匆匆.講起蘇豪區,相信大家嘅第一印象就係飲酒,蘭桂坊,但大家又知唔知,原來喺呢啲大街小巷之中,仍然隱藏住唔少嘅歷史同文化痕跡呢?今次筆者帶大家一齊做文青,認識香港歷史嘅同時,揾埋中環各街壁畫打咭.
今次筆者嘅推薦路線係由石板街做起點,卑利街為終點,喺蘇豪區遊走一圈.
石板街
由香港站C出口向右直行,就會見到又稱為石板街嘅砵典乍街.石板街嘅暱稱係源自於呢度嘅石級.大家細心留意,就會發現呢度嘅石級一高一低咁,原來係為左達到防滑作用而刻意設計!
大館
沿住石板街往上行,睇完街道兩邊千奇百趣嘅商品,現稱為大館嘅古蹟藝術館就近在眼前.呢座稱為大館嘅藝術館,原身為中區警署建築群,由1841年就開始見證住香港歷史嘅變遷,同執法制度嘅不斷完善.其實,大館又係以前警務人員同市民對呢個建築群嘅簡稱,對建築群進行活化嘅公司為表尊重,就繼續沿用呢個名作為活化後古蹟藝術館嘅名.
由警察總部大樓門口入去開始參觀,唔單止可以認識到呢個建築群嘅整段歷史,仲可以了解到當時囚犯嘅日常生活,警察考核條件等等.喺進入檢閱廣場前,大家仲可以見到當時要成為警察,需要達到嘅水平,筆者就應該無辦法考到喇,唔知大家又達唔達到要求呢?
嘉咸街
參觀完大館,喺紫荊樓閘離開,就可以沿路返去警察總部大樓嘅門口.繼續向前行,到馬路交匯處,就會發現中環其中兩幅壁畫近在眼前!嘉咸街嘅壁畫,要兩幅都睇到,就考驗大家嘅眼力!一幅以藍色為背景,繪畫樓景嘅壁畫,就喺嘉咸街嘅街口,完全唔難揾到.雖然而家壁畫已經有褪色跡象,但影相就更覺陳舊感覺,老香港味濃郁!至於另一幅繪畫香港夜景嘅壁畫,就隱藏喺小巷之中.沿路向上行少少,就會發現原來仲有一幅壁畫喺小巷嘅樓梯邊,唔睇清楚真係好易錯過!不過,因為兩幅壁畫都相當近馬路邊,大家影相嘅時候都要注意周圍,留意車輛駛過啊!
卑利街
影完嘉咸街壁畫,當然唔可以錯過附近嘅卑利街壁畫喇!由嘉咸街街口向右行,就會到達卑利街.喺卑利街街口,就可以見到一個少女同大嘴鳥嘅「合照」!影完文青相之後,仲可以去幫襯下側邊嘅蔗汁舖!呢間蔗汁舖開業至今,已經有超過70年歷史,除左招牌蔗汁,仲有龜苓膏,涼茶等等.大熱天時,大家影完相不妨順便買返杯蔗汁飲,解渴消暑!
其實,除左今次介紹嘅壁畫之外,中環仲有好多鮮為人知嘅壁畫等緊大家拎埋相機去影相!就好似卑利街,除左街口之外,大家願意花少少腳力向上行嘅話,短短路程仲可以揾到唔少有趣,懷舊嘅壁畫㗎!有時得意又富藝術氛圍嘅打咭點就喺我哋周圍,就差有無耐心去慢慢尋找!


text:
模型,文具,郵票,戲飛……唔少人都以收集不同類型嘅物品為嗜好.不過當你收集太多,搞到成間屋都放滿你嘅收藏品時,咁表示你可能已經有儲物癖,患上囤積病.想知自己有冇中招?立即睇以下呢個 儲物狂 8大徵兆自我測試,睇下你有幾多題會答「是」?
1)你屋企是否收埋一大堆冇用冇價值嘅物品?
每個人收集嘅物品各有不同,好似郵票,玩偶,藝術品同古董等,不過有儲物癖嘅人通常收集大部分人眼中已失去用途或價值嘅嘢,例如過期報紙分雜誌,罐頭,盒,甚至係紙皮箱,汽車零件等廢物等.
2)你收集物品是否漫無目的?
每個人收集嘅物品各有不同,好似動漫公仔,襟章,明星產品,影碟同錢幣等,都係出於個人喜好而收集嘅.有時或會係為咗個人回憶留作紀念,有時則係為咗投資增值.不過如果你只係因為自覺好似有需要而漫無目的咁收集物品,例如見到免費派發嘅小冊子,得意嘅空瓶空罐空盒等,都忍唔住拎返屋企,咁就可能係有儲物癖喇!
3)你是否唔捨得丟棄物品?
有儲物癖嘅人會覺得啲物件將來可能會有用,而且覺得丟棄物件可能會棄掉了一件有用或有價值的物品而感到焦慮同緊張,所以無論物品價值高低都唔捨得丟掉或清理.
4)你家中擺設是否雜亂無章?
收藏家一般都好珍重自己嘅收藏品,所以會將物品分門別類,擺放得井井有條,甚至特意購買展示櫃,儲物盒,防潮箱等以便妥善收藏,但儲物狂往往只將收藏品隨便堆放,甚至放到一房一地都係.
5)你家中物品是否多到明顯影響生活空間?
由於收藏家一般會將物品妥善收納好,所以數量再多都冇咁大影響.相反,如果收藏品亂放,而數量又已經多到連床上,桌椅上,梳化上等都上堆到冇晒位,喺家中移動都有困難,咁就要小心喇,你好可能已經患有儲物癖喇!
6)你是否不大願意同其他人分享你的收集物品?
好多收藏家不但享受收集物品嘅過程,仲會為自己嘅收藏品自豪,樂意同其他同好一齊分享.不過如果係有儲物癖嘅人就剛好相反,反而為自已嘅收藏品感到尷尬,而且唔多願意俾親朋好友或者其他訪客參觀.
7)你是否經常為雜物和家人爭吵?
如果你成日因為一屋都係雜物而同屋企人吵架,咁就係一個警號,表示你嘅儲物行為已經過火,而且仲影響你同家人嘅關係添!
8)你的儲物行為是否有造成鄰居困擾?
一般物品只要小心收藏好,係唔會對其他人有乜影響嘅,但如果你堆積太多雜物,搞到有大塵有異味,甚至惹來蛇蟲鼠蟻,咁就分分鐘仲會對鄰居造成困擾.
自我評分:
(每答一個「是」為1分)
1 – 3分(輕度儲物狂)
其實你本身都有收藏家嘅基因,只不過可能有少少過咗火位,要開始學習貴精不貴多嘅道理,儲嘢要儲得精啲,儲到一屋都係未必係最叻.
4 – 6分(典型儲物狂)
唔使狡辯,你絕對係個儲物狂,儲物成癖已經開始對你生活造成一定影響,例如你屋企嘅見光地板係買少見少……係時候好好檢討,收一收手,幫下自己幫下家人.
7 – 8分(病態儲物狂)
8個字:病入膏肓,無藥可救!你可能需要尋求適當嘅輔導同埋幫助!
其實呢,真正收藏家係唔會將所有珍藏品都堆積在家中,而有更佳更理想嘅收藏空間.而且香港寸金尺土,一般人又點可能在區區幾百呎家居中,收納到咁多珍藏呢?筆者都有超過40箱珍藏書籍儲在迷你倉之中……
係喇,講起迷你倉,絕對係香港收藏家一族必須借助的好幫手!如果你決定要將家中嘅收藏品,轉移到其他合適空間儲存,咁不妨搵Boxful幫你!假設你只需要小幫忙,要儲存嘅收藏品只係三幾箱,可以好好利用Boxful嘅迷你箱服務,逐箱計,冇咁貴!但如果你真係有好多好多物品,以至係大型收藏品,Boxful一樣有提供迷你倉服務!
——
延伸閱讀:(收納小貼士) 防潮 吸濕用品不可少
緊貼Boxful Blog同Facebook Page,獲取更多家居生活貼士!


text:
我一出世就住大圍,當年仲係一條村,未有火車站!只得一架巴士出九龍(即現時嘅81號巴士線),當時我哋村內細路個個都通街玩!我只需要遵守一個守則,不可以出馬路就得,記得有一次,我當時兩三歲,夜晚六點零鐘左右,我一個人走去街市搵我阿婆,不過阿婆收咗檔,有一個年約四十歳,戴金絲眼鏡嘅地中海男人行過嚟問我:「小朋友,你喺度做乜呀?」我答:「搵我婆婆囉!」佢話「我帶你搵婆婆好唔好呀?」我答"好"之後就跟咗佢行!之後佢帶我由大圍口離開,並要橫過大埔道過對面上山(即依家嘅美林邨)當年嗰度並沒有任何過馬路設施,一定要擒欄杆先可以過馬路,就喺佢抱我擒欄嘅時候,啱啱有一部巴士由九龍返到大圍,我印象中記得,我見到好多人由巴士窗口擒咗半個身出嚟,癲晒咁鬧(當年喺大圍站落車嘅全部都係,大圍住嘅街坊,佢哋認得我,但帶住我嘅係生保人,所以知道佢係拐子佬)之後條友馬上將我抱起上膊頭,向山跑!由於我塊面向後,佢一路抱住我跑,我一路望住後面,由於好黑,我望到後面好多人影追上嚟,越追越近,之後條友掟咗我落地,我跌咗落田度,成身泥,條友跑咗上山,走咗.我之後被街坊帶返屋企,立即比阿媽打咗鑊好金嘅,當時所有街坊圍住睇嘢,冇一個出聲!之後我屋企多咗塊板閘住門口,唔比出街玩,仲連累成個大圍啲𡃁仔都唔比出街玩.我父母管教好嚴,即係打得好甘!老母打我,老豆幫阿媽拖,變合體攻擊二打人一,老豆打亦都一樣,所以逃走路線只有走出村入面嘅街市搵我阿婆同契媽救命!由屋企去街市,不到200米!只要快過我老母出到街巿,我就贏!由於當年我得兩三歲,我老母仲後生!所以多數都輸!未見到街市之前就被老媽子成功擒獲,隨即就地正法!後來自已日漸長大,漸漸開始有得摙吓!勝負因素取決於起跑距離,只要起跑時有一定距離,我就有足夠時間在被擒獲之前出到街市!所以當時我已經深切明白,贏在起跑線嘅道理!所以呢個係最有效嘅訓練,我在同年紀嘅朋友同學中,我跑得最快!亦因為打得多,我唔怕痛而且捱得!六年小學,凈係個頭,都穿咗五次!在小學其間,我當然係校中田徑隊啦!不過自己衰,玩咗半年就比老豆寫信唔比我做校隊.六年班嗰年暑假,我日日喺屋企遊手好閑,我老豆捉咗我去地盤做泥水,我老豆比$20一日我,我打算做完個暑假之後買一部同學仔讓出嚟嘅二手任天堂遊戲機,可惜我老豆拖糧,最後遊戲機買唔成,結果買咗我第一部單車!正正就係我懂事以來嘅重要轉捩點!
因為我有咗部單車,機動性大大提高,我要去邊度玩,唔洗撘車,踩單車去得喇!初中嗰三年,真過癮,放學放假就踩住部單車四圍去,𡃁仔有時間有禮力,所以越踩越遠.上水丶元朗丶屯門丶西貢丶尖沙咀⋯⋯慢慢丶淺水灣丶石澳,以當年十三四歲𡃁仔嘅認知,我啲同學梗係唔信啦,其實非常戇居,山長水遠踩到去元朗屯門,只係走入七仔飲杯汔水,由於冇乜錢,仲要一杯幾個人飲.呢個就係我嘅童年,喺學校跑得快,所以順理成章,中學又再入校隊,其實我唔太中意跑,悶!又辛苦!不過贏開又冇理由唔玩!所以一至五放學練跑,星期六日走出去踩單車!不過我平常出出入入,就算出街買支雪條,我都要攬住部單車!中一有位老師,帶咗我去參加當年嘅牛奶公司越野長跑比賽之後,我開始覺得,公開比賽威好多!勁好多!唔同學校嘅一年一次嘅陸運會,質素爭好遠!於是我先開始自已練跑,不過係自己亂咁跑,只係識越跑越遠!總之,一隻牛咁跑,另一邊廂,星期六日踩單車又覺得唔夠快,於是又走去超級市場做落貨賺錢,因為要轉一部可以比賽用嘅耷頭.所以我由六年班暑假開始幫老豆做$20一日起,每逢假期,我都去搵錢!由中一到中三,跑步同單車都係分開獨立玩,獨立操,攪吓攪吓,連單車都開始走去鬥車!間唔中都有機會博懵有得贏吓!到咗中三,我知我自己好似隻牛咁淨係識有咁遠跑咁遠,係唔夠,而且好多田徑比賽要有田徑會先得,咁啱有個跑友跟愉園操開,於是我自己走去,不過愉園唔收我!結果最後我入咗冇乜料到嘅沙田體育會!其實唔太差,起碼有個運動場,可以跟啲programme 自己操吓!當時最把炮係屈臣氏田徑隊,當然我好恨入啦!適逢其會,咁啱嗰年中三暑假有一個屈臣氏青少年暑期訓練班,雖然唔係正式入屈臣氏,但要求好嚴格,要選拔,雖然呢個訓練班係宣傳多,我都流晒口水!好好彩入到!呢個訓練班有好幾個教練,其中一個就係我嘅啟蒙老師,崔錦棠先生!亦係我第一次認識三項鐵人!佢見我跑得吓,又有踩單車,叫咗我去試吓三項鐵人!其實自己知自己事,單車上咗B組,啲對手好勁,好難有得贏,跑步亦一樣,出到大海,的確難好多!於是我又走去玩三項鐵人!不過玩鐵人,問題更大!第一,我游水好差,只係叫做浸唔死嗰隻,原來大部分鐵人都係游水起家,個個游得好快,第一次玩正式鐵人賽,我上水望返後面,成個海只凈返一個,我即係尾二!個場得兩部單車!其他全部走晒,我拿拿聲跳上車博命追,當時我嘅單車同跑步都比其他人強,不過到終點,我都追唔返上頭五位!慘敗!我條氣好唔順!明明我單車跑步贏佢哋咁多,但係游水輸咁多,冇得追,於是我的起心肝,週圍搵泳會收我!不過我游水太差喇!冇一間肯收我!跑步都仲話可以好似隻牛咁週圍跑,但係游水要有泳池!我自己走入去政府泳池操冇問題,不過原來係操唔到,因為太多人亂咁游,頂住晒,想正正經經咁游係游唔到嘅,最大問題係政府泳池十月尾拉閘,我唯有$25一個鐘,入體院再嚟亂咁拂!雖然冇乜明顯進步,但係都幫到啲!咁啱好年鐵人會有意本地化我知我唔夠班,就係咁,符符碌碌入咗National Squad!又有問題!我英文完全唔識,原來玩鐵人要用更多錢!鬥單車只係$20報名費,鐵人閒閒地細賽都要五舊,大賽更唔洗講啦!而且當年玩鐵人,比賽都係山卡啦地方!仲要比錢運送單車,所以我只係揀有價值玩!記得當年我要去大嶼山長沙比賽,五點起身打孖上烹兩包公仔麵對飽個肚,之後咩晒所有裝備,由大圍踩馬騮山出九龍,踩去佐敦道碼頭撘船過中環,再轉船去梅窩,再踩去長沙報到!由於路程遠,我一定要慢慢踩,留力比賽!
後來,當時訓練總監,Ruth Hurt發現我好多比賽唔去得,平日訓練又走去返工!所以佢括免我所有比賽報名費,仲叫我做鐵人會part time,之後我多咗好多時間練習,有份代表香港去比賽丶訓練等等!由於自己水準高咗,崔錦堂幫手,我入埋屈臣氏,不過只係陪跑,不過都好,我恨咗好耐.當年有個馬拉松比賽,由上水跑返深圳"港深馬拉松"我未夠秤,由於當時並無機制比未成年嘅參加,好煩,搞咗好多書信來往,最後比我玩,所以當時我係全場最細,跑83名次,都算唔錯!最後一提嘅係,我身邊嘅親朋戚友,個個都只係潑冷水!老竇老母更加係喊打喊剎!所以當年個非常掙扎
嗰幾年,我有得出國比賽丶訓練,而且日常出出入入都係跟住教練講英文,我英文進步好多而且開咗眼界!之後機緣巧合,我加入咗警隊,亦正式退出三項鐵人!其實當年考到警察都係時勢關係,今日比我再考,一定考唔到!本來都諗住當咗差可以繼續玩,點知原來係唔得嘅
出咗學堂之後,原來阿媽搞移民,全家離開香港,由於九七殺到,我阿媽梗係想我唔撈,全家走啦!不過,我唔想走,就喺見領使嘅時候,原來我仲有一個選擇,可以遲五年走!咁我就可以享受一個人喺香港嗰種自由!一個人喺香港,唔洗交租,有地方住,一份人工,自己一個人洗,嘩!仲想點?想去邊丶想玩乜丶想買乜?仲洗諗?由於返工時間完全夾唔到鐵人訓練,我玩咗 mountain bike!得閒,自己搬㗎車上山就得,而且原來行爛路,噔吓,飛jump吓,仲過癮,所以我又再敗家喺爬山單車上面,係咁買,98年,我其中一部都三萬幾,仲有其他濕濕碎碎用品!絕對貴過今日啲滑翔傘!除咗上山玩,之前做鐵人嘅時候已經職出外採單車,所以我亦好中意耐唔耐帶埋單車玩單車旅行,原來言語不通,唔識路,而又自己去到目的地嘅過程好過引(當時並沒有衛星導航),不過喺朋友眼中,有如自殺一樣!除咗週圍去,原來美國玩mountain bike有好多特別開發場地,所以我經常返美國踩單車,一年去兩三次,第一次冬天去,又再神推鬼拱,未識玩就買咗全套snowboard,一玩,又玩咗十幾年啦!
由於性格敗家,有個朋友撩咗我去玩滑翔傘,嘩!我一見到,即刻流晒口水!即刻捉住啲師兄問香港有冇得學,佢比咗個電話號碼我,我即刻打去,師傅比咗個戶口號碼我,人都冇見過,我就走去入錢,就係咁,我2000年開始飛!識飛之後,我返美國,當然帶傘啦!當年我凈係識去屋企附近場地飛,由於嗰個場冇人理,所以冇任何問題,後來飛咗三年,開始悶,而且屋企有車,於是走去其他場玩,不過去到因爲冇美國牌,比人趕走!於是喺美國重頭搵師父再學!當然,三唔識七,師父好嚴,少少唔得都肥我,而且我每次只係喺美國留最多三星期,我到2005年先考到p3!飛咗幾年,成日有人問我幾時可以載埋佢哋飛,當然,載靚女更好,2006年,我開始飛雙人,初初要哎人坐到後來好多人哎我,2009年正式考晒美國啲雙人牌,不過我喺飛行界,從來只有人害我,冇人幫我!不論裝備丶資格丶技術丶經驗,以雙人飛行計,我係香港最好,到今日為止,只並沒有發生過一次意外!其實都要多謝佢地,冇佢哋樣樣話我唔夠班,我都唔會一路再學上去!2013年正式考到教練牌,2017年升埋高級教練,係香港第一個,暫時係唯一一個!
!


text:
早幾個星期,港女被朋友挑戰玩 #onemonthchallenge,要求我日日戴 con,化妝,同埋著唔同衫,真係玩死,港女決定認輸投降?.最近港女又見到有新嘢玩,今次呢樣都算係繼 Ice Bucket Challenge 及 Harlem Shake 之後,最熱烈嘅 challenge 喇-MannequinChallenge!簡單嚟講,即係拍片玩「木頭公仔唔準郁」.
Mannequin 意思即係服裝店櫥窗入面嘅假人,所以有人譯做「假人挑戰」,但港女就覺得「木頭公仔挑戰」好似傳神啲喇~不過,無論係「假人」定「木頭公仔」都好啦,玩法都係一樣-定格,唔準郁.呢個 challenge 係 10 月底的時候,喺 Twitter 開始先,及後傳開去 IG,YouTube 及其他平台.
個 challenge 有好多名人都有參與,例如早前美國大選前,Hillary Clinton 及 Bon Jovi 就拍咗一條叫人唔好定咗格,要去投票嘅片;美國第一夫人 Michelle Obama 又有同 NBA 騎士成隊人一齊玩;前日比利時國家隊,英格蘭足球隊都有加入挑戰.
因為網絡的傳染力,同埋超強 engagement,令普通人都可以玩埋一份,而且都好好睇㗎!其中港女最 impress 嘅一條片,係喺一場籃球賽開始之前,主持人帶全場人一齊玩嘅 MannequinChallenge:
▲全場人都知係咩嚟之餘,仲要咁合作一齊玩,真係好壯觀.
而最好睇嘅,暫時港女覺得係 Funkflex 呢條有多啲故事性嘅片:
▲一鏡過就一定啦,但有故事得嚟,又有高難度動作,真係幾好睇!
港女仲有見到一啲好勁嘅片,例如定格做高難度瑜珈動作,舉緊鐵及其他運動.美國嘅 high school 學生亦有好多花臣,動員一大班同學一齊玩,一齊 share 片.唔知呢個熱潮會唔會吹到過黎香港呢?


text:
◎片 名 布偶金银岛历险记
◎年 代 1996
◎产 地 美国
◎类 别 喜剧,音乐,歌舞,家庭,冒险
◎语 言 英语
◎上映日期 1996-02-16
◎豆瓣评分 7.8
◎豆瓣链接 1822136
◎片 长 99分钟
◎导 演 Brian Henson
◎编 剧 罗伯特·路易斯·史蒂文森,Jerry Juhl
◎主 演 蒂姆·克里,凯文·毕晓普,比利·康诺利
◎简 介
多年前,海贼头子弗林特带领15名海贼将获得嘅好多金银财宝运到咗个未名小岛,但船只离开嘅时候,只有弗林特喺,其他嘅人都畀灭口.其实幸存并将藏宝地方画咗地图嘅伯恩斯重.佢系一家酒馆嘅熟客,同呢度嘅侍应生吉姆·霍金斯关系,好好,阿Jim有两个忠实嘅朋友利佐同刚佐.这天晚,伯恩斯到咗盲眼皮尤送畀佢“黑记认”,噉系海贼嘅处死令,佢知道自己时间唔多,咪将地图教咗畀阿Jim并话佢要小心一个得一对脚嘅嘢.转瞬之间,海贼们攻嚟,酒馆一片火海,阿Jim同两个朋友带住地图飞晒出嚟,佢哋决定去金银岛寻找弗林特留低嘅宝藏.要出海,一定要有船,佢哋三个揾到咗造船专家,可惜专家唔喺,咪专家有钱嘅猪仔接待咗佢哋,得知佢哋的确有寻宝图,呢个猪仔决定投资佢哋嘅航行,咪佢哋畀带上咗艘豪华嘅大船.佢哋发现船上嘅厨师朗·约翰得一对脚,但佢开朗风趣平易近人畀佢哋放松咗警惕.船上嘅大副埃容同船主绿青蛙斯莫里特喺畀船员嗌名时发现佢哋都系一啲衰浑噩噩,造船专家嘅仔话咁都系厨师举荐嘅.朗·约翰同阿Jim问起地图,但阿Jim冇答.而喺佢朋友利佐同刚佐遭到船员标参之后,斯莫里特船主要求佢交出咗地图并锁喺佢办公台度,大副埃容揸住锁匙.朗·约翰由阿Jim口中探得地图嘅位置.晚黑,佢同巡查嘅大副埃容建议检查士啤番条命船嘅安全性,呃到佢锁匙,到咗地图.偶然匿喺苹果桶度偷食苹果嘅利佐同刚佐之外,加吉姆听到朗·约翰同同伙嘅阴谋.虽然船主做咗安排,但阿Jim不幸畀朗·约翰等劫到船上.佢哋喺岛上揾到咗藏宝地方,但箱裏面就空无一物.船主斯莫里特带领手下上岛救阿Tom,但系就畀个岛上土著嘅野猪部落劫持,而佢哋嘅女王竟然系斯莫里特原来嘅女友本洁米娜·冈,本洁米娜已经将岛上嘅财宝转移咗地方.朗·约翰揸枪吓走咗本洁米娜嘅部下并以杀死船主为要挟迫本洁米娜讲出财宝嘅地方,结果佢同手下到咗全部嘅财宝.阿Jim同大副赶走咗占领大船嘅海贼并开往小岛便接应船主,朗·约翰同财宝一并畀缴获.至夜,朗·约翰突然间发现自己身上有喺大副嗰度呃到条锁匙,咪扮上财宝驾!小船返出去,听到动静嘅阿Jim发现咗佢行踪,但系因佢往昔嘅真诚决定放佢一马,大副埃容讲畀大家听,佢驾驶嘅船似乎最唔安全.朗·约翰同财宝一同沉没大海.


text:
尋日放PLAYGROUP之後,即刻返屋企同小小豬探熱,雖然都係37.8邊沿位,所以都唔知俾唔俾小小豬食退燒水好,只好唯有好好睇住佢,KEEP住同佢探熱.
係準備食最後一餐奶之前,再幫小小豬探熱,已經去到38度,當然要即刻同佢食退燒水啦!食左退燒水嘅小小豬可能受藥物影響,好快就瞓左,不過我就開始驚,因為真係好驚佢越嚟越高熱,所以成晚我都KEEP住同佢探熱,所以成晚都冇乜點瞓.
成晚小小豬都KEEP住冇乜燒,所以都開始放心少少,不過就係依個放心就係朝早起身時破滅左.
一起身就發覺小小豬全身又熱過,即刻同佢探熱,嘩...燒到39度,真係好驚....所以乜都唔諗,即刻請半日假同小豬媽一齊帶小小豬去醫院睇醫生.
可能一早嘅醫院唔多人,所以都唔洗點等就可以見到醫生.檢查之後,醫生話小小豬係流感,所以引致發燒同埋流鼻水.聽到醫生咁講都真係安心啲啲,起碼知道唔會燒壞腦嘛!
睇醫生就唔洗等,不過等交錢同取藥就要等好耐.係等嘅時候,小小豬都唔多願郁,只係爬係張梳化度,真係見到都心痛呀~
一係就企係窗前扮吓憂鬱~
俾小朋友食嘅藥真係特別鮮艷,成支果汁咁~
小小豬食左一次藥之後,都叫做已經退左燒,又冇再燒過,咁都真係放心晒.希望食完晒啲藥之後,快快變返個精靈嘅BB啦!
真係要再小心咁睇住小小豬,因為佢一病,真係冇晒精神,好心痛呀!


text:
所謂商務人士基本上都係指喺公司入面做銷售,公關或者市場推廣等等嘅工作內容,開發客戶或者參加重要場合時,著得比較體面一定會令人信任度大加分!而你知唔知道針對呢啲白領階級嘅商務人士,要送啲咩嘅訂製禮物係最好嘅選擇?
-
名片型行動電源
的骰又方便帶,尺寸大細可以收入長銀包入面,呢款行動電源本身就有micro USB充電線,白色嘅外型畀人精簡時尚感,而且電芯方面係用日本Maxell電芯容量3000mAh,超薄嘅名片型行動電源亦都可以提供訂製印刷,令公司品牌LOGO清楚show出嚟.
儲存量大,讀取速度快係商務人士追求嘅品質,通常呢類型嘅USB手指用金屬質地嘅比較多,外型剪裁精簡唔會花碌碌,切工俐落嘅USB手指配上notebook或者係行動電源相關裝置,唔只搶眼亦都可以show出自己品味,所以訂製USB手指可以話係最受歡迎嘅訂製禮物.
-
多功能收納盒
對於成日出trip嘅商務人士,三日唔埋出國係再普通不過嘅事,喺飛嘅時候唔淨係會用到護照,手機sim卡根據唔同國家要轉嚟轉去亦都係經常有嘅事,呢啲重要物品最驚整唔見,所以有個專門嘅安全位置放好就最好,多功能收納盒可以提供護照,機票,四個SIM卡空位同埋卡針位,除此之外亦都夠長放得落筆或者memo紙,喺緊急時候唔驚搵唔到.
-
衫褲收納多件組
臨急臨忙準備出trip,為咗可以慳番收行李時間,衫褲收納多件組可以話係好好嘅幫手,當出trip天數唔多,多件組唔單止可以令恤衫跟住裁線折好,仲可以依照類別快速分類,咁嘅生活用品對於經常出trip嘅商務人士嚟說可以算係超方便嘅幫手,另外好多公司恉印上品牌logo,令衫褲收納多件組搖身一變變成精美嘅訂製禮物.
喺揀商務人士嘅禮物,除咗講求質量之外品味亦都係好重要嘅因素,諗下對方嘅企業形象同埋商務目的,送商務禮物用全方位思考會更加好!


text:
唔知大家係用啲咩準則定係點定義一間美容院好唔好呢?服務好?療程有效果?定係兩者兼備?我覺得一間好嘅美容免唔單止服務要好,仲要了解顧客需要,幫客人制定一個適合佢嘅療程,從而解決問題,提升自信心.近排聽到好多朋友討論 Dr Perfect黑店呢個問題,雖然本身我都無特別留意Dr Perfect呢間美容院,但係有時同啲姊妹出嚟食飯個陣,大家都會不經意討論Dr Perfect黑店呢個問題,搞到我都有啲興趣睇下發生咩事.不過我覺得要講一間美容院係咪黑店,就唔可以淨係聽人講,反而要親身試下個間美容院嘅服務,先可以下定論.
既然大家都對Dr Perfect黑店呢個問題咁有興趣,而且我又一直想做好耐Belkyra 雙下巴永久溶脂療程,咁啱Dr Perfect又有呢個療程,不如就試試佢啦,順便睇下Dr Perfect黑店論係咪真先.但講真我都有少少驚架,始終咁多人講Dr Perfect黑店論,我都好驚自己會中伏.所以,我上去做療程前都有搵下Dr Perfect嘅資料,順便睇下多唔多人討論Dr Perfect黑店呢樣野.唔睇唔知,原來Dr Perfect都有提供好多唔同類型嘅療程,例如瘦面針,透明質酸針同我即將會做嘅雙下巴永久溶脂療程,睇落都幾專業.而且,原來我仲見到Dr Perfect都有好多用家見證,好似有好多人曾經上過去做療程,唔太似係一間黑店.雖然呢啲網上評價唔可以盡信,但我暫時見到無咩人負皮Dr Perfect,暫時都睇唔到Dr Perfect黑店論,起碼俾到少少信心我,上去做都無咁驚.
終於到咗驗證Dr Perfect黑店論呢一日,先講講Dr Perfect分店嘅環境先.一上到去都覺得幾舒服,而且啲員工都幾Nice,主動咁問我今日預約咗咩療程,之後就帶咗我入房等,態度唔錯.不過,呢啲門面野呃我唔到嘅,要知道Dr Perfect黑店論係唔係真,最主要都要睇下個療程Work唔Work,始終我俾咗錢出嚟,如果無效果,姐係證明呢間美容院唔係咁啱我.過咗5分鐘後,就有一個治療師入嚟同我傾計.佢都幾細心,一開始就問我想改善咩問題(我個雙下巴好明顯),之後就幫我分析呢個療程可以點幫我,仲有講下日常生活我應該要注意啲咩,真係做到根據每位客人嘅需求而設計到專屬嘅療程計劃,保證100%適合,感覺好專業(依家開始懷疑Dr Perfect黑店論係唔係真)
正式做療程個陣,治療師都好有耐性(有少少out of expectation),好詳細咁同我講每個步驟要做啲咩,會用啲咩儀器,仲會同我傾計,成個過程好舒服,完全唔似做緊療程.最重要係我初初以為啲治療師會趁我做緊療程係咁狂sell我,點知佢地對我手下留情咗(問咗我一次就無再追問我),不過佢地都話緊要係我滿意,做完一次先再決定Join Package都可以呀.呢個位真係令我覺得好舒服,十分加分,開始唔太信Dr Perfect黑店論.
做咗療程返到屋企,我當然即刻照鏡睇下塊面有無出現咩問題,一照鏡真係不得了,我見到自己個雙下巴好似細咗,而且好自然,唔會忽然無咗一舊肉咁,下巴輪廓即刻出返嚟.雖然本身對Dr Perfect真係無咩期望,仲諗住驗證Dr Perfect黑店論呢樣野,點知有意想不到嘅驚喜,我真心覺得已經好過好多美容店,用行動粉碎Dr Perfect黑店論.如果大家真係想改善雙下巴,真係可以去Dr Perfect試下,保證唔會令你地失望.
宜家新客仲有優惠添,有興趣嘅sis快啲登記試下啦~


text:
馮仁昭八到當年張學友孭飛嘅音樂劇《雪狼湖》,五年後重出江湖,不過就唔係喺香港做,而係喺內地.聽講搞手陳淑芬已經開始籌備《雪狼湖》國語版,除咗張學友之外,其他角色嘅演員都未定.
內地演員優先
搞手陳淑芬日前話,《雪狼湖》用番原班人馬好似林憶蓮,陳松伶演出嘅機會就唔大,而由於今次會以國語演出,所以角色人選會優先考慮內地演員.
馮仁昭聽聞女主角有可能係內地一間演藝學院嘅學生陳奇,佢個樣生得幾甜,重能歌善舞,聽講佢做女主角嘅呼聲都幾高.問番陳淑芬,佢都話對呢個女仔有印象,不過𠵱家有好多人向佢推薦,可以慢慢揀,所以唔會咁快落實.事關𠵱家只係好初步,陳淑芬話等人寫好個《雪狼湖》國語版嘅劇本先真正開工.
鞏俐酒店會電影人謀復出
鞏俐噚日下晝,同兩個朋友喺港島香格里拉酒店咖啡室歎下午茶,其中一個係《臥虎藏龍》嘅老闆江志強,唔知佢哋係咪傾拍新戲呢?
鞏俐戴住墨鏡,好輕鬆咁同人傾偈,即使成班記者圍住影相,佢只係望一望鏡頭笑一笑,然後繼續傾偈,都幾有巨星風範.
田蕊妮為胞兄求助劉慧卿
田蕊妮嘅哥哥先前俾警察按地截查,之後佢阿哥投訴話警方粗暴對待佢.田蕊妮為咗呢件事已經搵咗立法會議員劉慧卿幫手,佢噚日返亞視開工嗰陣話:「劉慧卿畀咗電話我哥哥,話有問題可以隨時搵佢,我哥哥𠵱家見到差佬都會窒一窒,我勸佢睇心理醫生,佢又唔想去,唉!」
趙金卿,吳啟華不甘被屈
噚日有本周刊話吳啟華終於承認同趙金卿Cathy拍拖,馮仁昭拿拿臨搵兩個當事人問個究竟,佢哋異口同聲都話好鬼嬲,啟華話第一時間同女友金巧巧呻之外,重即刻搵律師採取行動.
而Cathy反應重大,嬲到連會都開唔到.佢話根本唔識吳啟華呢個人,連佢啲劇都未睇過,何來會同佢拍拖咁話,Cathy話俾本周刊咁屈法,一定會告到底.
陳司翰閃縮食粥
陳司翰(Victor)同周永恆(Roy)老友鬼鬼,前晚佢哋同兩個圈外朋友,喺跑馬地頂好粥麵食消夜.Victor一見記者即刻閃開,不停掩面咁話:「我唔想影相呀,有乜好影呀?」好似俾人踢爆戀情咁,非常搞笑.
佢哋四個人醫完肚就由阿Roy請客,問阿Roy幾錢找數,佢話:「百幾蚊啫,呢啲粥仔.」


text:
啲人成日話居住環境要睇風水,如果冇顧好,將影響一個人嘅整體情況,包健康,事業與同情感等等.當然,辦公室都係屬於個人環境,點搞好風水,關鍵在於你辦公室擺設有邊啲?點擺方向?以下四點都做穩妥,包你加薪升職都唔係問題,小人都速速返出去~
-
電話擺左邊
一般公司嘅辦公檯,多數會係每位員工嘅辦公位置上放一部電話,無論係客戶來黎斟公事,定係部門間嘅協調事項,究竟打黎係好消息定壞消息呢?其實電話嘅擺位都大有學問~
根據風水大師嘅指點,有句話叫「龍怕死,虎驚嘈」,「龍」指嘅係對住辦公檯左手邊嘅方向,係辦公檯嘅左邊可以放發出聲響嘅物件,好似係電話,手機等等;而辦公室嘅右邊,指嘅係虎邊就可以擺較靜嘅物件,好似系文件,資料等.
-
檯面保持乾淨
工作好頻撲導致檯上雜物亂放,文件零亂,咁樣唔係一個好嘅工作環境.成日搵唔到啲嘢,用完啲嘢冇放岩嘅位置,例如水杯喺呢度,杯蓋就唔知去咗邊等等,思維太混亂會影響工作效率,會面臨挫折,犯小人嘅問題都隨之浮現.所以首要任務,係要保持檯面乾淨,文件資料要齊整,提升工質量,畀主管一個好印象.
-
綠色盆栽生氣勃勃
綠色植物不但可以幫助長期睇電腦嘅眼睛恢復視力,更加能光合作用,製造氧氣,同時美化環境.係風水上,植物都代表住朝氣蓬勃,做嘢效率自然都會提升咗唔少~其實都可以建議公司多送幾個綠色植物當禮物訂造,等客戶們嘅辦公室都有個唔錯嘅辦公環境~
-
檯面左邊放置高嘅資料夾
上述所講嘅龍動虎靜嘅擺放方式,其實係須掌握左高右低嘅重點,主要係根據風水學原理中龍邊為水,而水嘅流向係去低處流,就有「龍高虎低」嘅講法.左邊盡量擺高櫃或者係資料夾,不但可以安定工作情緒嘅作用,更可增加工作嘅穩定度.另外,青龍需杯,放置辦公室嘅水杯與及唔畀水倒瀉嘅杯蓋,請擺喺左邊,藉此可以提升工作運勢.
不過都唔好成日理怨辦公室文具唔齊全以致啲嘢太雜亂,或者你可以建議老細送企業禮物訂造,增加文具收納等.明顯一個好嘅工作環境,係需要大家共同維護嘅.
無論相唔相信風水,但好運勢個個都想擁有,重煩惱工作唔順,小人纏身嗎?呢四招快啲學啦!


text:
(體路專欄)南華籃球隊上星期於銀牌決賽,憑著隊長惠龍兒及羅意庭合轟50分下,成功擊倒永倫衛冕.但短暫歡呼過後,南華球員又要再次「歸位」,繼續為甲一聯賽再搏過.然而,搏命嘅除咗有香港嘅南華球員外,各位又記唔記得佢哋仲有一位正身處韓國,追尋緊職業籃球夢嘅香港球員呢?冇錯,佢係周健宏,人稱「肥宏」,正為10月嘅KBL選秀而努力.為咗讓讀者了解下「肥宏」嘅最新狀況,今次小記決定遠赴韓國,去探訪呢位追夢港男.
開始之前,小記就先交待下點解「肥宏」會喺韓國先.「肥宏」其實已經喺韓國讀書四年,佢上年更曾經參加過當地職業籃球聯賽KBL選拔,雖然當日做出「雙雙」,但可惜最後都未獲當地職業隊垂青.縱然充滿遺憾,不過正所謂「邊度跌低邊度起翻身」,「肥宏」決定再比一次機會自己,在韓國再留一年,為韓職夢再搏過.
好,出發!「肥宏」就讀嘅明知大學其實孕育過唔少super star,例如有前曼聯球星朴智星,女子組合Sistar嘅寶拉,仲有近期紅到發紫嘅韓星朴寶劍,都係明知學生.至於「肥宏」就讀嘅運動部位於京畿道龍仁市,離首爾市中心都有差不多一小時車程,所以「肥宏」亦一盡地主之誼,專程由宿舍坐巴士出江南請小記先食午餐,再一齊坐巴士翻學校.
話咁快,經過大約1小時車程,終於去到明知.其實原本想拍攝一下「肥宏」平時訓練有幾癲,但原來今日咁啱撞正明知要同一間高中打友誼賽,所以佢哋暫時都唔洗操.不過都好,小記可以趁機會觀摩下當地嘅籃球水平.
步入體育館一刻,其實已經睇到「嘩嘩聲」,因為區區一間大學嘅體育館就已經有兩個修頓室內場咁大.「肥宏」話呢個體育館係當年為奧運而興建,但比起首爾某些名牌大學已經唔算大.雖然舊就舊啲,但係設施就相當齊全,最特別係佢連觀眾席上面都有健身器材,唔怪知個個球員都練到咁大隻.
之後我跟「肥宏」入去場館內嘅會議室,原來每逢賽前或賽後教練都會於入面講解戰術.仲有唔講唔知,原來韓國人係相當重視輩分,所以球員對教練都會好恭敬,至於一年級生見到師兄除咗要鞠躬問好外,打掃,斟茶遞水呢啲都係基本嘢,肥宏話自己當年都熬過,但呢啲情況我諗喺香港都真係幾難見到.
友誼賽開始前,「肥宏」話先帶我去見下佢教練金南杞.之前都知韓國嘅籃球教練出曬名「嚴」,有時體罰呢家嘢就不在話下,「肥宏」更笑指曾經試過做錯事比教練一塊戰術板「兜巴車」,所以攪到小記當場都有啲擔心.話咁快教練就到咗,我即刻運用僅有嘅韓文知識先講句「阿你呀say喲」,未知金教練係咪見我遠道而來,所以都好有禮貌地同我打招呼,仲叫我隨便慢慢影㖭.
稍稍熱身後,友誼賽亦都開始.近年喺香港都冇咩機會見到「肥宏」打波,雖然只係一場friendly,但都睇得出「肥宏」搏曬老命,絕無hea打.至於技術上亦進步好多,尤其身體對抗性方面,完全睇到當年佢在香港時嘅分野.令人意外唔單止有肥宏嘅進步,仲有對方高中生隊嘅表現.可能大家會以為高中生同大學生冇得打,但如果咁諗就大錯特錯,因為原來韓國高中籃球真係好高水平!講嘅唔止進攻上,而係防守上!講真場波真係幾悶,但原因唔係佢哋打得差,相反係佢哋每一球都守得好好,基本上唔會見到「走甩人」嘅情況出現,雙方都難以起手下所以先攪到冇咩波入.「進攻贏觀眾,防守贏冠軍」,就係咁解.
見識完韓國高中籃球水平後,終於可以參觀下「肥宏」平時嘅生活地方.大學生活,仲要韓國,仲唔係多姿多彩?其實去之前小編都係咁諗,但現實與幻想,往往都係會有出入.頭先講咗,其實明知位於市郊,學校附近除左有幾間食肆外,就只得一間coffeshop,所以話五光十色嘅大學生活,只係適用於部分留學生.
至於呢個宿舍裏面只有運動部同學會住,雖然舊但勝在五臟俱全,飯堂,澡堂,休息室基本設施都有,另外仲有專嘅的物理治療師喺度,令運動員可以安心訓練.不過講到尾,唔洗諗呢度嘅學生會有咩娛樂,呢度個個只會為自己嘅運動職業夢進發,就好似肥宏話平時除咗練波讀書之外,就係練波讀書.艱辛過後,喺呢個宿舍到瞓教已經係佢最大娛樂.
今季KBL選秀將會在10月展開,「肥宏」就話今個暑假要專心備戰同養傷,所以都唔會翻香港幫南華坐陣,所以咁多位球迷幫南華打氣時,記得要繼續支持喺韓國嘅「肥宏」喇!
後記:
總結今次旅程,可以話大開眼界,當中有幾方面係令小記都覺得幾讚嘆.第一樣係韓國呢種尊師重道,同講求輩分關係.正所謂「一生為師,終生為師」,呢樣野確係值得香港嘅同學及球員們借鏡(當然唔包括體罰啦).第二樣係當地學生們對籃球嘅付出,為咗自己夢想,佢哋真係除咗練波,就係練波.好深刻當日友誼賽後,就係因為一球防守做得不好,大家晚飯都冇食,只係在球場內默默加操,見到咁嘅情況,小記即刻諗起學生時代練波嘅日子,而家先發覺原來當年自以為辛苦,其實只係他人嘅九牛一毛.
最後,亦都係最重要,就係「肥宏」嘅毅力.坦白說以佢實力,在香港籃壇並不愁立足之地,即使唔打籃球,25歲嘅黃金之齡於香港仲有好多事可做.但正因為「夢想」兩字,結果佢選擇一個人去韓國「受苦」,就算上年跌低過今年都堅持要再試一次,單係呢份毅力已值得小編致敬.
其實小編係有問過Coach Kim,究竟「肥宏」同KBL仲有幾遠,當時佢就話:「其實混血兒在KBL有點輸蝕,因為過往有太多失敗例子關於引入混血或是歐藉球員.至於『肥宏』嘅身體質素其實很好,但在評審眼中表現可能只有6分,因為佢籃板和防守未做到最好,我希望佢今年可慢慢進步,因現時很多球隊需要嘅,正是呢類實幹型球員.」
雖然如教練所講,混血兒或會有秉輸蝕,但係「肥宏」就講明唔會放棄,會於今季繼續鍛練好:「我要做一個大家非選不可嘅球員!」失敗?So What!努力啊,「肥宏」!
圖,文:蘇子傑(部分相片由受訪者提供)


text:
Openrice 上見到新餐廳,幾個朋友又推薦,仲要係炮台山,日日經過,無理由唔試.
以魚作為主角,最有特色嘅係用唔同嘅形式做出嘅魚菜式,開飯介紹呢間餐廳就等如一個魚魔術師,睇相好靚好fancy,就搵個下午過左去試.
睇外表好似啲Cafe一樣,個感覺走文青格局,不過你都冇咖啡飲,全場都係食魚多.
枱上有QR code點餐,非常簡單,而且餐廳員工非常快捷點餐到食得,都唔使5分鐘.
先介紹幾個有得色嘅食物,炸魚狗腸,顧名思義,魚肉為主角,扮熱狗,食落去,魚肉彈牙juicy,係我最impressive而好食嘅一個點心.
扮墨西哥魚皮,呢個的確幾有創意,以魚皮做主角,變成墨西哥nachos咁樣,但係呢個魚皮唔會好似你平時食嘅炸魚皮一樣超脆,如果你期望勁脆嘅炸魚皮,可能你會失望,但加上了nachos平時用開的醬汁,幾開胃.
炸魚無薯條,睇個名係十分有得色,可能你會問,咪成碟都係薯條囉?點會無薯條,但係其實薯條全部都係條條魚肉,呢個真係一個幾幽默嘅菜式,味道不錯又夠玩味.
魚湯翡翠苗,清清地食啲菜,唯一不好係魚湯唔算太濃.
另外點了牛魚氏火腿,又係一塊塊薄薄嘅火腿都係以魚肉製成,感覺不錯,不過今次冇食魚麵,轉食米線,配上魚湯,幾清新.
如果你覺得食魚太多,口味有啲悶,川式麻辣鴨絲魚麵撈,就適合你,勁粗嘅鴨絲,配合左超彈牙嘅魚麵,加上旁邊嘅蔬菜.呢個好適合夏天食,好Fresh而且又唔係太過辣.
其實佢幾隻唔同嘅麵都非常吸引,如黑白鴛鴦春卷同魚腐魚皮餃,其他魚製品都好似好好食,一次不能食太多,下次再嚟食過.
呢度嘅飲品都幾靚,我哋選左兩杯花茶,一杯係蝶豆花檸蜜茶,一杯洛神花山楂雪梨茶,兩杯都清新怡人配合,都算係一個幾好嘅配搭.
係呢個時候開新店,坦白講都幾艱難,不過我覺得佢做得幾好幾有特色,就寫返篇文等大家有興趣就去下啦.


text:
上 一 篇 講 到 , 只 要 响 云 云 眾 多 嘅 強 積 金 基 金 之 中 搵 倒 Track SP500嘅 基 金 , 作 長 時 間 投 資 , 都 可 以 有 信 心 得 到 令 人 滿 意 嘅 回 報 . 咁 ……有 冇 呢 ?
強 積 金 入 面 有 好 多 追 蹤 恒 生 指 數 嘅 基 金 , 但 係 我 就 搵 唔 倒 關 於 恒 生 指 數 比 較 有 系 統 嘅 研 究 , 唔 肯 定 長 線 投 資 就 賺 到 錢 , 所 以 我 都 係 集 中 搵 美 股 嘅 基 金 . 我 响 積 金 局 個 收 費 比 較 平 台 搵 倒 一 個 似 似 哋 嘅 美 股 基 金 . 佢 嘅 基 金 開 支 比 率 為 1.06%, 再 睇 下 佢 個 基 金 目 標 , 「 預 期 會 偏 向 先 考 慮 緊 貼 指 數 」 , 又 google吓 個 基 金 嘅 正 式 名 稱 , 竟 然 發 現 hk.morningstar.com有 佢 嘅 track record. morningstar 用 另 一 個 指 數 – MSCI USA NR USD – 黎 同 佢 比 較 – 結 果 係 : 輸 ( 梗 輸 啦 , 跟 住 人 跑 但 係 每 一 百 步 跑 少 一 步 , 每 年 收 左 1.06%管 理 費 吖 嘛 ) . 不 過 , 相 比 強 積 金 裡 面 同 一 地 區 股 票 類 基 金 嘅 平 均 表 現 , 佢 係 贏 嘅 . 在 2012, 2013年 分 別 升 咗 11.57%及 29.91%. SP500呢 , 就 分 別 係 16%及 32.39%. 可 能 佢 唔 係 追 實 一 隻 指 數 啦 , 退 一 步 講 , 同 SP500一 樣 , 都 係 反 映 緊 美 股 嘅 大 市 表 現 , 都 勉 勉 強 強 接 受 佢 啦 . 啲 錢 被 困 係 強 積 金 入 面 吖 嘛 , 唯 有 揀 啲 冇 咁 差 架 啦 , 呢 啲 埋 就 係 被 篩 選 過 後 嘅 結 果 . 所 以 無 奈 地 , 我 都 打 算 利 用 強 積 金 半 自 行 , 從 而 家 被 選 擇 嘅 強 積 金 公 司 轉 走 一 部 份 錢 , 開 個 戶 口 , 投 資 一 部 分 嘅 錢 落 哩 一 個 基 金 度 . 哩 個 就 係 我 話 強 積 金 半 自 由 係 一 項 德 政 嘅 原 因 , 起 碼 可 以 將 自 己 供 果 部 份 嘅 錢 搬 去 自 己 覺 得 冇 咁 差 嘅 地 方 . 呀 ! 其 實 你 以 前 份 工 供 落 嘅 錢 , 而 家 變 成 獨 立 成 員 賬 戶 , 成 份 錢 連 埋 僱 主 供 果 啲 , 都 可 以 搬 去 唔 同 嘅 地 方 . 呢 份 錢 可 能 仲 大 份 , 千 祈 唔 好 唔 理 呀 , 果 啲 係 錢 黎 架 , 咪 當 佢 地 係 糞 土 呀 . 好 似 我 咁 , 做 吓 功 課 理 吓 佢 啦 , 理 一 次 , 之 後 由 得 佢 自 己 run就 得 架 啦 .
附 記 :
基 金 收 費 的 影 響
追 蹤 指 數 基 金 唔 使 投 資 研 究 , 投 資 者 唔 要 求 佢 跑 贏 指 數 , 只 需 要 機 械 地 跟 足 指 數 嘅 成 份 買 股 , 所 以 越 平 越 好 . 我 响 MPFA網 站 搵 到 果 隻 美 股 基 金 嘅 開 支 比 率 係 1.06%, 而 VOO係 0.05%. 呢 兩 個 開 支 比 率 對 我 哋 將 來 的 退 休 金 會 有 咩 影 響 ? 那 , 就 當 你 打 30年 工 , 每 個 月 連 埋 僱 主 果 份 總 共 3000蚊 強 積 金 供 款 , 响 唔 同 嘅 大 市 回 報 率 下 , 30年 後 你 嘅 戶 口 結 餘 會 幾 多 呢 ?
由 於 大 家 都 係 投 資 美 股 , 預 期 回 報 每 年 係 10%. 每 年 比 人 收 多 1.01%, 30年 後 就 會 賺 少 百 幾 萬 . 果 時 嘅 百 幾 萬 以 3%嘅 通 脹 率 嚟 計 , 即 相 當 於 今 日 嘅 四 五 十 萬 , 其 實 唔 少 架 . 但 係 呢 個 已 經 係 強 積 金 同 類 基 金 之 中 收 費 最 低 嘅 一 個 , 其 他 嘅 基 金 包 括 Active Managed 或 追 蹤 指 數 嘅 , 平 均 回 報 就 更 差 , 所 以 埋 有 咁 多 人 唔 妥 強 績 金 呢 個 制 度 囉 . 我 唔 打 算 响 度 加 把 口 鬧 嘞 , 鬧 幾 多 都 冇 用 嘅 , 不 如 大 家 多 啲 關 心 自 己 嘅 MPF, 將 錢 轉 過 去 又 平 又 靚 嘅 基 金 , 比 啲 壓 力 強 積 金 公 司 , 等 佢 地 鬥 下 價 先 至 有 用 .
要 提 提 大 家 , 唔 好 以 為 基 金 收 費 低 , 投 資 回 報 就 一 定 會 勝 人 一 籌 . 响 Forbes有 篇 研 究 報 告 就 發 現 , 如 果 將 Active Managed 嘅 基 金 嘅 收 費 分 為 四 個 等 份 , 表 現 最 好 嘅 基 金 並 唔 係 最 貴 或 最 平 果 兩 批 , 而 係 第 二 貴 果 一 批 . 如 果 唔 分 清 楚 個 基 金 係 唔 係 追 蹤 指 數 嘅 , 搵 倒 最 平 嘅 就 放 啲 錢 落 去 , 分 分 鐘 又 會 乃 嘢 .


text:
「公司」
相信好多人都知道我由創業開始到依家,公司一直以係無辦公室,所有人都係屋企工作,而開會都係去咖啡室或者電話居多.日常溝通都係透過即時通訊軟件同電郵.當然亦有好多人會問點解一間公司嘅員工全部係屋企工作!其實原因好簡單,因為我哋嘅辦公室使用率極低.大部份嘅時間我哋都係出咗去做嘢,真係無幾可會朝九晚五坐定定係辦公室入面.
「屋企」
係過去六年我公司所有人都係喺屋企工作,其實好多大公司係好多年前已經容許員工係屋企工作.一來除咗可以節省返工同放工嘅時間,二來唔使日日出街食晏真係可以慳番唔少.當然對我嚟講最緊要嘅係準時交功課,做好晒應該要做嘅嘢咁就得.依家真係唔可以再用傳統管理嘅方法去管理公司,不過當然要員工自律啦,不過其實如果唔自律根本無可能做到好嘅成績,咁即係炒得!
「希望」
當然有時大家都希望有個地方可以聚腳,而今年又開始想培訓多啲新嘅員工,同時又開始搞培訓,所以年頭開始一直搵緊地方.只不過資金有限,如果要我投資太多又覺得好似負擔有啲大.本來之前或者有個機會,但係啲業主坐地起價,真係空歡喜一場.不過講到尾,有自己嘅地方係唔同啲嘅,而其實我係希望有個辦公室,只不過一直都無辦法說服自己點解需要.


text:
茜草灣
茜草灣 係香港地名,可以指: 茜草灣 九龍 茜草灣 青衣 茜草灣 大嶼山
清水灣第二灣泳灘
清水灣第二灣泳灘 ,香港泳灘之一,喺西貢清水灣,大拗門道,英文叫 Clear Water Bay Second Beach .行政上歸西貢區.設施有泳灘.歸康樂及文化事務署管.
銀礦灣泳灘
銀礦灣泳灘 ,香港泳灘之一,喺大嶼山梅窩銀礦灣,東灣頭路,英文叫 Silver Mine Bay Beach .行政上歸離島區.設施有泳灘,燒烤場.歸康樂及文化事務署管.
荔灣路
荔灣路 可以係: 荔灣路 天津:天津市河西區入面嘅荔灣路. 荔灣路 東莞:廣東省東莞市大朗鎮入面嘅荔灣路. 荔灣路 廣州:廣東省廣州市入面有兩條荔灣路,一條喺荔灣區,重有一條喺番禺區入面.
銅鑼灣 (搞清楚)
銅鑼灣 可以係: 銅鑼灣(Causeway Bay),香港島一地 銅鑼灣 大圍(Tung Lo Wan):大圍一地
大笨象國際茶業城
大笨象國際茶業城 ( 粵拼: daai 6 ban 6 zoeng 6 gwok 3 zai 3 caa 4 jip 6 sing 4 ) 係中國廣東廣州嘅一間茶業城,喺2008年12月28號開業,位置喺荔灣區芳村花地大道中238號.佢係芳村花地大道繼花卉,家居同建材,汽車等8大專業市場之後嘅第九大特色專業市場.
城門谷游泳池
城門谷游泳池 (英文: Shing Mun Valley Swimming Pool ),舊名 城門谷綜合泳館 ,係香港新界荃灣區嘅一個公眾游泳池,喺荃灣城門谷城門道21號,由康樂及文化事務署管理.
港島東游泳池
港島東游泳池 (英文: Island East Swimming Pool ),係香港港島東區嘅一個公眾游泳池,喺西灣河鯉景道52號港島東體育館2樓,由康樂及文化事務署管理.
ⓘ 大灣
大灣 係香港西貢區一灣,響大浪灣北面.個灣南面係鹹田灣,同一個叫大洲嘅島仔,北係東灣,樓上係東灣山同蚺蛇尖.


text:
文學
文學 (粵拼: man 4 hok 6 )係語言文字嘅藝術(文學係由語言文字組構而成嘅,開拓無言之境),往往係文化嘅重要表現形式,以不同嘅形式(稱作體裁)表現內心同埋再現一定時期,一定地域嘅社會生活. 由於出版同教育嘅進步以及社會嘅全面發展,已經失去其壟斷地位成為大眾文化嘅一支.產生咗所謂嘅嚴肅文學同通俗文學或大眾文學之分.
文學評論
文學評論 ,又叫 文學批評 , 文學批判 ,簡稱 文評 ,係對文學作品嘅研究,評價同解讀,當代嘅文學批評好多時都受到文學理論嘅影響.
諾貝爾文學獎
諾貝爾文學獎 係諾貝爾獎之一,表揚響文學界創作出具有理想傾向嘅最佳作品嘅人,由瑞典嘅瑞典學院負責頒發.
奇幻文學
奇幻文學 ( fantasy literature )係一種文學體裁,指故仔設喺假想嘅世界當中,而故仔當中有魔法等超自然力量嘅元素.出名嘅例子有哈利波特同魔戒.
天文學
天文學 (粵拼: tin 1 man 4 hok 6 )係一門專研究天體同宇宙嘅自然科學.天文學運用數學,物理同化學來解釋宇宙入面唔同嘅天體,包括恆星,行星,衞星,彗星,星系等等,同埋其他各種現象,譬如日食,行星順行同逆行,超新星爆炸, 伽瑪射線暴 ,宇宙微波背景輻射等等.可以噉講,任何源於地球大氣層以外嘅自然現象都屬於天文學嘅研究範圍.
文學理論
文學理論 ( literary theory )係指對文學本質以及「點樣分析文學作品」嘅研究.


text:
精彩的瞬間,源自於感恩每一個生活細節
因工作需要一日走勻港九新界,本身唔太鍾意咁唔 efficient 嘅行程安排,時間都用晒喺 travel,唯有善用呢啲零碎時間,聆聽我 mentor 推薦嘅一啲演講錄音,閱讀一啲有助於發展潛能嘅書籍,同埋搵一啲感動味蕾嘅拉麵店.
今次喺灣仔試咗一間都有唔少好評嘅拉麵店,好想講開住 google map 去尋訪美食,其實係一個幾有趣嘅體驗.我今次試嘅係一款期間限定拉麵,一如既往選擇醬油湯底,令我好 impressive 嘅係一片浸喺湯裡面薄薄一片嘅檸檬,輕微嘅酸味成為咗一個清新嘅點綴,有別於之前食過嘅柚子醬油沾麵,呢種清新配合本身比較清雅嘅醬油湯底,俾到我一種輕鬆嘅感覺,呢個湯唔會有太多嘅層次,但係你會好渴望飲完一啖再飲一啖,去保留與舌尖短敍的興奮.
湯底我好滿意,係另一種醬油體驗.配菜方面,三條蟹腳好睇,兩片叉燒好食,筍都算係合格水平,我加咗隻醣心蛋,平心而論,隻蛋唔係好啱我口味,有少少似扮雞蛋嘅皮蛋,而且同呢個組合唔係好夾,就好似 X-Japan 嘅 Hide 加入蘇打綠咁,不過我好想讚啲蔥絲,不單止冇臭青味,吸咗湯汁再咀嚼嘅時候,簡直就即時出現好似 Joker 嘅著名台詞”You complete me!”嘅意境,趁限定真係要試多次.至於啲麵,係 OK 嘅!掛湯力一般,不過配咁清新嘅湯,掛湯力唔太強都不影響.
呢次一個人食麵,又悟到少少做人需知,其實呢間拉麵店主打豬骨湯底,但係我仍然揀返我想要嘅醬油湯底,仲要係期間限定,可一不一定可再.人生就係咁,你最擅長嘅未必係人哋想要嘅,人哋想要嘅,你可能曇花一現幫佢攪掂,不過唔一定有下一次嘅奇蹟,然而對方就會將呢個咁美好嘅瞬間記一世,所以將自己所能做嘅做到最好,期待可以放喺自己身上,但係唔好為咗迎合別人攪到自己四不象,每一個人都有其存在價值,予以尊重,能欣賞更好,讓人生在不斷尋覓與嘗試中定義出各自的獨特性.
最後,我會考慮試試呢間嘅豬骨湯底,港島嘅朋友歡迎相約一同品嘗😊
#smilence
#BWW
#享受未知的揭盅一刻
#感恩經歷的每個瞬間


text:
Wikipedia:共識
共識係維基百科編者作出決議嘅第一途徑.為實現呢個目的,「共識」嘅定義並唔單一,但共識總係趨向於為中立性同埋可供查證性嘅實現同確保,提供最好方法.共識通常會喺編者嘅編輯過程中自然達成:任何人都可以開或擴充一頁,而嗰頁嘅所有讀者都可以選擇去修改或者唔郁佢.以下係編者無法通過編輯形成共識嗰時,喺相關討論頁上謀求共識嘅過程.
乜嘢係共識[編輯]
共識應該考慮到所有正當合理嘅意見.所有編者都應該作出善意努力,以形成符合維基百科原則嘅共識.
共識唔強求一致同意.理想情況下,共識唔會存在任何反對意見;但假如實現唔到呢點,共識應採納多數人意見,並對重要少數嘅意見作出適當妥協.重大修改更應獲得絕大多數人同意.
過程[編輯]
- 想知多啲:Wikipedia:編輯守則 同埋 Wikipedia:放膽
喺維基百科,共識係種典型但往往含蓄無形嘅過程.所有冇異議或冇俾人反轉回退嘅編輯,都可以假定係具備共識.假如其他編者後來修改咗舊嘅版本,而新版本亦冇被質疑,就可以認定新共識已經形成.噉樣落去,呢部百科全書將逐步增長並隨時間而逐步改善,唔使任何特別力量幫手.即使出現爭議,解決方法往往好簡單:通過修改內容嘅措辭以趨於中立,或併入其他編者嘅意見以達成共識.喺編輯摘要進行清晰嘅溝通,有助簡化呢個過程.
反轉你唔同意嘅編輯嗰時,唔好淨係標註「無共識」,而應該表明你點解反對.噉可以提高所有意見嘅透明度,並為往後續編輯點確立共識點明方向.
一有較為嚴重嘅編輯爭議,形成共識嘅過程會變得更加明顯.編者應該喺討論頁發起一段討論,通過討論來解決編輯紛爭.共識討論有一個特殊形式:編者會嘗試通過基於方針,來源同埋常識的嘅理由來說服人.共識討論嘅目標,係形成對一頁內容嘅一致意見;佢或者唔係個個都滿意,但所有涉事編者都視之為對嗰個主題嘅合理解釋.要記住,共識喺維基百科係持續不斷嘅過程;一頁會逐步改善,先接受唔係咁完美嘅妥協,會比起用編輯戰去直接實現某個「完美」版本好得多.一般嚟說,編者爭持不下所影響嘅文章,質量往往都唔及目光長遠編者所編輯嘅文.
有啲文需要經過廣泛嘅編輯同討論來趨於中立並產生可讀嘅內容.同樣,另一啲文亦會被周期性噉質疑同埋/或修改.呢個係共識作為持續不斷過程嘅功能之一.發起一項議題之前,編者應該去文章嘅討論頁,睇下過往嘅討論:老調重彈,迫所有人去討論舊議題係冇意思.
當編者喺形成共識嘅過程中遇到特殊困難,有好多方法可以促進共識嘅確立(第三方意見,提出討論,調解聯盟嘅非正式調解等),要求管理人員協助,以至於動用權力結束爭議(例如正式調解同埋仲裁,但有關機制重有待討論).謹記,管理員應該主要考慮方針並針對編者嘅行為,而唔應該武斷決定內容議題.管理員可以因為編者干擾共識過程嘅行為(例如編輯戰,襪公仔,文明)去封鎖佢,亦可以根據方針決定批唔批某個編輯,但一般唔應該超出呢啲動作範圍之外.
共識嘅級別[編輯]
部分編者喺特定地方同時間所達成嘅共識,唔可以凌駕更廣泛嘅社群共識.例如,維基專題嘅參與者唔可以擅自決定某啲通用嘅政策同指引唔適用於嗰個專題嘅文,除非能夠說服更廣泛嘅社群去同意佢哋嘅見解.
政策同指引反映既定共識,應該保持佢嘅穩定性同持續性.因此,喺方針嘅修改上,維基百科要求比其他頁更高嘅參與度同埋共識.重大修改應該首先喺城市論壇同埋討論頁提出,並提供足夠長嘅時間以確保議題能夠喺實施前充分討論.小修改可以直接編輯,但亦應該經過嚴格仔細嘅檢查.喺修改方針時,緩慢而保守,積極謀求他人睇法同埋同意嘅編輯,更容易俾社群所接受.
共識可以改[編輯]
- 想知多啲:Wikipedia:共識可以改
共識係可以改嘅,過去嘅共識可以被挑戰,亦唔係一定要遵守.再者,對共識嘅修訂通常都係合理嘅.因此,「根據共識」同埋「違反共識」並唔係接受或拒絕提議同埋行動嘅有效理由.即管過去嘅「廣泛討論」能夠引導編者去了解過去嘅共識,但編者仍然要重新審查每個提案嘅價值,進而重新確定共識係唔係改咗.
維基百科會保持佢嘅靈活性:因為新人往往會帶來全新觀點;維基百科嘅成長亦會帶來新嘅需求;當新事物出現時,啲人嘅睇法亦會隨時間改變;我哋可以揾到更好嘅方式去完成某項工作.
一個代表小組可以代表整個社群作出決定.更多嘅情況下,啲人會喺事後嘅某個時刻,將共識嘅改變寫入現有規程.但喺所有嘅呢啲情況下,冇乜嘢係可以一世都唔變.世界會改變,維基百科都係一樣.喺未來作出進一步改變係合理嘅,就算係好多年冇變嘅,都一樣會有呢個需求.
例外[編輯]
有啲例外情況會凌駕對一頁嘅共識.
- 嚟自維基媒體基金會理事會或開發員嘅公告,特別係著作權,法律問題或伺務器負載等方面公告.呢啲公告具備方針地位.
- 基金會行動唔喺粵文維基百科方針嘅管轄範圍內.
- 一啲行為,例如鏟除侵犯版權以及明顯違反生人傳記嘅內容,通常唔需要討論或共識,因為呢啲內容帶有會實際危害到維基百科嘅風險.
- 仲裁委員會嘅決議可以引入流程來產生具有臨時約束性嘅共識.例如喺英文維基百科愛爾蘭文章嘅命名爭議上.
共識嘅形成[編輯]
- 想知多啲:Wikipedia:爭議嘅解决
中立,公正而態度文明嘅編者,通常可以按照以上過程對一篇文達成共識.然而,編者之間有時會陷入僵局,噉有可能係佢哋揾唔到合理理由去解決爭端,亦有可能係佢哋為咗「贏」一場辯論而變得情緒化或意識形態化.下面會就難以解決嘅爭議提出解決建議,同時會描述幾種正式同非正式嘅爭議解決流程.
喺討論頁形成共識[編輯]
放膽改一頁,但唔係亂咁嚟.喺大多數情况下,首先應該嘗試嘅係編輯嗰篇文,有時噉嘅編輯就可以解決爭議.應該喺編輯摘要明確解釋你嘅編輯意圖.如果你嘅編輯被反轉,請嘗試作出一次妥協性嘅編輯,其中應設法回應其他編者提出嘅問題.編輯摘要好有用,但唔要通過大量嘅編輯摘要去討論爭議——噉實際上係編輯戰,並有可能招致制裁.如果一次編輯已被反轉,而你隨後嘅編輯都係噉嘅話,請喺討論頁開新話題去討論.
喺確定共識時,應考慮各個論點嘅質量同佢提出嘅背景,反對者嘅意見以及項目名空間下嘅文檔.論點質量嘅權重高於論點所代表人數多寡嘅權重.通常嚟講,「我只係唔鍾意呢個觀點」或「我只係唔鍾意呢個觀點」之類嘅論點,根本唔應該考慮.
討論頁上嘅討論,只應該討論來源,文章相關問題以及方針.討論頁嘅功能,係解釋增加/修改/移除呢篇文嘅內容嘅理由,同埋呢個動作係點樣符合百科全書性質,而其他考慮係次要嘅.呢個義務適用於所有編者:假如編者唔再喺討論頁內回復相關討論,就可以假定共識已經形成;而假若編者無視討論頁內容,而繼續編輯或反轉爭議性內容嘅話,就可能因為進行爭議性編輯而招致制裁.
徵求外部意見以達成共識[編輯]
當無法通過討論頁討論(通常係因為兩位編者(或兩組編者)無法就議題達成一致睇法),維基百科重有幾套既定流程去徵詢外部編者嘅意見.噉通常有助於解開簡單,善意嘅討論死結:旁觀者清,未涉事嘅編者往往會帶來全新見解,有利於涉事編者揾到佢哋冇發現嘅中間立場.以下係徵求外部意見嘅主要資源:
- 第三條路(3O)
- 當只有兩位編者涉及爭議,佢哋可以尋求第三種解決方案.簡單嚟講,涉事編者同意畀第三者(未涉事編者)複審討論並作出決定,並同意服從呢個決定.
- 通告板
- 絕大多數政策與指引頁,以及好多維基百科專題,都為對佢感興趣嘅編輯提供通告板.如果一項爭議處於某個專題嘅領域內,或有關於某項政策或指引嘅具體執行;喺通告板上發出請求,將有助於徵求熟悉嗰個領域事務編者嘅意見.
- 請求評議
- 邀請其他編者對特定爭議進行評議嘅正式制度,能夠確保更大嘅參與度同埋更廣泛嘅共識基礎.呢個制度有助於解決3O解決唔到,但又唔係根深蒂固到需要進行調解嘅複雜問題.
- 非正式調解
- 更複雜嘅爭議會牽涉更多編者,佢哋可以尋求調解.呢個自願性過程將開啟一次由調停人監管嘅結構化討論——噉同喺文章討論頁進行討論冇乜嘢唔同,只係調停者會幫助保持對話嘅焦點並推動討論進行,並阻止討論退化成激烈嘅衝突.
- 城市論壇
- 對於影響深遠嘅爭執(絕大多數係有關政策或指引嘅改變),喺城市論壇留言會帶來大量有興趣嘅編者.噉可以喺整個項目形成廣泛共識.
好多噉樣嘅廣泛討論會引發某種形式上嘅民意測驗,但民意測驗只應被視為理順討論,而唔應該被之為投票.共識最終將根據支持同反對嗰個議題嘅論點質量所決定,同時經過維基百科方針政策嘅審視,而唔應該通過統計票數來決定.回復「係/唔係/支持/反對」呢類評論,除咗表達道義支持外冇任何意義;回復「支持/反對用戶X嘅意見」會好啲;喺你嘅睇法下提出新見解至係最好做法.我哋嘅目標係提出有說服力嘅理由來作出決定,而唔係根據公開支持嘅比重來作出決定.
管理員協助或社群介入[編輯]
有啲情況下,爭議會演變成人身攻擊或意識形態化,而唔係單單喺內容上嘅爭議;呢啲爭議就需要管理員或成個社群介入.管理員唔可以裁定內容,但可以執行政策(例如生人傳記),或按政策處理不當擾亂共識過程嘅編輯.有時只需提醒一位管理員注意討論頁就夠:一般嚟說,管理員通常都會監視大量嘅頁,因此管理員有可能會睇到爭議並作出回應.以下畀出同唔肯讓步嘅編者共事所需嘅既有資源:
- 維基禮儀提示*
- 維基禮儀提示係一個自願非正式嘅討論頁,用嚟幫助編者認識到佢哋誤解咗邊啲維基百科行為準則.粗魯嘅,唔恰當嘅推測,推銷觀點,密謀等輕度干擾共識過程嘅行為,都可以提交維基禮儀提示.禮儀提示係雙刃劍——佢期望被警告者能夠以事論事噉看待問題本質——但佢可以解決編者嘅私人糾紛.
- 管理員留言板
- 管理員留言板主要用嚟提交要管理員關注但唔迫切嘅問題.
- 討論用户行為*
- 更加正式嘅制度,用嚟評議長期無法同社群行為準則共存嘅編者.
- 仲裁請求*
- 解決頑固爭議嘅終極方案.仲裁員會作出裁決,以消除干擾改善文章嘅行為,直至並包括對編者作出禁制或限制.
*粵文維基重未有呢啲機制.
形成共識嘅謬誤[編輯]
以下係編者喺嘗試構建共識嗰時易犯嘅錯誤:
- 人多嘴雜.人多未必好辦事.富有成果嘅討論往往係喺10名以下活躍參與者之間進行;喺網上討論區,超過呢個數量嘅人會較難進行有效溝通.當需要更大範圍共識至去尋求更多人參與,否則一個或兩個獨立編者嘅意見會得到更好嘅結果.
- 維基以外嘅討論.我哋唔鼓勵編者喺其他網站,論壇,聊天工具,電子郵件或其他本項目以外地方進行討論.呢啲討論喺「維基內部」決定共識時係唔會被考慮,而且一俾人揭發可能會引發猜疑同埋不信任情緒.即管我哋需要喺維基外討論少數問題以顧及私隱,但絕大多數維基百科相關嘅討論都應該留喺維基百科進行,噉就可以俾所有參與者睇得到.
- 襪公仔同肉公仔.你絕對可以邀請人哋來提出新嘅睇法同觀點,但試圖藉住引人哋參與討論來擾亂討論嘅進行,或者係用其他帳號扮另一個人發言,都係唔可以接受.向維基百科通告板,維基專題或用戶發送中立,資訊充足嘅信息係可以,但妨礙共識形成而違反政策嘅行為,會被視為擾亂性編輯.
- 傾向性編輯.持續,過份尋求某個編輯目標係極之擾民,應該避免.只有編者願意互相傾聽,回應同埋合作編寫一篇更好嘅文,共識過程至可以順利運作.如若編者拒絕任何共識而執於己見,無限期拉布以實現佢嘅目標,噉佢就會破壞共識過程.執於己見嘅人永遠解決唔到問題,因為總會有比佢更硬頸嘅人出現;有社群支持嘅頁本身至係呢場長跑嘅贏家.
- 周圍貼,換個管理員來執行同埋新瓶舊酒.反覆喺唔同嘅頁或者用唔同措辭提出相同議題,會造成混亂同埋係相當擾民.當你得唔到你想要嘅答案,周圍貼,或者轉個措辭來矇騙其他編者都係無濟於事,因為遲早會有人發現你嘅所有議題.如果你可以喺各個討論頁足夠細心標註連結嘅話,噉你就可以將正在進行緊嘅討論聚埋一齊,但更好嘅做法係揀一度最適合進行共識討論嘅頁,並(儘可能)提出對問題嘅中立,清晰同客觀嘅一段描述(睇選擇性搬出方針).
- 就算一致認為要作出改變,但唔代表要作出改變.就算所有編者根據善意同埋方針,一致唔滿意某篇文嘅某一方面,但若果冇共識點樣去改,貿然改變可能會好擾民.例如,有啲人想鏟嗮一個部分,有啲就反對刪除,但佢哋之間未能就點樣修改達成共識.在這情況下,若該部分穩定存在已久,或由以往共識而來,討論會勝過堅持己見.
睇埋[編輯]
Template:維基百科術語 同共識有關嘅維基百科論述同資料:
- Wikipedia:乜嘢係共識 en:Wikipedia:What is consensus?
- Wikipedia:修改同開文方针
- Wikipedia:唔好以「無共識」為由去反轉 en:Wikipedia:Don't revert due to "no consensus"
- Wikipedia:IP用户都係人 en:Wikipedia:IPs are human too
- Wikipedia:無共識 en:Wikipedia:No consensus
- Wikipedia:沉默與共識 en:Wikipedia:Silence and consensus; cf. Wikipedia:沉默冇價值 en:Wikipedia:Silence means nothing
- Wikipedia:喺編輯白熱化嘅時候保持冷靜
- Wikipedia:建立共識嘅方法 en:Wikipedia:Method for consensus building
- Wikipedia:結束討論 en:Wikipedia:Closing discussions
- Wikipedia:協商 en:Wikipedia:Negotiation
- Wikipedia:共識唔使改 en:Wikipedia:Consensus doesn't have to change
同共識有關嘅文:
出面網頁[編輯]
- WikiEN-l mailing list July 2005
- Conflict and Consensus categories on MeatBall Wiki.


text:
最近識咗大姐姐
有啲開心
郊登有hide function 未
未有就講吓啲唔開心野先
唔知係咪夜晚冇野做
開始又有啲抑
想同姐姐講又唔想阻到佢瞓覺
有冇人可以入黎講吓野
愈黎愈唔舒服
一齊住
OK, 你講唔想打電話嘈醒佢
OK, 你講唔想打電話嘈醒佢
Yes
姐姐係已經出黎社會做緊野嘅人
其實個人對妹系真係冇乜興趣
姐姐嘅感覺好好多
雖然對方一黎就已經講話對小朋友冇興趣
又叫我之後唔好搵大我咁多嘅女仔啦...
最多差七,八年就好
但係我真係好興幸識到姐姐
OK, 你講唔想打電話嘈醒佢
Yes
姐姐係已經出黎社會做緊野嘅人
咁正常朝九晚六嘅人應該熟睡緊
你點識佢
我知道佢對我唔會有興趣
睇我淨係當我細佬妹咁
不過就咁傾計都已經好開心
比我嘅感覺真係好成熟...
唔開心 隔離房法國妹就快搬走
其實個人對妹系真係冇乜興趣
姐姐嘅感覺好好多
雖然對方一黎就已經講話對小朋友冇興趣
又叫我之後唔好搵大我咁多嘅女仔啦...
最多差七,八年就好
但係我真係好興幸識到姐姐
咁佢幾歲
OK, 你講唔想打電話嘈醒佢
Yes
姐姐係已經出黎社會做緊野嘅人
咁正常朝九晚六嘅人應該熟睡緊
你點識佢
MK交友Apps
之前係連登見有人宣傳自己個Beta app 就去玩吓
名我就唔開 大概介紹吓
每日淨係可以roll 一個對方黎傾計
所以對方唔理你你就淨係可以等第朝
App 冇得send 相 冇得voice message
純文字討論
見到香港澳門台灣都有人玩
本身諗住只係無聊搵人吹吓水
Gay 佬又好咩都好總之有人互動吓就算
最後諗咗諗
都係決定係目標年齡到揀咗:
27 - 30
同 31 - 37
第一日玩...就抽到姐姐...
其實個人對妹系真係冇乜興趣
姐姐嘅感覺好好多
雖然對方一黎就已經講話對小朋友冇興趣
又叫我之後唔好搵大我咁多嘅女仔啦...
最多差七,八年就好
但係我真係好興幸識到姐姐
咁佢幾歲
係我眼中仲係可以接受嘅年齡
郊登冇hide 之前唔講得咁detail 啦...
目前為止就咁睇都冇乜機會
不過比咗個希望我
令我知道姐姐type真係好正
但我相信都唔會有機會同呢位姐姐發展到
雖然佢有同我講過話我好可愛
之後出國讀書一定會好受其他姐姐歡迎
仲叫我到時小心身子
甜故
小心啲好喎
就算冇辦法一齊
能夠遇到佢 同佢做朋友已經心滿意足
在有生的瞬間能遇到你 竟花光所有運氣
到這日才發現 曾呼吸過空氣
唉...人妻同事呀...
佢都大我十年
隱約雷鳴
咁有冇問佢有咩興趣?
佢話對小朋友無興趣 即係有興趣
嘗試下大膽 d 出奇不意進攻 直接講對佢有興趣
利申:食過人妻
佢話對小朋友無興趣 即係有興趣
嘗試下大膽 d 出奇不意進攻 直接講對佢有興趣
利申:食過人妻
似乎起碼大你十年
似乎起碼大你十年
即係姨姨啦
小朋友幹大姐姐
甜故
不是甜故
小心啲好喎
我會盡量小心架啦
雖然而家睇 係騙案既機率低
但都唔係冇可能架嘛
多謝關心
就算冇辦法一齊
能夠遇到佢 同佢做朋友已經心滿意足
在有生的瞬間能遇到你 竟花光所有運氣
到這日才發現 曾呼吸過空氣
唉...人妻同事呀...
佢都大我十年
岩
但我都唔覺得有啲咩可惜
已經好滿足
隱約雷鳴
搞到我又聽返首歌添
咁有冇問佢有咩興趣?
佢話鐘意去東歐旅行
不過我唔熟歐洲
佢話對小朋友無興趣 即係有興趣
嘗試下大膽 d 出奇不意進攻 直接講對佢有興趣
利申:食過人妻
可能係我諗多咗 其實我都覺
似乎起碼大你十年
即係姨姨啦
咁71 鴨就係嬸嬸
小朋友幹大姐姐
真是污穢
小朋友幹大姐姐
真是污穢
send 錯icon 想用呢個>
小朋友幹大姐姐
真是污穢
send 錯icon 想用呢個>
潛意識使你打錯字
OP鍾唔鍾意睇おねショタ漫
睇過相未
哼⋯笑左
小心d
OP鍾唔鍾意睇おねショタ漫
有冇推介
睇過相未
暫時未亦覺得無需要
個人排序其實樣係好後
性格相處先係首位
淨係同我傾計已經好開心
未諗到咁後一步
哼⋯笑左
有咩咁好笑
小心d
明白萬一有咩唔對路我會上黎比大家笑吓
真是污穢
send 錯icon 想用呢個>
潛意識使你打錯字
根本好想 兩個icon隔咁遠 / 打法都唔同 都有得錯
由鳩友app轉戰左去telegram
可能真係年齡差太遠
姐姐個Telegram冇相 冇username(即係個tag) 個名同喺鳩友app一樣
又或者假ac/騙案
一係就唔多朋友同事用所以廢事搞咁多野
send 錯icon 想用呢個>
潛意識使你打錯字
根本好想 兩個icon隔咁遠 / 打法都唔同 都有得錯
一樣都係綠色
由鳩友app轉戰左去telegram
可能真係年齡差太遠
姐姐個Telegram冇相 冇username(即係個tag) 個名同喺鳩友app一樣
又或者假ac/騙案
一係就唔多朋友同事用所以廢事搞咁多野
只不過係
如果係sell野 > 睇落唔似 至少到而家都未試過明示或暗示sell野
如果係騙案 > 我學生一個冇野好呃 而且如果一講錢/會比人威脅既野 我就會即走
如果係扮女人 > 又會特登扮到個年紀咁大 比人呃呢樣 最多都係叫做柒左 冇損失
唔緊要 我會盡我既能力去驗明正身
各位敬請期待
睇過相未
暫時未亦覺得無需要
個人排序其實樣係好後
性格相處先係首位
淨係同我傾計已經好開心
未諗到咁後一步
原來OP相都未睇過
對面男人老狗你都唔知啦
睇過相未
暫時未亦覺得無需要
個人排序其實樣係好後
性格相處先係首位
淨係同我傾計已經好開心
未諗到咁後一步
原來OP相都未睇過
對面男人老狗你都唔知啦
的確係架到時如果係男人我會上黎比大家笑吓
我相信好快就會約到對方出黎
到時我再分享吓啦
我相信好快就會約到對方出黎
到時我再分享吓啦
有甜記得些牙
只係我希望咁多位都相信我對人既觀察力
大家咪當聽個故仔
最緊要開心


text:
The Accountant/暗算:智高殺著?
睇完套戲,心諗一句.
再睇一次發行商提供嘅簡介資料,算唔算違反商品說明條例呀?
喂睇完段嘢我以為齣戲會係鬥智鬥力緊張刺激嘅黑吃黑犯罪片,到頭來係套英雄片嚟嘅仲要唔緊張唔刺激o添,咁我好難唔失望喎?好難唔認為係俾人呃喎係咪?
的而且確唔係第一次俾trailer或者簡介呃入場,入場之後嘅問題就係套戲本身好唔好睇,好睇嘅咪意外驚喜唔好睇咪屌你鹵味囉.依家呢套”The Accountant”就擺明要屌鹵味.
最屌鹵味嘅就係主角嘅描寫,罪犯?前段J.K. Simmons同手下揸住幾幅相講兩句之就冇點提喇;正義?通風報信都改變唔到佢幫犯罪集團仲袋袋平安;天才?得一段由分鏡配樂到音效(將N條賓佬嘅whispers疊埋一齊!)都陽春到笑嘅會計戲表現出嚟囉;好打得?又真係大把時間大顯身手嘅⋯⋯除咗最後最應該要交到貨嘅「決戰」.結果係唔知自閉症定係社交障礙呢方面寫得最好,咁我點解唔睇蝙蝠俠呀都係賓佬喎?
講起社交障礙,就係靠呢下Anna Kendrick先有啲戲做.到酒店避難後嘅短短一段對話,兩個演員有交流兼最俾到戲,帶點同病相憐嘅感覺,但係其餘部分就不過一個花樽邊個做都一樣.單論演技Anna真係不止於此,下次揀個好故事拍啦.另外賓佬仲有個細佬成日flashback出現,當然令人好奇佢會點影響個故事,原來⋯⋯我屌你咁玩法呀?已經大半套戲都流流哋啦,臨尾整個咁嘅扭橋真係死多幾錢重.至於J.K. Simmons同個女下屬直頭係可有可無,我淨係知J.K.中後段個回憶嘅剪接完全破壞咗我對電影開首真係做到緊張刺激嘅好感.
愈諗愈嬲,真係要摵飛鎅凳,點解有咁多好材料可以煮出一道劣食?
(編按:深表同情,等我貼返條trailer link落嚟先,其實可能係片商expectation management嘅問題……)


text:
今期100%拾舊!
洛史釗域最美好嘅1975-1978
故事中有你有我也有她
之前喺度提過話1970年代所謂嘅歐西流行歌曲普遍「入屋」,即使唔識英文嘅阿叔同讀緊初中嘅阿妹一樣會買黑膠卡式帶,隔住冷巷「焚機」對撼,蔚為奇觀.某廿幾歲囡囡兩眼反白,唔去質疑應否改用普通話教學,反而質疑我老吹昔日市民接受能力高嘅榮景,確係為之吹脹.轉頭收到訊息,上年揾Royal Philharmonic Orchestra翻玩舊作嘅老鬼Rod Stewart (洛史釗域)又有「新嘢」出,開宗明義講1975至1978年.嘩,美好到呢!嗰陣你喺邊呀喂?仲有仲有,另外三張碟一樣舊到痴線,最老嗰張過百年㗎唔係你估.
Rod Stewart
1975 – 1978
好記得,《I Don’t Want To Talk About It》呢首歌係我喺茶餐廳(當時仲叫咖啡室)學做水吧時,師傅仔阿偉教我聽嘅.佢話Rod Stewart啱啱出粉紅色封面嗰隻精選(睇番當年大約1979至80年)入面,十首歌每一首都好聽,當中最正係《I Don’t Want To Talk About It》.佢當時廿幾歲叫做讀書唔成,由老竇和叔帶入行,阿叔成日讚個仔學嘢快.返工冇耐,阿偉學咗樓面仔去紋咗一隻鷹喺胸口.佢紋完畀我睇,問我勁唔勁,我當晚發夢發到自己紋身擦唔甩,結果嚇到醒咗.阿偉英文唔好但鍾意聽英文歌之外,學嘢確係超快手,不過之後佢學識咗另一樣嘢 ——「入竹館打麻雀」.佢話玩好細,只係打五十一百,兼有煙仔攞.我唔明佢講乜,不過我記得當時佢人工係每日90蚊.結果,學識呢樣嘢令到佢⋯⋯
I Don’t Want To Talk About It (Original Album Version & Live Version 自己揀)
第一次聽呢首《Tonight’s The Night》時得十零歲,喺隔籬屋等朋友仔放學去游夜水,播呢張碟嘅係佢家姐麗嫦姐姐.佢收工坐喺碌架床一邊拉埋布簾換衫,一邊陰陰笑話首歌好鹹濕.嗰晚之後,我辛苦抄歌詞查住字典睇,隱隱若若估到啲又明唔晒,「Spread Your Wings And Let Me Come Inside」即係點啫?阿囡囡邊有對翼去張開呀?另外,咪入咗屋飲住Good Long Drink啦,仲Come Inside乜嘢?入去邊啫?咁多年嚟,一直唔明究竟係喺觀塘製衣廠返工嘅麗嫦姐姐英文水平高,抑或佢只係講尾段法國妹(老Rod當年條女Britt Eklans)嗰段重鼻音法文浪叫鹹濕呢又?
Tonight’s The Night (Gonna Be Alright) (Official MV) :
自從卅幾年前開始返工,基本上已經完全同正常時間嘅電視節目絕緣,但某年某日咁啱無意中睇過一集某個類似聽歌學英文節目,就用咗以下呢首情歌教點樣形容你心中女神,即使家陣睇番亦覺犀Q利.首歌邊個寫?之唔係就係Rod Stewart自己囉,睇落真係情深款款.詞入面有提佢最鍾意嘅球隊Celtic同United之外,又不經意滲出咗前後呼應嘅文字功力.佢認初頭冧呢位女士「The Attraction Was Purely Physical 」,又形容阿小姐係「The Big Bosomed Lady with Dutch Accent」,Big Bosmed點解?自己查啦.另外,當年嗰個節目用咗以下呢一段嚟講解比喻同形容詞,幾有教育意義呢你話吖:
「You‘re ageless, timeless, lace and fineness
You’re beauty and elegance
You’re a rhapsody, a comedy
You’re a symphony and a play
You’re every love song ever written
But honey what do you see in me」
好嘞,講完書,成首歌聽啦我哋,You’re In My Heart (The Last Acclaim) (Official MV):
去到最後一首,睇個歌名去到咁盡已經明晒,可算係經典不倫戀曲,於我而言記憶好深刻,不過真係 I Don’t Want To Talk About It 冇古講.留番畀你哋自修,慢慢聽領會吓啦:
(If Loving You Is Wrong) I Don’t Want To Be Right:
記得Taco唱《Puttin’ On The Ritz》嗎?37年前現場錄音出土
Taco
Live In Japan 1984
Taco喺1983年以一曲《Puttin’ On The Ritz》紅遍全球,1984去匀全歐洲外亦有出訪日本,不過當年呢個演唱會現場錄音,唔知點解到今時今日先至第一次公開.音樂會上面嘅呢首歌,前面混合咗Edith Piaf首《La Vie En Rose》,再接上1930年代由美國初代舞王Fred Astaire (佛烈雅士提)唱紅嘅《Puttin’ On The Ritz》,一次過懷二國嘅舊,幾好吖吓話?
睇返呢個1982年嘅原版MV你有冇印象?由於當時MTV啱啱開台唔夠嘢播,作曲家Irving Berlin筆下咁靚嘅旋律配上當年熱爆嘅Syn Sound,而Taco又整咗個扮鬼扮馬嘅MV,自然日播夜播,間接捧紅咗佢做咗 One Hit Wonder.唔知點解,望住佢啲笑容同個口型,會諗起任劍輝.
唔追查猶自可,一揾嚇一跳!首先估唔到條友原來未瓜,頭髮雖然白晒但數量可能多過你,生猛程度肯定完勝我,更原來佢早幾年先至再次演譯《Puttin’ On The Ritz》.新版雖然唔再玩Syn Pop,不過MV上面佢啲手勢動靜眉頭眼額同當年似番九成.
以下呢一節唔睇你就笨!有25秒由Fred Astaire (佛烈雅士提)表演首歌嘅原版堅嘢你睇.短癮唔夠喉?揾到另一條足本啲,不過淨睇右邊原版就夠,左邊所謂嘅致敬其實只證實到四個字:不自量力.
⋯⋯ 都係唔得,Taco呢條友我睇怕全港,唔係,係全亞洲過去現在同將來,都唔會有第二個會嘥精神去寫一粒字講佢.既然提起佢,提埋另一首歌.《Sayonara》當年原本只係做佢第二張大碟主題曲細碟嘅背面,不過玩到日文歌名,當然喺日本變成主菜正式發行細碟做主打啦.我當日亦都買咗隻日本版七吋細碟,喺信和中心地庫橫濱,當時佢哋仲有日版鬼佬野賣㗎.
Sayonara (‘Til We Meet Again)
「癮才子」William Burroughs 禁斷黑膠重生
William S. Burroughs
Ali’s Smile
William Burroughs 一生經歷曲折離奇,絕對有可能比佢啲古怪作品更加傳奇,而有關於呢個咁傳奇嘅錄音嘅故事,唔該自己睇黃紙仔.喺以下呢條Link度,可以逐段試聽,又可以訂番張限量一千張嘅黑膠玩吓,甚至活學活用啱啱學識嘅Cut – Up同埋Fold – In 剪貼寫作技巧嚟玩Remix,將Burroughs 啲嘢傳承落去.
https://boomkat.com/products/ali-s-smile
膠痴注意!過百年前東瀛78轉蟲脂唱片大全
Robert Millis
Sound Storing Machines : The First 78rpm Records From Japan , 1903-1912
呢條大約兩個月前上載嘅聲帶入面,應該包括來自上述古董日本唱片嘅音源,全長1小時06分鐘,大家可以慢慢欣賞.值得一提嘅係條片Title上面有個字叫做Shellac,其實呢樣嘢係比Vinyl更早嘅黑膠碟製作物料,中文有人譯做蟲脂或者蟲膠,質地比較脆跌落地會碎.打從愛迪生留聲機發展至平面播錄音之後,世上最初發表嘅78轉黑膠唱片,就係用呢種材料製成.又學到嘢喇今次!
講到學嘢,對我來講以下呢條片甚至比唱片本身更加有吸引力,因為係訪問咗負責監製呢整個古老78轉唱片專輯系列嘅Sound Artists Robert Millis.不妨又聽吓佢講點樣搜尋日本古老錄音同埋點樣做選輯功夫:


text:
由 2013 年獲得數碼港創意微型基金,到 2014 年成為數碼港培育公司,GoGoVan 喺呢兩年由一間只得五個創辦人嘅初創企業,發展到五個地區及國家,現時公司已有近 400 人.如此急促嘅擴張,好多時都會發生公司內部嘅問題,你以為「人多好辦事」?「人多好生事」就真!人愈多,你就愈難 make sure 大家嘅理念一致,亦會降低生產效率.創辦人之一嘅 Steven Lam 就研究有關新同事入職應灌輸嘅理念,特別花近一年時間與其餘幾位創辦人建立一套「公司文化」,好讓同事更了解公司核心價值.Steven 亦非常大方,同 unwire 讀者們分享咗 GoGoVan 嘅公司文化.
1.Dare to Venture(勇於嘗試)
Steven 成日將「創業家精神」(Entrepreneurial Spirit)掛喺口邊,呢個「公司文化」正正就係衝著「創業家精神」而來.Steven 同佢嘅 Partners 深信「冇野係唔得嘅!如果唔得都係自己唔得,唔係件事唔得」.佢認為如果冇嘗試過,就唔可以判斷事情嘅可行性;如果試咗真係唔得都唔好放棄住,佢哋會同員工一齊分享經驗,再另外搵方法改善.
2.No Bullshit(唔講廢話)
時間好寶貴,尤其係 Steven 成日周圍飛,所以真係要善用每分每秒.佢舉咗一個例子,就係好多時大家開會有大部份時間都用嚟「吹水」,只得最後 15 分鐘做實事,咁點解唔一開始就入正題呢?所以開會效率係 GoGoVan 其中一個重要嘅公司文化.
3.Have Fun(樂在其中)
好多 Startup 人都講過要做自己鍾意嘅野先投入到工作,Steven 對佢嘅同事都係一樣.如果同事發覺唔啱做就要出聲,佢就會 Assign 另一樣你有興趣嘅工作去做;如果都係唔得,咁果位同事就要諗下份工究竟係咪適合自己喇!除咗員工,Steven 都希望用家感受到「Have Fun」嘅重要性,所以佢就喺 GoGoVan App 嘅定位功能,以笑咪咪嘅熊仔表示位置,等用家喺用 App 嘅時候都可以開心吓.
4.No Evil(不做壞事)
創業最忌走火入魔,為咗達到目的而不擇手段會變得好危險!Steven 講到最後呢點嘅時候,首先利申:佢哋做嘅野係無辦法迎合所有人,而底線就係唔做壞事,唔 Judge,例如喺司機同乘客之間,做一個幫手嘅角色,目的係令大家開心,以回應「 Have Fun」.
要串連起呢 4 項公司文化,Steven 舉咗個例子:假設有間餐廳想同佢哋合作搞送外賣服務,Steven 就會話「好吖!試下先!唔試又點知 Work 唔 Work 呢?」然後就唔講廢話立即傾 Deal 喇,幾錢?點做?時期?到落實咗喇,呢個服務係咪令個客(包括餐廳,司機,叫外賣嘅客)都開心呢?最後,No Evil 就係指「我唔會走數,準時俾錢,咁就大家都開心.」
Steven 都承認,要全公司上下一致做到以上理念一 D 都唔易,因為大家對每件事都會有唔同睇法同判斷.佢希望喺新人入職嘅時候,俾佢哋了解多 D 公司文化,喺處理唔同情況嘅時候都可以用得著.


text:
文匯報話Telegram係恐怖分子最常用嘅聯絡手段喎!好感謝黨認證我呢個Telegram用家係恐怖分子🥰但其實喺六月前,Telegram其中一個主要用途係用嚟約炮!
通常喺交友App識左啲仔仔要交換聯絡嘅話,我通常就係會俾Telegram.首先就係Telegram嘅私隱度比較高,只需要比ID就可以add對方而唔需要俾電話號碼,網上交友保護自己真係好重要,因為你唔知你幾時會遇到變態佬!(利申無遇過變態佬,因為好少人會變態得過我😉)同埋喺二人對話嘅情況之下,其中一方都有權可以選擇清除雙方嘅所有談話內容,即係對方電話上嘅記錄都會被清除.同埋你隨時可以轉換ID,就幾時變身神隱都得!
其次就係Telegram除左有好多好得意嘅Sticker同GIF之外,仲有啲炮友Friendly 嘅功能!例如係Secret Chat功能,通常有女友或者老婆嘅仔仔就會用呢個function同女女傾計嫁啦!首先Sercret Chat嘅對話通知唔會喺鎖機畫面上顯示對話內容,至少唔會比女友見到有人send「Miss You💗」俾你~另外就係喺Sercret Chat度如果對方cap圖Telegram會通知你,咁你就可以問下對方係咪想cap低你哋嘅激情對話send俾其他人觀賞!
最後不得不提就係Secret Chat仲有一個非常好用嘅Self-Destructing photo功能,可以send D性感J圖刺激下對方,但睇左幾秒後就會自動DEL,令對方忍唔住要摩牙摩牙咁!當然呢個功能主要都係自我保護啦!
和平時可以用嚟約炮,戰爭時可以用黎動員同埋傳播資訊,所以話Telegram真係居家旅行,送禮自用,網上約炮同恐怖分子必備嘅聯絡工具!


text:
2018年4月,我失業,同一個月內,我同男朋友分手,雖然呢段日子好難捱,不過我冇流過一滴眼淚.
用咗兩個月時間send過百份CV,得3份有回音,第一份畀個好串嘅interviewer質疑,搭車用咗一個鐘,等咗30分鐘,而見工過程只係5分鐘.
另一份上到去先知係傳銷,佢出廣告扮請文職,上到去係咁說服我買佢啲貨做傳銷,幾個人輪流轟炸,我差啲就報警.
為咗呢兩份工,我買咗對新鞋,臨見工前一晚係咁練習自我介紹同埋Q&A,最後竟然係咁.
見第3份工嗰陣開始冇信心同埋悲觀,個interview係1對2,我對住一個HR同埋一個department head,喺房準備開始in嗰陣,擺喺隔籬櫈嘅手袋跌咗落地,裡面嘅唇膏同物件跌到一地都係,我講完唔好意思之後烏到身想執,聽到有人「褶」咗一聲,唔知點解,我忍唔住喊咗出嚟.
失業,我冇喊;失戀,我冇喊;見第一份工畀人踩,我冇喊;見第二份差啲畀人禁錮買貨做傳銷,浪費時間同心機,我都冇喊,但而家只係手袋跌咗啲嘢出嚟,我竟然喺度喊,有冇人會明白呢種成年人嘅崩潰?
我怕阻大家時間,擺返正個手袋之後,打算結束interview先慢慢執地下嘅物品,一坐返起身,兩行眼淚不由自主咁流,頭先「褶」一聲嘅人原來係department head,佢見我咁嘅狀態,同身邊個HR講:「Tracy,你繼續見吖,我出返去做其他嘢先.」
當時已經知道份工一定衰硬,我真係唔知點解自己會喺呢一刻先嚟崩潰.
呢位叫Tracy嘅HR向我遞上紙巾,叫我慢慢嚟,又問我仲可唔可以繼續interview,我話應該可以,但之後嘅對答簡直係垃圾,因為喊完已經遊魂,最後仲要Tracy安慰返我轉頭,以為今次interview會草草結束,冇諗過Tracy同我分享一啲見工嘅心得,例如點樣強化自我介紹,失業嘅原因可以點樣修飾,仲提我描述之前嘅工作經驗應該強調邊啲位.
其實佢冇義務咁做,我亦都知今次interview唔會有下文,但Tracy仍然肯花時間,希望我之後見工可以改進.
更令我意想不到嘅係,interview之後3日,Tracy主動call我,佢話打嚟嘅目的只係想通知我已經請咗人,嗰陣我嘅狀態已經好返好多,同Tracy講明白interview表現咁失控,一定唔會有機會,但好多謝佢抽時間向一個落選嘅candidate交代結果.
Tracy喺電話度仲叫我加油,甚至問我搵工搵成點,又提議CV有邊啲位可以寫得好啲,冇諗過呢個世界仲會有咁善良嘅人.過多半個月左右,終於搵到新工喇,雖然Tracy間公司冇請我,但嗰次interview同埋佢嘅建議真係幫咗我好多.
而家一切安心,希望呢位咁好人嘅HR都一樣.
—
😪 之前另一個interview故事都出現過眼淚,但身份角色調轉,最後連份工都……
《見工變咗傾心事 調返轉安慰HR》
https://hkofficedaily.com/?p=13332


text:
香港 HK VS 英國 UK | 香港長大嘅英國留學生話你知兩地文化差異/ 生活習慣嘅不同之處 !
1. 呢到d人無酒不歡🍺 我都唔知點解呢到d人咁鐘意飲酒😂係可以朝頭早已經飲緊.而近傍晚嘅時候d酒吧就會勁多人,多人多到會企喺個bar門口飲酒lol 2. 呢到好多地方冇閂𨋢門🚪嗰個制 呢樣野其實如果有黎過英國嘅都應該會察覺倒😂但我都係而家先可以習慣倒.作為一個香港人,已經習慣曬急促嘅生活習慣,所以黎到呢邊一時之間唔習慣都好正常💩 雖然佢冇閂𨋢門嗰個制,但通常如果按咗你去幾樓嘅話度門就會知道要閂😅 3. 呢到唔興lunch/ tea/ dinner set 佢呢到通常都要分開叫頭盤,主菜,甜品同飲品💸💸 作為一個學生,我就覺得分開咁逐樣逐樣叫真係好貴,完全唔抵😭 所以我真係好掛住香港d餐廳呀!性價比超高lor😍 4. 呢到用硬水 唔知大家有冇留意,香港用緊嘅係軟水,而英國用緊嘅係硬水.硬水有咩唔好?好傷頭髮😢😢 5. 呢到d人會直接飲水喉水 雖然呢到d水喉水係真係可以飲嘅,但我都唔係幾放心😂 我至少要過濾咗先會印或者就直接煲滾佢再飲. 6. 呢到好少人用現金 我黎到呢到之後幾乎冇用過現金,因為用contactless嘅debit or credit card/ apple pay實在好方便,佢周圍都會接受呢個付款方式.Contactless嘅debit card好似仲可以當八達通咁周圍搭車😮 7. 呢到有好多學生優惠 對我黎講,呢到d野相對香港黎講係偏貴嘅.但好在佢都有好多學生優惠,而且仲係喺衣食住行方面都有優惠架!你下載unidays同student beans就會有一大堆優惠.又或者你平時留意吓d餐廳,佢地好多都有提供學生優惠架.不過,我覺得我唯一最唔滿意嘅就係佢張student oyster card🧐 我本身冇睇清楚以為佢同香港嘅學生八達通一樣,誰知原來佢係原來買travel card先有30% off,而且整張卡嘅時候我仲要畀20磅手續費... 8. 呢到嘅tube冇wifi/data 如果約人喺tube入面等,要用最原始嘅sms先得(不過有時都可能會send唔倒🤦🏼♀).同埋如果自己一個人搭車去遠d嘅地方嘅時候真係會無所事事😂 所以,呢到d人好多都會選擇睇書😱


text:
去西班牙考古:小女孩發現的史前壁畫
現今西班牙境內最早發現而又保存得最好嘅舊石器時代原始藝術,係位於北岸Cantabria自治區桑坦德市 (Santander) 附近Santillana del Mar小鎮嘅阿爾塔米拉山窿 (la Cueva de Altamira) 洞穴壁畫.山窿喺1868年由獵人發現,業餘考古學家Marcelino Sanz de Sautuola 1879年帶佢八歲嘅女María去考察,阿女一支箭跑咗入山窿深處,舉頭一望,發現有圖畫!
山窿最闊嘅「大廳」(la Gran Sala) 尺寸係18米乘9米,洞頂粗糙不平,用黑色,赭色同黃色畫滿咗動物(圖一),為數最多嘅係牛,另外仲有啲野馬,野豬,鹿(圖二),
最初推斷為公元前16000年左右嘅遺蹟.呢個洞穴羣嘅壁畫動物有兩個特色,第一係佢哋嘅排列非常凌亂,比例同角度參差,作畫嘅人似乎冇意欲將動物成組劃分,動物同動物之間可以話係冇關係.專家考證過,認為呢啲壁畫唔係短時間內全部畫好,製作時期可能橫跨兩萬年,所以冇劃一嘅畫工同排列次序.
第二個特色係動物像真度非常高,毛皮,犄角嘅細節精緻(圖三),光暗變化亦都一一呈現,甚至好多時利用石體表面天然嘅凹凸起伏位去表現動物嘅體態,或者話係按石頭表面嘅特色而設計動物嘅姿態(圖四).正正因為咁高質,考古學家最初並唔相信原始人可以有咁高嘅藝術水平,壁畫亦一度被認為係偽造嘅,爭拗咗30年,先至因爲法國發現類似壁畫而確定係真跡,1985年由聯合國教科文組織列為世界遺產.
由於遊人太多,二氧化碳同水份破壞壁畫,洞穴喺1977年至1982年期間完全對外關閉,重開之後大幅限制人數,排期參觀要等三年,但最後仍然敵不過霉菌,喺2002年再次宣佈關閉,喺附近另闢新窿,由藝術家逐平方厘米重構壁畫.今日大家去到睇到嘅博物館同洞穴,就係呢啲大師級複製品.
文中外語爲西班牙文
如果鍾意呢篇文,請你CLS支持
逢星期三,星期日更新,敬請大大力追post :0)


text:
星期三,里昂發表虎年風水指數,吸引大棚記者,鬼佬仲多過唐人,呢份半認真半攪啅頭大行報告,本小利大.同日晚黑,差佬商罪科,漏夜拘捕小甜甜遺產案男主角陳振聰,風水的確可以令人發達,又未必次次可以趨吉避兇.
香港班極度有銀士,越有錢,越迷信.小甜甜慳儉鐘意食麥記,但由搵老公到搵老公替工,都靠風水師指點迷津,只要佢肯信,億億聲燒錢都唔係問題.
陳振聰故事話我地知,真正搵大錢嘅風水師,真又好假又好,多數係你同我都未聽過嘅「世外高人」,陳振聰自動蒲頭之前,知名度等如零,順叔可以寫包單,李嘉誠御用風水師係邊個,行出街,全港有六百九十九萬九千人會唔識得佢.
從呢個角度睇,亦即係話,隨便可以在SEVEN,報攤買到嘅風水運程,好打有限,真係有料到,已經俾超級富豪收埋左.同一道理,將風水報告,引伸到大行報告,一樣啱用,真正有價值嘅投資建議,唔會輕易咁唔駛錢話你知,報紙電視可以隨便收到嘅「大行報告」,全部都係SELL SIDE聲音,有幾何,你會聽到邊個BUY SIDE或者芬佬,會到大家分享佢地內部研究結果?
講到呢到,作為一個財經茄哩啡,順叔都要幫自己兜翻,在香港,唔駛錢可以睇得到,又有價值嘅,得兩樣,一樣係郊外風境,另一樣,仲駛問,就係am730.


text:
拖鞋
拖鞋(粵拼:to1 haai4*2)係鞋嘅一種,後踭全空,只有前面有鞋頭,多數係平底.材質通常係相當輕軟嘅皮料,塑膠,布料等.著拖鞋呢個動作有時會叫踢拖.
拖鞋嘅種類根據穿着嘅場合有啲分別,例如:海灘拖鞋,就唔會係布料造,而係塑膠,係為咗要防水,容易清洗嘅緣故,鞋頭嘅型式都有特別設計,成日俾人叫做人字拖.不過冬天嘅室內拖鞋,就為咗保暖,可能用絨布,而唔用塑膠.
由於近年來休閒裝嘅發達,一啲睇起來正式嘅拖鞋亦相當流行,鞋頭可能係精緻嘅皮製形式,不過後面全空,就係一般嘅拖鞋.著起上來相當方便,返工時如果長褲褲腳夠長,睇唔出來係一對拖鞋.
拖鞋同一啲特定地區嘅文化亦有深厚關係.喺好多亞洲國家,入到屋企一定要換室內拖鞋,喺廁所亦有專用嘅浴室拖鞋.而且主人同客人嘅拖鞋通常都有分別.而熱帶地區國家,喺戶外着拖鞋係相當常見嘅,好多係街頭工作嘅人,工作裝扮亦都會有一對拖鞋.多數餐廳都唔會唔准着拖鞋嘅入去.某啲海濱嘅觀光景點亦常見穿着拖鞋嘅觀光客,因此有啲高級餐廳,服飾店或百貨精品店,會喺店門上張貼「禁止穿拖鞋入內」嘅標語.
不過,喺正式場合著拖鞋係唔合禮儀嘅.
而女士所着嘅涼鞋,有啲款色都會同拖鞋類似,亦都係只有鞋頭冇後踭,不過通常係有高踭而唔係平底嘅,呢種唔會叫做拖鞋,都係簡稱做高踭鞋或者涼鞋,亦可以叫做「高踭拖鞋」.


text:
色日放送:女僕服務好主人冇投訴
單身男士最想請個女僕打理家務,如果好似日本AV界一班俏女僕咁,個個都省鏡又好身材,仲要對主人完全服從,甚至滿足埋主人嘅慾望,咁就真係幸福喇!
任勞任怨
喺S1出品嘅《完全合意的M女僕》中,三宮椿被稱為最聽話嘅女僕,可謂任勞任怨,主人亦對佢要求多多,可以話使到盡,除咗要佢每日着上性感女僕服做晒啲家頭細務,仲要一返到屋企就要阿妹提供口舌招呼,再喺玄關位激戰一場.服侍主人用餐之後,椿妹就會自動自覺咁用舌頭為主人洗擦全身,跟住再嚟埋身肉搏,雖然主人鍾意玩深喉,又鍾意玩打「股」遊戲,但係椿妹卻樂在其中,玩得愈激愈興奮.
拘束調教
由e-kiss推出嘅《新人女僕由早到晚性處理調教》入面,可愛女僕白桃花一心想服侍紳士型嘅主人,可惜事與願違,聘請佢嘅主人係一位剛陽味十足又黑黑實實大隻佬,而且仲相當鹹濕,每日都要花妹用身體服侍佢,仲訓練各種床上技巧,務求令花妹嘅性技大大提升,增加床上樂趣.主人仲會出動好多拘束道具,如戴上眼罩,又綁住雙手,務求令床戰增添刺激!雖然呢個主人難招呼,但係花妹依然抱住專業態度提供最好嘅服務.
熱情招呼
S1推出嘅《為令主人開心換上透視女僕裝》,講述巨乳美少女夕美紫苑任職女僕已經半年,一直都受到主人嘅愛護,令佢愈來愈鍾意主人,亦好想氹對方開心,而阿妹知道主人最鍾意巨乳,於是專登換上透視女僕裝做家務,仲主動為主人施展胸夾功夫,而主人受到紫苑嘅熱情招呼,亦愈來愈放肆,唔單止同阿妹一齊沖涼,更同床就寢,當然臨瞓前梗係上演連場激戰,如此情況亦漸漸成為佢哋日常生活嘅一部分!
專家評語
代號:神仙乙
年資:26年
活躍地點:先達中心
簡評:日本AV界嘅女僕完全符合晒要求,難怪咁多男人都愛上佢哋.而今次為大家介紹嘅3部女僕作品中,本仙最鍾意三宮椿主演嘅《完全合意的M女僕》,因為椿妹樣子甜美俏麗,身材激凸又高挑,而且肌膚白滑,最重要係佢畀男優百般玩弄時,個樣都顯得冧滋滋,簡直係將可愛女僕嘅精髓完全演繹出嚟!
撰文:賢
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500


text:
沉默之罪
[This is an original thought-piece by YK Goon]
現今好多人有嗰通病:為咗講嘢而講嘢.
呢種病通常牽涉兩大類人:一)女人,二)西方人/鬼佬.
女人是必要講嘢係演化心理嘅天性,我暫且唔怪佢.
但係西方人無論男定女都有衝動無時無刻講嘢.呢個無非係西方社會多年嚟嘅女人化,我稱之為『乸型當有型』.佢哋多年積埋嘅業,依家受盡呢啲無名之苦.
好多時我被逼埋堆,周邊人講嘢不停,我噏聲唔出,有人會問我點解唔講嘢.佢覺得我模唔清,有啲唔志在.原來『唔出聲冇人話你吖』呢支歌已經冇唱好耐啦.
事實上佢哋吹水嘅話題之無聊或低俗實在太難頂.
我唔要求你有談政治論經濟嘅水準,但係當你只係可以講你今朝食過乜嘢,嗰個阿茂點得罪你,呢種話題對我嘅思維造成反高潮.悶親我事小,侮辱緊大家智慧事大.
溝通唔係罪,但係冇 point 都要不停講嘢就形成社交騷擾.
我嘅興趣好廣泛,勉強都可以叫博學.要搵有趣嘅話題並不難.但係我尤其是冇興趣就係啲小農師奶無謂話題.
Tolong 你,要講是非就講啲值得講嘅是非,例如政治或歷史.
如果你覺得我沉默好難頂,請你明白,唔係因為我自閉,係因為我覺得你講嘢太低B,我連出聲都無謂.


text:
去東京成日都係食玩買,今次就嚟啲新意,同Xindy, Anne 去富士山下露營,逃離一吓都市煩囂~
可惜嘅係去嘅時候六月撞正梅雨季,三日兩夜都係大雨中度過.所以咩 camp fire, bbq 都無得玩,仲見唔到富士山一眼 T_T
夜晚大部分時間都喺個營入面玩啤牌 lol
去露營出發前準備幾樣野先:
第一要去露營場地,首先要租架車.無車就好唔方便.
三日兩夜租車價格:22,140円
租車同還車點喺東京都好多,都好方便
三日兩夜價格:18,600円
姐係每人一晚 2,325円,因為我地要有電源露營位置,所以比較貴
東京去場地車程大約要兩個小時
租咗一個三人營加三個睡袋加一個營燈嘅套餐,再租多一個兩人營同一個睡袋
總數喺:33,776円/三日兩夜
拎裝備就可以喺東京門市拎,而還裝備可以 pack 返好放喺露營場地叫職員幫你寄返去
唔洗拎返東京~
好喇,租晒啲野就可以出發喇!
果日去到第一件事就係紮好個營先~紮營其實好容易,有說明書比你睇住,無經驗都唔洗驚唔識.
(最多紮得唔標準 XD)
話咁快兩個女仔都紮到喇~
充電位置,不過因為落雨… 所以都唔係成日用到佢…
廁所其實好乾淨,我唔覺得臭喎
沖涼熱水都嚟得幾快!唔會沖沖吓無熱水!好重要!
其實,個營地喺幾靚嘅,只可惜天氣不似預期
如果有埋富士山你話幾好呢
呢兩晚都喺雨中訓覺,仲好大霧,睇嚟叫朝霧唔係無原因的,而且都幾貴.
不過當然唔會三日兩夜都喺營地無無聊聊咁過啦!營地週邊都好多野玩!首先我地三個就去咗附近嘅一個牧場
Anne 同我就去咗一個好靚好靚嘅湖划艇
留意我地遲啲嘅 blog 啦!
LikeJapan醒你「半價旅遊保險優惠」:
由於我地今次去露營都有玩刺激活動,我就玩咗水上活動例如划艇,Xindy亦都有去玩滑翔傘,所以我地就揀咗中國平安旅遊保險,最主要係佢玩刺激活動如潛水或者滑翔傘等都唔會有高度或深度限制,比其他保險多一重保障.LikeJapan依家醒多個「半價優惠」旅遊保險俾大家:


text:
今個月係我第一次食Yaz, 8月21日第一日出現M就開始食, 時間係每晚既11pm, 每日都有準時食.8月31日上午9:30am開始又痾又嘔, 痾嘔左兩個鐘到無事, 之後個晚同期後一樣準時食藥(一直沒有漏服).9月4&5日都有無套性行為+外射.直至9月8日晚上無套性行為+內射.今日已經食到無藥性4粒內既第二粒 只剩反2粒白色, 未黎m, 呢兩日都有驗孕陰性.請問8月31個日食完藥相隔10小時後痾嘔有影響嗎?宜家有啲擔心, 謝謝你.
hello 你好啊 ,首先都想了解你服用事前避孕藥之前有冇睇過醫生?市面上都以比較容易買到,但唔同牌子嘅避孕藥,都有唔同嘅劑量,成份同種類.所以都建議最好喺第一次服用事前避孕之前,去睇下醫生,由醫生建議最為適合嘅避孕藥.另外,如果長期服用嘅話,都可以每年一次去覆診,因為身體狀況都因應唔同狀態,年齡,疾病等等因素影響,有機會變得唔太適合服用以往食開牌子避孕藥,所以每年覆診一次就更加穩妥.
依照你嘅分享,如果每晚11pm 準時服用,9:30am 痾嘔應該唔會影響藥效吸收,因為身體大概需要2-3小時吸收藥物.而你嘅情況都相隔咗約10個鐘至痾嘔,情理上唔會影響藥效嘅吸收.而你都有去驗孕又得出陰性結果.所以果次性行為造成意外懷孕嘅機會都好微,唔需要太擔心.
只要你每日都定時服用避孕藥,冇漏服嘅過,身體都會慢慢吸收同建立藥效.而喺未嚟經期方面,因為事前避孕藥嘅其中一個副作用令經期變得唔穩定,都有機會喺開咗新一排避孕藥後至嚟經期都唔一定.但重點喺,只要每日都有服用到事前避孕藥,沒有漏服,懷孕嘅風險都喺比較低,即使未嚟經期,都可以開下一包藥服用.服用白色藥丸嘅期間嚟經期,都喺正常嘅.經期未必一定會喺食白色藥丸期間嚟,正如上面解釋經期都喺浮動嘅,所以就算經期唔喺食白色藥丸期間嚟,都唔需要太擔心.但喺開始服用下一藥嘅期間,都未嚟經期嘅話,就可以睇下醫生,了解身體情況.
最後都想補充翻少少事前避孕藥嘅原理,事前避孕喺透過人造荷爾蒙抑制卵巢排卵,令子宮內膜產生變化,使受精卵無法著床,同埋增加子宮頸分泌物嘅黏稠度,使精子難於穿過黏液,進入子宮腔內,所以避孕成效係相對高嘅 (婦女喺第一年使用這種避孕方法後嘅意外懷孕機會為 0.3-9%).不過,因為冇一種避孕方法係100%成功嘅,所以係有持續服食事前避孕藥嘅情況下,無論係有冇使用安全套以及體內射精,都有懷孕嘅機會.希望可以幫到你.
你好, 謝謝你較早前既回覆, 之後月經如常出現了.
現在已是第三盒Yaz了, 昨晚如常11pm服用第五粒有藥性避孕丸, 到了凌晨的1時半賜胃不適, 小嘔及小痾了一次, 沒有持續痾嘔, 之後沒事再去睡覺.請問我今早應該要再多吃一粒嗎?
現在有點擔心, 我應該怎樣做呢??
hello 你好啊,因為今次服用避孕丸同嘔痾相距嘅時間相距2.5小時,所以身體都有機會已經吸收避孕藥嘅藥效 .建議你可以喺未來7日如果發生性行為嘅話,可以配搭使用男用安全套.同埋向處方藥方嘅醫生查詢,其他需要嘅地方.希望可以解答到你.


text:
原本我報唔到Amor 8月份o既分享會, 點知尋日收到Olivia o既email, 原來有人drop左, 問我去唔去, 咁我打死都去啦!! 就算約左人都推人啦!! (不過好在冇約人) XDD
今堂教點樣用distress ink, 大家好早就到左, 仲見到Manchi添!! 當然仲有我至愛o既露比一齊上堂! 仲有Olivia都係學生之一!!
Miss 就係 littlebear o既 Alice, 終於見到真人喇, 佢真係好勁, die cut唔駛用機, scrapbooking 材料可以全部o野自己做!!!
首先佢每人派一個佢自己cut o既信封, 入面有3張咭仔, 有好多圓形label!
之後Alice就好細心教左我o地3個用化妝綿o既techniques去印distress ink係咭上面.....做咭o既過程發覺真係好free, 好即興, 好似變左身做女版畢卡索!! 因為真係唔駛點去諗, 隨心去印....出o黎o既效果都好好, 大家o既作品都好唔同!
三張咭都好唔同感覺!
之後就整label喇, o的lable都係隨心去上色, 不過襯色都好重要o架!! 上完色又可以用水去噴, 營造更vintage, 殘舊o既感覺, 真係好好玩o架!!
我的製成品呀! ^^
今次分享會好輕鬆, 好隨心去玩ink, 唔駛煩點樣襯色, 做decoration, 所以大家都可以慢慢整, 但又好快就完成左, 唔駛over run, Olivia可以早o的返去陪柔柔!! 但我覺得distress ink可以仲有好多功能, Alice都話可以玩好多o野.....所以.....如果要玩我又要敗喇!!